Aa sarukaarun edhey gothah budget nuhedhumun supplementary budget eh hushahalhanee | Mihaaru\nއިބޫގެ މާލީ ކޮމެޓީގެ ކޯޗެއާ އަމީރު އާއި ޗެއާ ނާޝިޒް--\nއާ ސަރުކާރުން އެދޭ ގޮތަށް ބަޖެޓް ނުހެދުމުން ސަޕްލިމެންޓްރީ ބަޖެޓެއް ހުށަހަޅަނީ\n13 ނޮވެމްބަރ 2018 - 12:585comments\nއަންނަ އަހަރަށް ލަފާކޮށް، ފިނޭންސް މިނިސްޓްރީން ރައްޔިތުންގެ މަޖިލީހަށް މިއަދު ފޮނުވި 29 ބިލިއަން ރުފިޔާގެ ބަޖެޓަކީ އާ ސަރުކާރުން އެދޭ ހުރިހާ ކަމެއް ފުރިހަމަވެފައިވާ ބަޖެޓެއް ނޫން ކަމަށާއި އެހެންވެ އަންނަ އަހަރު ސަޕްލިމެންޓްރީ ބަޖެޓެއް ހުށަހަޅާނެ ކަމަށް އިންތިޚާބީ ރައީސް އިބްރާހިމް މުހައްމަދު ސޯލިހް (އިބޫ)ގެ ޓްރާންސިޝަން ކޮމެޓީން މިއަދު ބުނެފި އެވެ.\nޓްރާންސިޝަން މާލީ ކޮމެޓީން މިއަދު ބޭއްވި ނޫސްވެރިންގެ ބައްދަލުވުމުގައި އެ ކޮމެޓީގެ ކޯ ޗެއާ އިބްރާހިމް އަމީރު ވިދާޅުވި ގޮތުގައި، މިއަދު ހުށަހެޅި ބަޖެޓަށް ތައްޔާރުވުމަށް އެކަށީގެންވާ ވަގުތު ނުލިބުމާއި ބޭނުންވާ މައުލޫމާތުތައް އެންމެ ފުރިހަމައަށް ލިބިފައިނުވާތީ ބަޖެޓް އޮތީ އާ ސަރުކާރުން ބޭނުންވާ ގޮތަކަށް ނޫނެވެ.\n"މެނިފެސްޓޯގެ ހުރިހާ ވައުދުތަކެއް ހިމެނިގެން އަޅުގަނޑުމެން ހުށަހަޅަން ބޭނުންވާގޮތަށް އެ ފުރުސަތެއް އެ ވަގުތެއް ނުލިބޭ،" އެމްޑީޕީގެ އިގްތިސާދީ ކޮމެޓީގެ ނައިބު، އަމީރު ވިދާޅުވި އެވެ.\n"އަޅުގަނޑުމެންނަށް ދައުލަތުގެ މިނިސްޓްރީތަކުންނާއި އެހެނިހެން ތަންތަނުން ލިބެންޖެހޭ މިންވަރަށް އެއްބާރުލުމެއް ނުލިބޭ. އެހެންވީމަ މިއީ އަޅުގަނޑުމެންގެ ބަޖެޓެކޭ ހަގީގަތުގައި ދެންނެވޭކަށް ނެތް."\nރަނގަޅަށް މައުލޫމާތު ލިބޭނީ އާ ސަރުކާރުން ވެރިކަމާ ހަވާލުވުމަށް ފަހުގައި ކަމަށާއި އެހެންކަމުން އަލުން ހުށަހަޅާ ބަޖެޓް އަންނަ އަހަރުގެ ފުރަތަމަ ހަ މަހުގެ ތެރޭގައި އެކުލަވައިލެވޭނެ ކަމަށް އޭނާ ވިދާޅުވި އެވެ.\nއެންމެ އެދޭގޮތަށް ނުވި ނަމަވެސް އާ ސަރުކާރުން ބޭނުންވާ ކަންކަން ކޮންމެވެސް މިންވަރަކަށް މިއަދު ހުށަހަޅާފައިވާ ބަޖެޓުގައި ހިމަނާފައިވާނެ ކަމަށް އަމީރު ވިދާޅުވި އެވެ.\nއެގޮތުން ފުރަތަމަ ޑިގްރީއާ ހަމައަށް ހިލޭ ތައުލީމް ހާސިލް ކުރުމަށާއި ސްކޫލުތަކުގައި ކިޔަވާ ދަރިވަރުންގެ ނާސްތާ ދިނުމަށް ބަޖެޓު ހަމަޖައްސާފައިވެ އެވެ. އަދި ޓޫރިޒަމް ޕްރޮމޯޓް ކުރުމަށް މިހާރު ބޭނުންކުރާ ބަޖެޓު ތިން ގުނަ އިތުރުކޮށް 12 މިލިއަން ޑޮލަރަށް ހަދާފައިވެ އެވެ. ފެނާއި ނަރުދަމާއަށް 1.2 ބިލިއަން ރުފިޔާ ހިމަނާފައިވާއިރު އަންނަ އަހަރު 72 ރަށެއްގައި އަލަށް އެ މަސައްކަތް ފެށުމަށް ވަނީ ނިންމާފަ އެވެ.\nއަމީރު ވިދާޅުވި ގޮތުގައި ރައީސް އަބްދުﷲ ޔާމީން ސަރުކާރުގައި ދަރަނީގެ ކަންކަން އޮތީ ބޮއްސުންލައިފަ އެވެ. އެކަމުގެ ސަބަބުން އާ ބަޖެޓުގައި ގޮންޖެހުންތަކާ ކުރިމަތިވިކަމަށް އަމީރު ވިދާޅުވި އެވެ. ބަޖެޓުގެ ޖުމުލަ 29 ބިލިއަން ރުފިޔާއަށް އަރާއިރު މިސަރުކާރުން ނަގާފައިވާ ލޯނުތައް ދެއްކުމަށް ހަތަރު ބިލިއަން ރުފިޔާ ބަޖެޓުން ހޭދަކުރަންޖެހޭ ކަމަށް އޭނާ ވިދާޅުވި އެވެ.\n"އެހެންވީމަ އަޅުގަނޑުމެން ބޭނުންވާ ޕީއެސްއައިޕީ ޕްރޮޖެކްޓްތައް ހިންގުމަށް ލިބެންޖެހޭ ޖާގަ ބަޖެޓުގައި އަޅުގަނޑުމެނަށް ބޮޑުތަނުން ކުޑަވެފައި މިވަނީ. ރަށްރަށުގައި އަޅުގަނޑުމެން ބޭނުންވާ ޕްރޮޖެކްޓްސް ހިންގުމުގެ ޖާގަ ކުޑަވެގެން އެބަ ދޭ،"\nޓްރާންސިޝަން މާލީ ކޮމެޓީގެ ޗެއާ މުހައްމަދު ނާޝިޒް ވިދާޅުވީ މިސަރުކާރުން މިއަހަރު އެކަނި ނުދައްކާ ހުރި ބިލްތަކުގެ އަދަދު 1.2 ބިލިއަން ރުފިޔާއަށް އަރާ ކަމަށެވެ. އޭގެ ސަބަބުން ބޮޑެތި ގޮންޖެހުންތަކާ ކުރިމަތިވާނެ ކަމަށް އޭނާ ވިދާޅުވި އެވެ.\nމިހާރު ފެށިގެން ކުރިއަށް ދާ ޕްރޮޖެކްޓްތަކަށް ބަޖެޓުގައި ހަތަރު ބިލިއަން ރުފިޔާ ހިމަނާފައިވާއިރު އެ ޕްރޮޖެކްޓްތައް ހުއްޓާނުލައި އާ ސަރުކާރުން ކުރިއަށް ގެންދާނެ ކަމަށް ވެސް ނާޝިޒް ވިދާޅުވި އެވެ.\nއިބޫގެ ފަސް އަހަރު ނިމިގެން ދާއިރު ބަޖެޓު ސަޕްލަސްކޮށް ރާއްޖޭގެ ދަރަނި ހަމަޔަކަށް އަޅުވައި ނިޒާމެއްގެ ތެރެއަށް ފެއްތުމަކީ ބަޖެޓު ހެދުމުގައި އަމާޒު ކަމަށް އަމީރު ވިދާޅުވި އެވެ. ބަޖެޓު ހުށަހަޅާފައިވާއިރު އެގޮތަށް މަސައްކަތް ކޮށްފައިވާނެ ކަމަށްވެސް އޭނާ ވިދާޅުވި އެވެ. އަދި ކުރިއަށް އޮތްތަނުގައި ގައުމީ ތަރައްގީގެ ޕްލޭނެއް ހަދައި މަސައްކަތް ކުރަން ނިންމާފައިވާ ކަމަށް އޭނާ ވިދާޅުވި އެވެ.\nއިތުރު ލިޔުންތައް އެމްޑީޕީ އިގްތިސާދު ފިނޭންސް މިނިސްޓްރީ ތަރައްގީގެ މަޝްރޫއުތައް ރައްޔިތުންގެ މަޖިލިސް އިދިކޮޅު ފަރާތްތައް ދައުލަތުގެ ބަޖެޓް ރައީސް އިބްރާހިމް މުހައްމަދު ސޯލިހް ރައްޔިތުންގެ މަޖިލީހުގެ އިންތިޚާބު 2019


Thin Rashege Gondudhoh Himaayai Kurumuge Masakkai MTCC aa Havaalu Koffi\nމިއަދުގެ ސޮއި ކުރެއްވުމުގެ ރަސްމިއަޔާތަށްފަހު ފޮޓޯ ހައުސިން މިނިސްޓްރީ\n73.6 މިލިއަން ރުފިޔާއަށް ތިން ރަށެއްގެ ގޮނޑުދޮށް ހިމާޔަތް ކުރަން ހަވާލު ކޮށްފި\n25 ނޮވެންބަރ 2021 - 15:35:58\nބ. ކެންދޫ، ބ. ދަރަވަންދޫ އަދި ސ. ހިތަދޫގެ ގޮނޑުދޮށް ހިމާޔަތް ކުރުމުގެ މަސައްކަތް 73.6 މިލިއަން ރުފިޔާއަށް އެމްޓީސީސީއާ ހަވާލުކޮށް، މަސައްކަތުގެ އެއްބަސްވުމުގައި މިއަދު ސޮއި ކޮށްފިއެވެ.\nބ ކެންދޫގައި ކުރަން ޖެހޭ މަސައްކަތްތަކުގެ ތެރޭގައި ގިރާ ސަރަޙައްދު ހިމާޔަތްކުރުމަށްޓަކައި 17 (ސަތާރަ) ބްރޭކްވޯޓަރ (ޖުމުލަ 803 މީޓަރ) ޤާއިމްކުރުމާއި، ދެ ޕްރޮއިން (ޖުމުލަ 90 މީޓަރ) ޤާއިމްކުރުމާއި، 80 މީޓަރގެ ބޮޑުހިލައިގެ ރިވެޓްމެންޓެއް ޖެހުމުގެ އިތުރުން ، 40x20 މީޓަރުގެ ސަރަޙައްދެއް ފުންކޮށް މޫދަށް އެރޭ ސަރަޙައްދެއް ތަރައްޤީކުރުން ހިމެނެއެވެ.\nއެއްއަހަރު ދުވަހުގެ މުއްދަތަށް ހިންގާ މިމަސައްކަތުގެ އަގަކީ 39،991،000.54 ރުފިޔާއެވެ.\nބ ދަރަވަންދޫގައި ރަށުގެ ގިރާ ސަރަޙައްދު ހިމާޔަތްކުރުމަށްޓަކައި 07 (ހަތެއް) ބްރޭކްވޯޓަރ (ޖުމުލަ 490 މީޓަރ) އަދި 96 މީޓަރުގެ ރިވެޓްމަންޓެއް ޤާއިމްކުރަން ޖެހެއެވެ. އަދި އުތުރުފަރާތު ގޮނޑުދޮށް ވެލިން މުއްސަނދިކުރަން ޖެހެއެވެ.\n180 ދުވަހުގެ ތެރޭ ނިންމަންޖެހޭ މިމަސައްކަތަށް އެއްބަސްވެފައިވާ އަގަކީ 22،145،859.20 ރުފިޔާއެވެ.\nސ ހިތަދޫގައި ކުރަން ހަމަޖެހިފައިވާ މަސައްކަތްތަކުގެ ތެރޭގައި ރަށުގެ ހުޅަނގުފަރާތުން 570 މީޓަރގެ ސަރަޙައްދެއްގައި ޖިއޯޓިއުބް ރިވެޓްމަންޓެއް ޤާއިމްކުރުރުމާއި، 50x15 މީޓަރގެ ސަރަޙައްދެއް ފުންކޮށް މޫދަށް އެރޭ ސަރަޙައްދެއް ތަރައްޤީކުރުމުގެ އިތުރުން 100 މީޓަރގެ ބޮޑުހިލައިގެ ބްރޭކްވޯޓަރއެއް ޤާއިމްކުރުން ހިމެނެއެވެ.\n165 ދުވަހުގެ ތެރޭ ނިންމަން އެއްބަސްވެފައިވާ މިމަސައްކަތަށް ކަނޑައެޅިފައިވާ އަގަކީ 11،645،907.30ރުފިޔާއެވެ.\nމި މަޝްރޫޢުތަކުގެ ދަށުން ބ. ކެންދޫ، ބ.ދަރަވަންދޫ އަދި ހިތަދޫގައި ފާހަގަކުރެވިފައިވާ ރަށްގިރުމުގެ މައްސަލަ ހައްލުކުރުމަށްޓަކައި، މިތިން ރަށުގެ ގޮނޑުދޮށް ހިމާޔަތް ކުރެވިގެން ދާނެ ކަމަށް ހައުސިން މިނިސްޓްރީން ބުނެއެވެ.\nމި ކޮންޓްރެކްޓްގައި މިނިސްޓްރީ އޮފް ނޭޝަނަލް ޕްލޭނިންގ އެންޑް އިންފްރާސްޓްރަކްޗަރު ގެ ފަރާތުން ސޮއި ކުރެއްވީ ޕާމަނަންޓް ސެކްރެޓަރީ ޒީނިޔާ އަހުމަދު ހަމީދުއެވެ. އަދި މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮންޕެނީ ޕަބްލިކް ލިމިޓެޑްގެ ފަރާތުން މި ރަސްމިއްޔާތުގައި ބައިވެރިވެލެއްވީ އެ ކުންފުނީގެ ޗީފް އެގްޒެކެޓިވް އޮފިސަރު އާދަމް އާޒިމް އެވެ.\nއެމްޓީސިސީގެ ކަށަވަރު ޕްރޮމޯޝަން ފައްޓައިފި\nއިންޑިއާއިން މުވައްޒަފުން ގެންނަން އިއުލާނެއް ނުކުރޭ


މޮނީލިއޭސިސް / ކެންޑިޑިއޭސިސް (Candidiasis / Moniliasis) | ބަލިތައް | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ބަލިތައް މޮނީލިއޭސިސް / ކެންޑިޑިއޭސިސް (Candidiasis / Moniliasis)\nމޮނީލިއޭސިސް އަކީ ކޮބާ؟\nއަންހެނުންގެ ޖިންސީ ގުނަވަނަށް (ވެޖައިނާ) ޖެހޭ ބަލިތަކުގެ ތެރެއިން އެންމެ އާންމު އެއްބައްޔަކީ މޮނީލިއޭސިސް އެވެ. މިއީ ފަންގަސްގެ ވައްތަރެއް ކަމުގައިވާ ''ކެންޑިޑާ އަލްބިކަންސް''(Candida albicans)ގެ ސަބަބުން ޖެހޭ ބައްޔެކެވެ. މިއީ ޖިންސީ ގުޅުމުން ވެސް ފެތުރޭ ބައްޔެކެވެ.\nބޮޑުގޮހޮރުގެ ތެރޭގައި އިންސާނާއަށް އެއްވެސް އުދަގުލެއް އެއިން މެދުވެރި ކުރުވުމަކާއި ނުލައި ''ކެންޑިޑާ'' ދިރިއުޅެއެވެ. އެހެން ނަމަވެސް ފުރަގަސްފަރާތު ދޮރާއި، ކުރިމަތީ ފަރާތު ދޮރު ތަބީއީގޮތެއްގައި ހުންނަލެން ކައިރިކަމުން ފުރަގަސްފަރާތުން ކުރިމަތިފަރާތަށް ''ކެންޑިޑާ'' ވާސިލްވުމަކީ އެކަށީގެންވާ ކަމެކެވެ. ގެއްލުމެއް ނުލިބޭ މިންވަރަކަށް އަންހެނުންގެ ޖިންސީ ގުނަވަނުގެ ތެރޭގައި ވެސް ''ކެންޑިޑާ'' ދިރިއުޅެއެވެ.\nވެޖައިނާއިން ބޭރުވާ ދިޔައިގެ އެސިޑް އެކުލެވޭ މިންވަރު ސާބިތުކަންމަތީ ހުރެއްޖެ ނަމަ އިސްވެ ބަޔާން ކުރެވުނު ދެހާލަތުގައި (ފުރަގަސްފަރާތުން ކުރިމަތި ފަރާތަށް ކެންޑިޑާ ވާސިލްވުން / އަންހެނުންގެ ޖިންސީ ގުނަވަނުގައި ކެންޑިޑާ ހުރުން) ވެސް މޮނީލިއޭސިސް އަލާމާތެއް ނުފެންނާނެއެވެ. އެއީ އެސިޑިޓީ ގެ ސަބަބުން ކެންޑިޑާ ފެތުރުމަށް ހުރަސް އަޅާތީއެވެ. ނަމަވެސް އެއާއިޚިލާފަށް އެސިޑިޓީ ދަށްވެއްޖެނަމަ ނުވަތަ ހަށިގަނޑުގެ ދިފާޢީ ބާރު ދަށްވެއްޖެ ނަމަ އަންހެނާގެ ޖިންސީ ގުނަވަން ތެރޭގައި ކެންޑިޑާ ފެތުރި، މޮނީލިއޭސިސްގެ އަލާމާތްތައް ފެންނަށް ފަށައެވެ.\nމޮނީލިއޭސިސް ޖެހުމުން ފެނިދާނެ އަލާމާތްތަކަކީ ކޮބާ؟\nވެޖައިނާއިން ބޭރުވާ ދިޔައިގެ މިންވަރު އިތުރުވެ، އޭގެ ކުލަ، އަދި ވަސް ބަދަލުވެފައިވާ ކަން ފާހަގަވާނެއެވެ. މިދުވަސްވަރު ބޭރުވާ ދިޔަ ހުންނަނީ ބޯކޮށް ހުދުކުލައިގައެވެ. ނުވަތަ ކިރު ޔޯގަޓް ހުންނަ ކުލައަށެވެ. ވެޖައިނާ ހިމެނޭ ހިސާބުގައި ދިލަނެގުން، ހިރުވައި ކެހުން، އަދި ފަރުޖުގެ ހަންގަޑު ރަތްވެ، ފާރުވުން މިއީ ފެނިދާނެ ބައެއް އަލާމާތްތަކެވެ. ކުޑަކަމުދާތަކެތި ހިގާހޮޅި އަށް ބަލީގެ އަސަރު ފޯރައިފިނަމަ ކުޑަކަމުދެވޭ މިންވަރު އިތުރުވެ، އަދި ކުޑަކަމުދާއިރު ދިލަނަގައި ރިއްސާގޮތް ވެއެވެ. ފަރުޖު ގައި ހިރުވައި ކެހޭގޮތްވަނީ އިންފެކްޝަން\nއާއި ފަރުޖުގެ ޓިޝޫތަކާއި ނުގުޅޭ އަސަރު ނުވަތަ އެލާރޖީ ކުރިމަތިވާތީ އެވެ. ބައެއް އަންހެނުންނަށް މިކަން ފާހަގަނުވެ ހިގައިދާނެއެވެ. އެއީ އެކިމީހުންނަށް މޮނީލިއޭސިސްގެ ސަބަބުން އަލާމާތްތައް ފެންނަ ގޮތާއި މިންވަރު ތަފާތުވާތީ އެވެ.\nއަންހެނުންނަށް ޖެހޭބީދައިން ފިރިހެނުންނަށް މޮނީލިއޭސިސް ޖެހުމަކީ ނާދިރުކަމެކެވެ. އެއީ ފިރިހެނުންގެ ފުރަގަސްފަރާތު ދޮރާއި، ޖިންސީ ގުނަވަން ދުރުގައި ވާތީއެވެ. ފިރިހެނުންނަށް މޮނީލިއޭސިސް ޖެހެނީ ބަލިޖެހިފައިވާ އަނބިމީހާގެ ކިބައިންނެވެ. ޚިތާނުނުކޮށް ތިބޭ ފިރިހެނުންނަށް ފަސޭހައިން މޮނީލިއޭސިސް ޖެހޭގޮތް ވެއެވެ. އެއީ ޚިތާނުނުކޮށް ހުންނައިރު ފިރިހެންހަށީގެ ކުރީކޮޅުގައިވާ އޮޅިފައިވާ ހަންގަޑުގެ ދަށުގައި ފަސޭހަކަމާއި އެކު ކެންޑިޑާ އޭގެ ހިޔާވަހިކަން ހޯދާތީއެވެ. ހަކުރު ބަލި ޖެހިފައި ތިބޭމީހުންނަށް މޮނީލިއޭސިސް ޖެހުމުގެ ފުރުސަތު ބޮޑުކަމުގައި ފާހަގަކުރެވިފައި ވެއެވެ.\nއަންހެނުންނާއި އަޅާ ބަލާއިރު ފިރިހެނުންނަށް ފެންނަ އަލާމާތްތައް ކުޑައެވެ. އެންމެ އާންމު އަލާމާތަކީ ފިރިހެންހަށީގައި (ކުރިމަތި ފަރާތުގައި) ކެހުން ހުރުމެވެ. ބައެއް ފަހަރު ކުޑަކަމުދާތަކެތި ހިގާހޮޅިގައި އިންފްލެމޭޝަން އުފެދި ސާފު ދިޔައެއް ކުރިމަތި ފަރާތުން ބޭރުވެއެވެ. އަނެއްބައިފަހަރު އެއްވެސް އަލާމާތެއް ނުފެނިވެސް ހިގައިދެއެވެ. މިފަދަ ހާލަތުގައި އަނބިމީހާއަށް ބަލި ވާސިލްވެއެވެ.\nމޮނީލިއޭސިސް ޖެހެނީ ކިހިނެއް؟\nކެނޑިޑާ ދިރިއުޅެނީ އެސިޑީޓީގެ އަސަރު ކުޑަ ހޫނު ތެތް ތަންތަނުގައެވެ. އެހެންކަމުން ވެޖައިނާ އަކީ ކެންޑިޑާ އަށް އެންމެ އެކަށޭނަ ވެއްޓެއްނޫނެވެ. ނަމަވެސް ބައެއް ކަހަލަ ކަންކަމުގެ ސަބަބުން ވެޖައިނާގެ ތަބީއަތު ބަދަލުވެ އެއީ ކެންޑިޑާ ދިރިއުޅެން އެކަށޭނަ ވެއްޓަކަށް ވެގެންދެއެވެ. މިބުނި ކަންތައްތަކުގެ ތެރޭގައި ބްރޯޑް ސްޕެކްޓްރަމް އެންޓިބަޔޮޓިކް ފަދަ ބޭސްތައް ބޭނުންކުރުން ހިމެނެއެވެ. ނަތީޖާއެއްގެ ގޮތުން ވެޖައިނާގައި އެކުލެވޭ ފައިދާހުރި ޖަރާސީމްތައް ނެތިގޮސް ނުރައްކާތެރި ޖަރާސީމްތައް އަށަގަތުމަށް މަގުފަހިވެގެން ދެއެވެ. މޮނީލިއޭސިސް ޖެހިފައި ހުރިމީހަކާއި ޖިންސީ ގުޅުން ހިންގުމުން ވެސް ބަލި ޖެހިދާނެއެވެ.\nހަކުރުބަލި ޖެހިފައިވާ ފިރިމީހާގެ ފަރާތުން އަނބިމީހާ އަށް މޮނީލިއޭސިސް ނަގުލުވުން\nމޮނީލިއޭސިސް އެކަކު ގައިން އަނެކަކުގެ ގަޔަށް އަރަނީ ޖިންސީގުޅުމުގެ ޒަރީޢާއިންނެވެ. އެހެން ކަމުން ބަލިޖެހިފައިވާ މީހަކާއި އެކު ޖިންސީ ގުޅުން ހިންގައިފިނަމަ ސަލާމަތުން ހުރިމީހާއަށް މޮނީލިއޭސިސް ޖެހެއެވެ. ހަމަމިހެން ބަލިޖެހިފައިވާ ފިރިހެނާގެ ކިބައިން ވެސް ސަލާމަތުން ހުރި އަންހެނަކަށް މިބަލި ފޯރާފާނެއެވެ. ޚާއްސަކޮށް ހަކުރު ބަލިޖެހިފައި ތިބޭ މީހުން ފަރުވާހޯދަމުން ދާ ދުވަސްވަރު އެމީހުންނާއި އެކު އެއްދާން ކުރުމަކީ ރަގަޅު ކަމެއްނޫނެވެ. އެއީ ހަކުރުބަލީގެ އަހުލުވެރި ފިރިހެނުންނަށް މޮނީލިއޭސިސް ޖެހޭ މިންވަރު އިތުރުކަން ސާބިތުވެފައި ވާތީއެވެ.\nދޭތެރެދުރުކުރުމަށް ބޭނުންކުރާ ބޭސް:\nދޭތެރެދުރުކުރުމަށް ދޭ ގުޅަބޭސް ބޭނުންކުރުމަކީ މޮނީލިއޭސިސް ޖެހުމަށް މެދުވެރިވާ ކަމެކެވެ. މިގޮތުން މަތީ ނިސްބަތަކަށް އެސްޓްރޯޖެން ހޯރމޯން އެކުލެވޭ ބޭސް ބޭނުންކުރުމުން ހަށިގަނޑުގައި އެސްޓްރޯޖެން ހޯރމޯންގެ މިންވަރު މަތިވެ،ޖައިނާއިން ބޭރުވާ ދިޔައިގައި ގްލައިކޯޖެން އެކުލެވޭ މިންވަރު ވެސް އިތުރުވެގެން ދެއެވެ. ގްލައިކޯޖެން އަކީ ހަކުރު ކޮންމެވެސް ވަރަކަށް އެކުލެވޭ ނުވަތަ ހަކުރާއި އެއްގޮތް ގޮތެއް ހުންނަ މާއްދާއަކަށް ވެފައި، އަދި ކެންޑިޑާ އޭގެ ޒާތުގައި ހަކުރުން މުއްސަދިވެފައިވާ ވެއްޓަށް ގަޔާވާ މައިކްރޯބަކަށް ވުމުން މޮނީލިއޭސިސް ޖެހުމަށް މެދުވެރިވަނީ އެވެ. މާބަނޑު ދުވަސްވަރު މޮނީލިއޭސިސް ޖެހެނީ މިބީދައިންނެވެ. ހަމަމިހެން މާބަނޑު ދުވަސްވަރު އެހެނިހެން ބައެއް މައިކްރޯބްތަކާއި ދެކޮޅަށް މަސައްކަތްކުރުމުގެ ދިފާއީ ބާރު ކުޑަވުމުން ވެސް މޮނީލިއޭސިސް ޖެހޭގޮތްވެއެވެ.\nހަމައެކަނި ޕްރޯޖެސްޓީރޯން ހޯރމޯން އެކުލެވޭ ގުޅަބޭސް (މިނީ ޕިލްސް) ބޭނުންކުރުމަކުން ގްލައިކޯޖެންގެ މިންވަރު އިތުރެއް ނުވެއެވެ. މިހާލަތުގައި މޮނީލިއޭސިސް ޖެހެނީ ވެޖައިނާއިން ބޭރުވާ ދިޔައިގެ ނިސްބަތް އިތުރުވެ، ވަށައިގެންވާ ހިސާބުގެ ތެތްކަން ގަދަވެގެންދާތީއެވެ. އެހެން ކަމުން މޮނީލިއޭސިސް ކުރިމަތިވާނަމަ ދޭތެރެދުރުކުރުމަށް ދޭ ގުޅަ ބޭސް ބޭނުންކުރުމަކީ އެދެވިގެންވާ ކަމެއް ނޫނެވެ.\nދޭތެރެދުރުކުރުމަށް ރަހިމަށްލައްވާ ލޫޕުބޭނުންކުރުން\nދޭތެރެދޫކުރުމަށް ލޫޕް ބޭނުންކުރުމަކީ ބައެއް ފަހަރު ގުޅަބޭސް ބޭނުންކުރުމަށްވުރެ ނުރައްކާތެރި ކަމަކަށް ވެއެވެ. އެއީ ލޫޕް ބޭނުންކުރުން އަންހެނާގެ ޖިންސީގުނަވަނުގައި އާންމުގޮތެއްގައި އިންފެކްޝަން އުފެދޭގޮތް ވެއެވެ. އެއީ ލޫޕުގައި ވާ ހިމަރޮދިފަށް ރަހިމުގެ ކަރުން ބޭރުވުމުން ރޮދިފަށުގެ އެހީގައި މައިކްރޯބްތައް ރަހިމާއާއި ހަމައަށް ދަތުރުކުރާތީއެވެ.\nޙައިޟުގެ ކުރީގައި އޮންނަ ދުވަސްވަރު ބައެއްމީހުންނަށް މޮނީލިއޭސިސް ކުރިމަތިކުރުވައެވެ. އެއީ މިދުވަސްވަރު ފަރުޖުގައި އެކުލެވޭ އެސިޑިޓީގެ ނިސްބަތް ދަށްވެގެންދާތީއެވެ. ބައެއް ފަހަރު ފަރުޖުގެ ދޮރުގައި ތެތްކަން އުފެދުމުގެ ކުރިން ޖިންސީގުޅުން ހިންގަން ފެށުމުން ވެސް މޮނީލިއޭސިސް ޖެހޭގޮތްވެއެވެ. ފަރުޖުގައި ތެތްކަމެއް ނެތްހާލުގައި ޖިންސީގުޅުން ހިންގުމަކީ އަންހެނާއަށް ތަދާއި ވޭން ލިއްބައިދޭ ކަމެކެވެ. ހަމަމިހެން ބައެއް ފަހަރު ހަންގަޑު މެށި އެހިސާބުގައި އިންފްލެމޭޝަން އުފެދޭގޮތްވެއެވެ. ބައެއް ފަހަރު ފިރިހެނުންގެ މަނަވީހައިވާން އެކުލެވޭ ދިޔައިގައި އަލްކަލައިންގެ ނިސްބަތް އާންމުކޮށް ހުންނަވަރަށްވުރެ މަތިވެގެން ދެއެވެ. މިފަދަ ހާލެއްގައި ވަނިކޮށް ޖިންސީގުޅުން ހިންގައިފިނަމަ ފަރުޖުން ބޭރުވާ ދިޔައިގެ އެސިޑިޓީގެ ނިސްބަތް ދަށްވެ އިންފެކްޝަން ކުރިމަތިވާގޮތް ވެއެވެ.\nގަޔަށްބާރު ޖީންސް ފަދަ އަންނައުނު ބޭނުންކުރުން\nބައެއް ކަހަލަ އަންނައުނުގެ ސަބަބުން ކެންޑިޑާއަށް އެކަށޭނަ ވެއްޓަކަށް ފަރުޖު އެކުލެވޭ ހިސާބު ވެގެން ދެއެވެ. މިސާލަކަށް އުނަގަޑަށް ބާރު ޖީންސް، ހަރުވާޅު ނުވަތަ ބެލްސް ފަދަ އެއްޗެތި ހިމެނެއެވެ. މިފަދަ އަންނައުނު ބޭނުންކުރުމުން ފަރުޖު އެކުލެވޭ ހިސާބުގެ ވައިބަދަލުވުމަށް ހުރަސް އެޅި، ދާހިއްލުން އިތުރުވެ، ހޫނުވާގޮތް ވެއެވެ. މިބުނި ކަންތައްތަކަކީ ކެންޑިޑާ ބޮޑުވެ އިތުރުވުމަށް ލިބޭ ބާރެކެވެ. ހަމަމިހެން ނައިލޯނުން އުފައްދާފައި ހުންނަ ޖަގިޔާ ބޭނުންކުރުމަކީ ވެސް ރަގަޅު ކަމެއް ނޫނެވެ. އެއީ މިވައްތަރުގެ އަންނައުނު ބޭނުންކުރުމުން ހަށިގަނޑުން ބޭރުވާ ދާ އެއަށް ދެމުމަށް ހުރަސް އެޅޭތީއެވެ. އެހެންކަމުން ހެދުން އެޅުމުގައި އެންމެ ރަގަޅު ގޮތަކީ ކޮޓަނުން ފަހާފައި ހުންނަ ގަޔަށްދޫ ހެދުން ބޭނުންކުރުމެވެ.\nބައެއް ވައްތަރުގެ ސާބޯނި އަދި ކެމިކަލްތައް\nސާފުވުމަށް ބޭނުންކުރެވޭ ސާބޯނި، ޝޭމްޕޫ، ފަދަ ބާވަތްތަކުގައި އެކުލެވޭ އެކިބާވަތުގެ ކެމިކަލްތަކުގެ ސަބަބުން ބައެއް ފަހަރު ފަރުޖު ގެ ޓިޝޫތަަކަށް ގެއްލުން ލިބި ހަލާކުވާގޮތް ވެއެވެ. ނަތީޖާއެއްގެ ގޮތުން ފަރުޖުން ބޭރުވާ ދިޔައިގެ ތަބީއަތު ބަދަލުވެ، މޮނީލިއޭސިސް ކުރިމަތިކުރުވައެވެ.\nނަފްސާނީ މައްސަލަތައް އަދި ރަގަޅަށް ނުކެއުން\nނަފްސާނީ ފިއްތުންތަކާއި، އަދި ރަގަޅުކާނާ ބޭނުން ނުކުރުމަކީ ވެސް މޮނީލިއޭސިސް އަށް މަގުފަހި ވާކަމެކެވެ. ހިތްހަމަނުޖެހުން، ހާސްވެ ކަންބޮޑުވެ، ފިކުރުބޮޑުވުން ފަދަ ކަންތައްތައް އަދި ރަގަޅު ކާނާ ބޭނުން ނުކުރުމުގެ ސަބަބުން ހަށިގަނޑު ނިކަމެތިވެ ދިއުމުން ބަލިތަކާއި ދެކޮޅަށް ހަށިގަނޑު ދިފާއު ކުރުމުގެބާރު ވެސް ކުޑަވެގެން ދެއެވެ. ނަތީޖާއެއްގެ ގޮތުން ކެންޑިޑާ ފަދަ ފަންގަސްތައް ހަށިގަނޑާއި ދެކޮޅަށް ހަރަކާތްތެރިވާން ފަށައެވެ.\nބައެއް ފަހަރު ކެއުމުގައި ގެންގުޅެވޭ ނުރަގަޅު އާދަތަކުގެ ސަބަބުން ވެސް މޮނީލިއޭސިސް ޖެހޭގޮތް ވެއެވެ. މިސާލަކަށް ހަކުރު އެކުލެވޭ ފޮނިކާނާ މާގިނައިން ބޭނުންކުރުމުން މޮނީލިއޭސިސް ޖެހުމަށް މަގުފަހިވެއެވެ. އެއީ ކެންޑިޑާގެ މައިގަނޑު ކާނާ އަކީ ހަކުރުގިނައަދަދަކަށް އެކުލެވޭ މާއްދާތަކަށް ވާތީއެވެ.ހަކުރުބަލީގެއަހުލުވެރިން ނަށް މޮނީލިއޭސިސްގެ އަސަރު ކުރުން އިތުރުވަނީ މިސަބަބާއި ހުރެއެވެ. އެހެނީ ހަކުރުބަލި ޖެހުމުން ލޭގައި ހަކުރު ހުރި ނިސްބަތް މަތިވެ، ފަރުޖުން ބޭރުވާ ދިޔައިގައި ގްލައިކޯޖެންގެ މިންވަރު ވެސް މަތިވެގެން ދެއެވެ. ހަމަމިހެން ކުޑަކަމުދާތަކެއްޗާއި އެކު ހަކުރު ހަށިގަނޑުން ބޭރުވުމުން ވެސް މޮނީލިއޭސިސް ޖެހުމުގެ ފުރުސަތު އިތުރުކުރެއެވެ. އެއީ ކުޑަކަމުދާތަކެތި ބޭރުވާ މަގާއި ފަރުޖުގެ ދޮރު ކައިރިކައިރީގައި ހުންނާތީއެވެ.\nމޮނީލިއޭސިސް އާއި ގުޅިގެން ކުރިމަތިވެދާނެ އެހެނިހެން ބައެއް އުދަގޫތައް\nމޮނީލިއޭސިސް އަކީ އާދައިގެ ބައްޔެކެވެ. ނަމަވެސް ފަރުވާ ނުކޮށް ދޫކޮށްލައިފިނަމަ ޖިންސީގުނަވަނުގެ ވަށައިގެންވާ ހިސާބުތަކަށް ބަލި ފެތުރި ނުތަނަވަސް ކަން ގެނުވައެވެ. އާންމުކޮށް ކުރިމަތިވާ ބޮލުގައި ރިހުން، ހަޖަމު ގޯސްވުން، އަދި ކަރުތެރެ ދުޅަވުން ފަދަ ކަންކަމުގެ އަސްލަކީ ބައެއް ފަހަރު މޮނީލިއޭސިސް ކުރިމަތިވެފައިވުން ކަމުގައި ބެލެވެއެވެ. ބައެއް ފަހަރު ވަގުތީގޮތުން ދަރިން ނުލިބޭގޮތް މެދުވެރިކުރުވައެވެ.\nމޮނީލިއޭސިސް އިން ރައްކާތެރިވާނީ ކިހެނެއް؟\nއަންނަނިވި ކަންތަކަކީ މޮނީލިއޭސިސް އިން ރައްކާތެރިވުމަށް ކުރެވިދާނެ ކަންތައްތަކެވެ.\n- އުނަގަނޑަށް ބާރު ޖަގިޔާ ޖިންސް ފަދަ ތަކެތި ބޭނުން ނުކުރުން: މިފަދަ ތަކެތި ބޭނުންކުރުމުން އެހިސާބުގެ ވައިބަދަލުވުމަށް ހުރަސް އެޅި، ހޫނުވެ، ދާހިއްލައި، ހިރުވާގޮތް ވެއެވެ. ނަތީޖާއެއްގެ ގޮތުން ބަލިޖެހުމަށް ފަސޭހަ ވެގެން ދެއެވެ. ނައިލޯނުން ހަދާފައި ހުންނަ ޖަގިޔާ ބޭނުންކުރުމަކީ ރަގަޅު ކަމެއް ނޫނެވެ. އެއީ ގައިން ހިއްލާ ދާ އެއަށް ނުދަމާތީއެވެ. އެންމެ އެދެވޭ ގޮތަކީ ކޮޓަނުން ފަހާފައި ހުންނަ ގަޔަށްދޫ އަންނައުނު ބޭނުންކުރުމެވެ.\n- ފަރުޖާއި ޖިންސީ ގުނަވަން ސާފުކުރުމަށް ފާޑުފާޑުގެ ސާބޯނި ފަދަތަކެތި ބޭނުން ނުކުރުން: މިފަދަ ތަކެތިން ހަށިގަނޑުގެ އެހެން ހިސާބުތަކަށް ގެއްލުން ނުލިބުނަސް ޖިންސީ ގުނަވަން ހިމެނޭ ހިސާބަށް ގެއްލުން ކުރިމަތި ކުރުވައެވެ. އެއީ އެލާރޖީ ވާތީއެވެ. އެހެންކަމުން ސާފުކުރުމުގައި އެންމެ އެދެވިގެންވަނީ އެއްވެސް ކެމިކަލް އެކުލެވޭ މާއްދާއެއް ބޭނުންކުރުމަކާއި ނުލައި، ސާފު ތާފަނާ ފެނުން ސާފުކުރުމެވެ.\n- ފެންވެރުން: ބޮޑަށް ރަގަޅުވާނީ މާގަނޑު ބޭނުންކޮށްގެން ފެންވެރުމެވެ. އެއީ ތަފާތު ވައްތަރުގެ ކެމިކަލް ބޭނުންކޮށްގެން ހަދައިފައި ހުންނަ ޝަވަރޖެލް ފަދަ ތަކެތި ޓަބަށް އަޅައިގެން އެއަށް އެރި ފެންވެރުމުން ބައެއް ފަހަރު ޖިންސީގުނަވަން ހިމެނޭ ހިސާބުގައި އިންފްލެމޭޝަން އުފެދޭގޮތް ވާތީއެވެ.\n- ޖިންސީ ގުޅުން ހިންގުން: ޖިންސީގުޅުން ހިންގަން ފަށަންވާނީ ފަރުޖުން ތެތް އޮލަ ދިޔައެއް ނިކުންނަށް ފެށުމުންނެވެ. އެއީ ހިކިފައިވަނިކޮށް ޖިންސީގުޅުން ހިންގަން ފަށައިފިނަމަ އަންހެނާއަށް ވޭންލިބި، އިންފެކްޝަން ކުރިމަތިވުމަށް މަގުފަހިވެއެވެ. ނަފްސާނީކަމެއްގެ ސަބަބުން ނުވަތަ އެނޫން ކަމެއްގެ ސަބަބުން ވިޔަސް ފަރުޖުގައި ތެތްކަން ނެތްނަމަ ޖިންސީ ގުޅުން ހިންގަން ފެށުމުގެ ކުރިން ބޭބީ އޮއިލް ފަދަ ތެލެއް ބޭނުން ކުރެވިދާނެއެވެ. ޣައިރު ޝަރުއީ ގުޅުންތަކާއި ދުރުހެލިވެ، ދީނީ ހަމަތަކުގެ މަތީން ޖިންސީގުޅުން ހިންގުމަކީ ބަލިން ރައްކާތެރިވުމަށް އެޅޭ ރަގަޅު ފިޔަވަޅެކެވެ.\n- ދޭތެރެ ދުރުކުރުމަށްދޭ ގުޅަ ބޭސް، ލޫފް،ފަދަ ތަކެތި ބޭނުންކުރުމާއި ދުރުހެލިވުން


Dharin roa ira gadhakamun huttuvaalan noolheysheve. - AO News\nދަރިން ރޯންފަށާއިރަށް ގަދަކަމުން ހުއްޓުވާލަން ނޫޅޭށެވެ\nކޮންމެ މަންމައަކާއި ބައްޕައަކުވެސް މަސައްކަތްކުރަނީ އެމީހުންނަކީ ދަރިންނަށް ރަގަޅު ނަމޫނާ ދައްކާ، އެންމެ ރަގަޅު ގޮތުގައި ދަރިން ތަރުބިއްޔަތުކުރާ ބެލެނިވެރިންނަށް ވުމަށެވެ. އެހެންނަމަވެސް ބައެއް ފަހަރު ބެލެނިވެރިންނަށްވެސް ގޯސްކޮށް ކަންތައްތައް ކުރެވޭ ފަހަރު އާދެއެވެ. ބައެއް ފަހަރު ދަރިންނާއި ވާހަކަދައްކާ ގޮތުން، ނުވަތަ ބުނެވޭ ބަހަކުންވެސް މާނަ ނުބައިކޮށް ނެގި ނުރަގަޅު ކަންތައްތައް ކުރުމަށް މަގުފަހިވެގެންދާތަން އާދެއެވެ. އެހެންނަމަވެސް އިންސާނަކަށްވީތީ ކޮންމެ މީހަކަށްވެސް ކުށްކުރެވޭނެ ކަން ގަބޫލުކޮށް އެކަން އިސްލާހު ކުރުމަށް މަސައްކަތް ކުރުމަކީ އެންމެ ރަގަޅުގޮތްކަމާއި މެދު ޝައްކެތް ނެތެވެ.ބެލެނިވެރިން އަބަދުވެސް ދަރިންނާއި ވާހަކަދައްކާއިރު އެކުދިންގެ އުމުރާއި ގުޅޭ ގޮތަށް ކަންތައްތައް ކިޔައިދީ ވިސްނައިދޭން އުޅޭ ނަމަ އެކަމުގެ ރަގަޅު އަސަރު ދަރިންނަށް ކުރާނެއެވެ.އެހެންކަމުން އަބަދުވެސް ދަރިންނާއި މުހާތަބު ކުރާއިރު ބެލެނިވެރިން ވަރަށް ބޮޑަށް ވިސްނަންޖެހޭނެއެވެ.\nރޯންފަށާއިރަށް ގަދަކަމުން ހުއްޓުވާލުން: ކުޑަކުދިން ރުއިމަކީ ކަންބޮޑުވާން ޖެހޭކަމެއްނޫނެވެ. ދަރިން ކަމަކާ ހިތްހަމަނުޖެހި، ރުޅިގަދަވެ ރޯންފަށާ ކޮންމެ ފަހަރަކު މައިންބަފައިން ރުއިން ހުއްޓާލަން ނަސޭހަތްދެއެވެ. ނުވަތަ ގަދަކަމުން ރުއިން ހުއްޓުވާލުމަށް ‘އަމުރު’ ކުރެއެވެ. އެހެންނަމަވެސް މިއީ އެންމެ ރަގަޅު ގޮތެއް ނޫނެވެ. ރުއިމަކީ ހިތާއި ސިކުނޑިއަށް ހަމަޖެހުން ގެނެސްދޭ ކަމެކެވެ. ހިތްދަތިވުމުން ނުރޮއި ހުންނަން އާދަކޮށްފިނަމަ ހިތާއި ސިކުނޑިއަށް ބާރުބޮޑުވާގޮތްދިމާވެ ދިރިއުޅުމުގެ ވަކި ހިސާބަކުން ތިމާގެ އިހްސާސްތައް ބޭރުކުރުމުގައި ފަސްޖެހެއެވެ.ސައިކޮލޮޖިސްޓުން ދެކޭގޮތުގައި ހިތްދަތިވާ ކޮންމެ ފަހަރަކު ހިތްފުރެން ދެން ރުއިމަކީ ވަރަށް ބޭނުންތެރިކަމެކެވެ. ހިތުގައިވާ އުދާސްތައް ކަރުނައިގެ ސިފައިގައި ބޭރުކޮށްލުމަކީ ސިއްހީގޮތުން ފައިދާހުރިކަމެއް ކަމުގައި މެޑިކަލް ތަޖުރިބާކާރުންވެސް ދެކެއެވެ.\n“ދަރިފުޅަކީ ވަރަށް ފަލަ ކުއްޖެއް”: ‘އެހާ ގިނައިން ނުކާށޭ. ދަރިފުޅު މިހާރުވެސް ނުލާހިކު ފަލައޭ” ބުނުމަކީ ދަރިންގެ ހިތުގައި ވަރަށް ބޮޑަށް ޖެހޭނެކަމަކެވެ. މައިންބަފައިންނަށް ނޭގި ނަމަވެސް ބުނެވޭ މި ފަދަ ބަސްތަކުގެ ސަބަބުން އެހެން މީހުންނާއި މެދު ތިމާ ދެކޭ ގޮތްވެސް ވަރަށް ބޮޑު ބަދަލުވެގެން ދެއެވެ، އެހެންމީހުންގެ ސިފައަށް ފާޑުކިޔުމުގެ އިތުރުން މިއީ ގަނާކުރުމަށްވެސް ހުޅުވިގެންދާ ދޮރެއްކަން ޔަގީނެވެ. އަބަދުވެސް ގަނާކުރުން ފެށިގެން އަންނަނީ ގޭތެރެއިން ކަމުގައި ދެކެވޭ ވާހަކައަކީ ކޮންމެވެސް ވަރެއްގެ ހަގީގަތެއް އެކުލެވިގެންވާ ވާހަކައެއްކަން ޔަގީނެވެ. އެހެންކަމުން ދަރިފުޅާއި ދިމާލަށް މިފަދަ ބަސްތައް ބުނުމުގެ ބަދަލުގައި ފުރިހަމަ ސިއްހަތެއްގެ މުހިއްމުކަން ދަސްކޮށްދީ އެކުދިން ކަސްރަތުކުރުން ފަދަ ދިރިއުޅުމުގެ ރަގަޅު އާދަތަކަށް ހާނާށެވެ.\n‘ދަރިފުޅަށްވުރެ އެހެންކުދިން މާ މޮޅު”: މިއީ އާންމުކޮށް ގޭތެރޭގެ މާހައުލުގައި ވަރަށް ގިނަ ފަހަރަށް ދަރިންނާއި ދިމާލަށް ބުނެވޭ ބަހެކެވެ. އެއްބަނޑު އެއްބަފާ އެހެން ކުދިންއަޅާ ކިޔުމަކީ ކުދިންގެ މެދުގައި ހަސަދަވެރިކަމާއި ނަފްރަތު އުފެދިގެން ދާނެ ކަމެކެވެ. އަދި ތިމާގެ އަމިއްލަ ނަފްސަށް އޮންނަ އިތުބާރު ކުޑަވެ އަބަދުވެސް ތިމާއަކީ އެންމެ ކަންތައްތައް ނުކުރެވޭ މީހާކަމުގައި ދެކެން ފަށާ އެއް ސަބަބެވެ، އެހެންކަމުން ކޮންމެ ކުއްޖަކީވެސް ތަފާތު ކުއްޖެއްކަން ބެލެނިވެރިން ވިސްނަންޖެހޭނެއެވެ. ދަރިންގެ މެދުގައި ތަފާތުކުރުމަށް ދެއްކޭ ވާހަކަތައް ހުއްޓާލަންޖެހެއެވެ. އެހެން ނޫނީ ފަހުން އޭގެ ނޭދެވޭ އަސަރު ދަރިންނަށް ކުރާނެކަމާއި މެދު ޝައްކެއް ނެތެވެ،\nވަކި ޖިންސަކަށް ހާއްސަ މަސައްކަތް: ބެލެނެވެރިން ދެކޭ ގޮތުގައި އެންމެ ތުއްތުއިރުން ފެށިގެން އަންހެން ކުދިން ކުރަންޖެހޭނީ ވަކިކަހަލަ މަސައްކަތެކެވެ. އަދި ފިރިހެން ކުދިން ކުރަންޖެހޭނީ ވަކި ކަހަލަ މަސައްކަތެކެވެ. ދަރިން ކުޑައިރު ކުޅޭ އެއްޗެހި ގަނެދޭ އިރުވެސް އެންމެ ބޮޑު އިސްކަމެއް ދެވެނީ އެ ޖިންސަކާއި ގުޅޭ އެއްޗެއް ގަނެދެވޭތޯއެވެ. އެހެންނަމަވެސް މިއީ ރަގަޅު ގޮތެއް ނޫނެވެ. އަބަދުވެސް ބެލެނެވެރިން ދަރިންނަށް ވިސްނައިދޭންޖެހޭ ކަމަކީ ވަކި ޖިންސަކަށް ހާއްސަ މަސައްކަތެއް ނެތްކަމެވެ. އެކުއްޖެއްގެ ގާބިލުކަމާއި، ހުނަރާއި ޝައުޤުވެރިކަން އުފެދިފައިވާ ކޮންމެ މަސައްކަތެއްވެސް ކުރެވޭނެ ކަމެވެ. ހަމަ މިއާއި އެކު ގޭތެރޭގެ ކުދިކުދި މަސައްކަތްތަކަކީވެސް ވަކި ޖިންސަކަށް ހާއްސަ މަސައްކަތެއް ނޫންކަން ދަރިންނަށް ވިސްނައިދީ އެކުދިން ލައްވާ އެ މަސައްކަތްތައް ކުރުވަން ޖެހެއެވެ.\nއެހެންކުދިންނަށްވުރެ ދަރިފުޅު މާ މޮޅު: ބެލެނިވެރިން ދައްކާ ވާހަކަތައް ދަރިން ވަރަށް ފަސޭހައިން ގަބޫލުކުރާނެއެވެ. ކުދިން ބަސްއަހާ ވާހަކައާއި އެ ކުދިން ކުރާ ރަނގަޅު ކަންތައްތައް ފާހަގަކޮށް ތައުރީފުކުރުމަކީ މުހިއްމު ކަމެކެވެ. އެހެންނަމަވެސް އެހެން ކުދިންނަށްވުރެ ދަރިފުޅު މޮޅު ކަމަށް ވިސްނައިދިނުމަކީ ދަރިންނަށް އެކަމުން ނުބައި މެސެޖެއް ލިބިދާނެ ކަމެކެވެ.މި ގޮތަށް އަމަލުކުރާނަމަ އެހެން ކުދިންނަކީ ތިމާއަށްވުރެ ދަށް ކުދިން ކަމުގައި ދެކި ކުދިންގެ މެދުގައި ނުތަނަވަސްކަން އުފެދުމަކީ އެކަށީގެންވާ ކަމެކެވެ. އެހެންކަމުން އަބަދުވެސް ދަރިފުޅުކުރާ ރަގަޅުކަންތައްތަކަށް ތައުރީފުކުރާއިރު އެހެން ކުދިންނާއި އަޅުވާ ނުކިޔާށެވެ.\nބެލެނިވެރިންދަރިން ތަރުބިއްޔަތު ކުރުން\nދަރިން ތަރުބިއްޔަތު ކުރުމުގައި މައިންބަފައިންގެ ދައުރު 1


Palestinege Jaasoosunge Mathin Handhaan nrthumeh Ma'aaf kurumeh nei | Dhiislam\nފަލަސްތީންގެ ރައްޔިތުންނަށް “ޖާސޫސް” ކުރުމުގެ “ޑީލް” އައުމަކީ ވަރަށް އާންމު ކަމެކެވެ. އާންމުގޮތެއްގައި އެ”ޑީލް” ލިބެނީ ފަލަސްތީންގެ ބިންތަކަށް ވެރިވެގަނެގެން އުޅޭ ޔަހޫދީ އިޒްރޭލުގެ ސަރަހައްދަށް ގޮސް ބޭސްފަރުވާގެ ޚިދުމަތް ހޯދާ ފަރާތް ތަކަށެވެ. އެފަރާތް ތަކަށް ބޮޑެތި އަގު ހުށައަޅާ އެމަސައްކަތް ހަވާލު ކުރުމަކީ އާންމު ކަމެކެވެ.\n1987 ވަނަ އަހަރުގެ އިންތިފާޟާގައި އިޒްރޭލަށް ޖާސޫސްކޮށްދޭ ޚާއިނުން ފަޅާއެރުން އާންމުވާން ފެށިއެވެ. “ބަސްޓު” ވުމާއި އެކު ފަލަސްތީނުގެ ރައްޔިތުންގެ ކިބައިން އެޖާސޫސުންނަށް ވަރަށް ބޮޑެތި ޢަދަބުތައް ދެވެއެވެ. ގިނަ ފަހަރަށް ޚާއިނުން މަރާލެވެއެވެ. އެޖާސޫސުންނަށް ފަލަސްތީނުގެ އެންމެ އާންމު މީހާގެ ކިބައިންވެސް އިންސާނިއްޔަތުކަމެއް ނުދައްކައެވެ. ފަލަސްތީނުގެ ބިމުގައި މުސްލިމުންގެ ދިފާޢުގައި ޖިހާދު ނުކުރެވޭއިރު ކާފަރުންނަށް ޖާސޫސު ކުރުމުގެ ބޮޑު ކުށް ކުރުމުން އެޖާސޫސުންގެ މަތިން ފަލަސްތީނުގެ ރައްޔިތުން ހަނދާނެއް ނުނެތެއެވެ. އެމީހަކަށް މަޢާފު ކުރުމެއް ނެތެވެ.\n2007 ގެ އަހަރުގެ ތެރޭގައިވެސް މިޖާސޫސީ ކުޅިގަނޑު ބޮޑުވެގެންދިޔައެވެ. ޖާސޫސްކުރިކަން ފަޅާއެރުމުގެ ސަބަބުން އެތައް ބަޔަކު ހައްޔަރުކޮށް އެކަމަށް އިއުތިރާފްވިއެވެ. މިދަވަސްވަރު ބައެއް ޖާސޫސުން ވަނީ ފަލަސްތީނުގެ ބިމުން ފިލައިގެން އިޒްރޭލަށް ހިޖުރަކޮށްފައެވެ. ޤައުމަށާއި ދީނަށް ޤައްދާރުވުމަށްފަހު ކާފަރުންގެ ހިމާޔަތަށް ދިއުމުން އަބަދުވެސް އިޒްރޭލުން އެމީހުންނަށް މަރުހަބާ ކިޔައެވެ. އެމީހެއްގެ އާއިލާ އާއި އެކު އެމީހުންގެ މީހުން ކަމުގައި ބަލައިގަނެ ހިމާޔަތްދެއެވެ. އަނެއް ބަޔަކު އިޒްރޭލުގެ ހިމާޔަތަށް ގެނައުމަށްފަހު “ގެއްލުވާލާ”ކަމަށް ރިޕޯޓްތަކުން ބުނެއެވެ.\n2012 ގެ ނޮވެމްބަރު މަހުވެސް އިޒްރޭލްގެ ޢުދުވާނީ ހަމަލާތައް ދެމުން ދިޔަ ދުވަސްވަރު6ޖާސޫސެއް އިއުތިރާފްވުމާއި އެކު ވަނީ އާންމުންގެ ކުރިމަތީ މަރާލާފައެވެ.\nފަލަސްތީނުގެ ޖާސޫސުން ގެ މަތިން ފަލަސްތީނުގެ ރައްޔިތުން ހަނދާން ނުނެތެނީ ފަލަސްތީނަށް ޤައްދާރުވާ ޚާއިނުންކަމުގައި އެމީހުންވީތީއެވެ. އެޖާސޫސުންގެ ޢާއިލާތަކަށްވެސް ފަލަސްތީނުގައި ދިރިއުޅުމުގައި ވަރަށް ބޮޑު ގޮންޖެހުން ތަކެއްވަނީ ކުރިމަތިލާން ޖެހިފައެވެ. އޭގެނެތެރޭގައި އެޖާސޫސުންގެ ސަބަބުން ޢާއިލާ މުޖުތަމައުން ބާކީކޮށް އިތުބާރު މުޅިން ގެއްލިގެން ދެއެވެ. އެޖާސޫސުންގެ މަސައްކަތުން ހޯދާ ހަރާން ފައިސާ ޢައިލާއަށް ނޭނގި ނަމަވެސް ނުވަތަ އެނގިގެން ނަމަވެސް ބޭނުންކޮށްފައިވާތީ އެއާއިލާތަކާއި މެދު ކިތައްމެ ދުވަހެއްވިޔަސް ތަފާތު ކުރުން ގެންގުޅެއެވެ.\nފަލަސްތީނުގެ ރައްޔިތުން ޖާސޫސުންނަށް ދޭ މެސެޖަކީ “އެންމެ ދުވަހަކަށްވެސް، އެންމެ ހަފްތާއަށްވެސް، އެންމެ މަހަކަށް ވިޔަސް އަދި ކީއްހޭ އެންމެ އަހަރަކަށްވިޔަސް އިޒްރޭލަށް ޖާސޫސު ކޮށްދޭ މީހުންނަކީ އަހަރެމެންގެ ތެރެއިންވާ މީހުންނެއް ނޫނޭ. އެއީ ޒަޔަނިސްޓުންގެ ވާގިވެރިން. އެއީ ދީނާއި ޤައުމަށް ޤައްދާރުން.”ކަމަށެވެ.


MMPRC Hiyaanaathuge Mathin "Handhaan Nethemundhaathe" Kureege PG Muizzu Ge Kanboduvun - Vaguthu\nކުރީގެ ޕީޖީ އަހްމަދު މުއިއްޒު - ފޮޓޯ: މިހާރު\nއެމްއެމްޕީއާރްސީ ހިޔާނާތުގެ މަތިން "ހަނދާން ނެތެމުންދާތީ" ކުރީގެ ޕްރޮސެކިއުޓަރ ޖެނެރަލް އަހުމަދު މުއިއްޒު އެކަމާއި ކަންބޮޑުވުން ފާޅުކުރައްވައިފިއެވެ.\nއެމްއެމްޕީއާރްސީ މައްސަލައިގައި މުއިއްޒުގެ ކަންބޮޑުވުންތައް ހާމަކުރެއްވީ ވެންޓިލޭޓަރުތަކުގެ މައްސަލައިގައި އެމްޑީޕީގެ ޗެއާޕާސަން ހަސަން ލަތީފް ކުރެއްވި ޓްވީޓަކާއި ގުޅިގެންނެވެ. ހަސަން ލަތީފް ވިދާޅުވީ ކޮން ބައެއްކަން ނޭނގޭ ބަޔަކަށް ދައުލަތުން 31 މިލިއަން ރުފިޔާ ދިނުން އެއީ ބައެއް ބޭފުޅުންނަށް ކޮޑަކޮށް ވެސް އައިބު ކަމެއް ނެތް ކަމެއް ކަމަށެވެ. "އަދި އެބަޔަކު ގެންނަން އުޅުނު ވެންޓިލޭޓަރުތައް ނުލިބުން އެބޭފުޅުންނަށް އައިބު ކަމަކަށް ވަނީ މިވާހަކަ ދައްކައިގެން އެފައިސާ އަނބުރާ ދައުލަތައް ހޯދަން އުޅޭ އުޅުން." ހަސަން ލަތީފް ވިދާޅުވިއެވެ.\nހަސަން ލަތީފްގެ ވާހަކަތަކަށް ރައްދު ދެއްވަމުން މުއިއްޒު ވިދާޅުވީ އޭނާ އަށް އައިބު ކަމަކަށް ވަނީ ވެންޓިލޭޓަރު މައްްސަލައަށްވުރެ މާބޮޑު އެމްއެމްޕީއާރްސީގެ ހިޔާނާތުގެ މަތިން ހަނދާން ނެތެމުންދާތީ ކަމަށެވެ. "އެމާސިންގާ ހިޔާނާތުގެ އެންމެ ލޯ ލާރިއެއް ވެސް އަނބުރާ ހޯދިފައި ނުވާތީ. އަދި އެކަމާ ރައްޔިތުންގެ މަންދޫބުން އެއްގޮތަކަށް ވެސް ކަންބޮޑުވެ ވަޑައިގެން އުޅުއްވާތަން ނުފެންނާތީ." މުއިއްޒު ވިދާޅުވިއެވެ.\nAlhugandah aibu kamakah vanee thiahvure maabodu MMPRC ge khiyaanaathuge mathin handhaan nethemun dhaathee. E maasingaa khiyaanaathuge emme loa laarieh ves anburaa hoadhifai nuvaathee. Adhi ekamaa rayyithunge mandhoobun eggothakahves kanboduve vadaigen ulhuvvaathan nufennaathee. https://t.co/8ZT2plSRFt\n— Ahmed Muizzu (@AhmedMuizzu) March 30, 2021\nއެމްއެމްޕީއާރްސީގެ މައްސަލަ ބަލައި އެކަމުގައި ޝާމިލްވާ މީހުން އިންސާފުގެ ކުރިމައްޗަށް ގެނައުން އެއީ މިސަރުކާރުގެ އެންމެ ބޮޑު އެއްވައުދެވެ. އެވައުދު ފުއްދުމަށް ރިޔާސީ ކޮމިޝަނެއް ވެސް ރައީސުލްޖުމްހޫރިއްޔާ އިބްރާހިމް މުހައްމަދު ޞާލިހް ވަނީ އުފައްދަވާފައެވެ. ނަމަވެސް އެމައްސަލައިގައި ތުހުމަތު ކުރެވޭ އެތައް ސަތޭކަ ބަޔަކު ތިބިއިރު އެމީހުންގެ މައްސަލަ އެއްވެސް ގޮތަކަށް ކުރިއަކަށް ނުދެއެވެ.\nއެމްއެމްޕީއާރްސީ މައްސަލައިގައި މިހާތަނަށް ޙުކުމް އިއްވާފައި ވަނީ ކުރީގެ ރައީސް އަބްދުﷲ ޔާމީނަށާއި ކުރީގެ ނައިބު ރައީސަ އަހްމަދު އަދީބަށާއި އެމްއެމްޕީއާރްސީގެ ކުރީގެ މެނޭޖިން ޑިރެކްޓަރ އަބްދުﷲ ޒިޔަތަށެވެ. އޭގެތެރެއިން އަދީބާއި ޒިޔަތުގެ މައްޗަށް ޖަލު ޙުކުމް އިއްވީ ކުށަށް އަމިއްލައަށް އިއުތިރާފު ވުމުންނެވެ. ނަމަވެސް އެދެބޭފުޅުން ތިއްބެވީ ގޭގައެވެ.\nބޭރުގެ ފޮރެންސިކް އޮޑިޓަކާއި މަޖިލިހާ ގުޅިގެން ޚިޔާނާތުގެ ފައިސާ ހޯދަން ނަޝީދުގެ ގަރާރެއް\nމާޗް 30, 2021 09:52\nޢެއަށް ވުރެ މާބޮޑު ޚިޔާނާތެއް އެބައޮތޭ މުއިއްޒު އެވާހަކަ ނުބުނަނީ މައުމޫނާ އޮތް އާއިލީ ގުޅުމުންތޯ.....އެއީ އެފްޕީއައިޑީ....އަންނި ވެސް އިލްޔާސް އާއި އެކު ފޮޓޯ ނަގާފައި ބުނީ އެވަރުގެ ތެދުވެރި އަކު ނުހުންނާނެއޭ...\nމާޗް 30, 2021 10:18\nވެންޓިލޭޓަރުގެ ރުފިޔާތައް ވީތަނެއް ކަނދޮޅުދޫ އިސްމާއިލް އަހ ހުމަދާ ސުވާލުކޮށްލަބަލަ ( ދުވާފަރު ދާއިރާ މެންބަރު ) ސިޔާސީ9މީ ހަކަށް މި ފައިސާ ލިބިފައިވާކަމަށް ރަށުތޭރޭ ކިޔާ ، އެމް.އެމް.ޕީ.އާރުސީ ފައިސާ ވަނީ މި ހާރުގެ ސަރުކާރާ ، ކުރީ ސަރުކާރުގެ %85 މީ ހުނަށް ލިބިފައި. ހުކުމެއް އަައީ ރުފިޔާ ހޯދި މީ ހުނާ ، ބަ ހަން އުޅުނު މީ ހުނަށް .\nމާޗް 30, 2021 10:37\nއެމްއެމްޕީއާރުސީ ލާރިގަނޑު ކެއީ އިބޫ ސޯލިހުއާއި އޭނަގެ އައުވާނުން ވެސް ބައިވެގެން ބައިއަޅައިގެން ދެން އެކަމާ އުޅޭނީ ކިހިނެތް އަދީބްއަތުން ފައިސާހޮވީ ވެރިކަން ނިގުޅައިގަތުމަށްޓަކާ އެތަށް މިލިއަނެއް އިބޫސޯލިހުއަށް 37މިލިއަން ދިން އެވާހަކަވެސް ނުދައްކާ ގައުމު ފަނާކުރަން އައި ބަޔަކު ގައުމު ބިނާކިރާނީ ކިހިނެތް ބުނެބަލަ ކިޔައިދީބަލަ ހައުމު ބިނާކިރުމަކީ ގައުމުގެ މުއައްސަސާތަށް ހުޅުޖަހާ އަންދާލުންތަ؟\nމާޗް 30, 2021 11:46\nމުއިއްޒު ކަނ ބޮޑުވަނީ ކޮްކަމަކާ.އެމްއެމްޕިއަރުސީފެ ފައިސާއަށް ހިޔާނާތވި ކމަށް އަދީބުއާއި ޒިޔަތު ވަނީ އެއްބަސްވެފާ. ހުކުމް ކޮށް ސަރީއަތް ވަނީ ނިންމާފަ. އެމްއެމްޕީއަރުސީގެ ހުރިހާ ފައިސާއެއް ޖަމަކުރީ އެސްއޯއެފް އެކަނުންޓަށް އެކުންފުނީގެ ހިއްސާދާރުން އެތިބީ ފައިސަ ހިފައިގެންގޮސް އިގިރޭސިވިލާތުގަ. އެކުންފުނީގެ އެކައުންޓް ގާހުރި ފަިސާއާއި ބެހޭ ނިންމުމެއް ކޯތަކުން ނުނިންމެނިސް އެއެކައުންޓުން ފައިސާލިބުނު މީހުން އެމްއެމްޕީއާރުސީގެ ފައިސާއަށް ހިޔަނާތްވިކަމަށް ކަނދައޅާނީ ކިހިނެތް.\nމާޗް 30, 2021 12:15\nކިހިނެއްތޯ ހަނދާން ހުންނާނީ، ޚުދު އެބޭފުޅުންގެ ޕާޓީ ވުޖޫދު ކޮށްފައިވަނީވެސް ވަގަށްކަމަށް އީވާ ވިދާޅުވި.\nމާޗް 30, 2021 18:04\nމުއިއްޒު ޕީޖީ އަކަށް ހުރިއިރު ޝަމީމުލައްވާ ކުރުވިކަންތައް ކޮބާ؟!


އަމިއްލައަށް ހެދޭ ގޯހެއް ރަނގަޅުކުރުމަކީ ބަލިވުމެއް ނޫން!\nއދ. އިން ނާޒިމް ދޫކޮށްލުމަށް ގޮވާލުމުން ވެސް ސަރުކާރުން ހަދަނީ ދެކޮޅު\nގޯހެއް ރަނގަޅު ކުރުމަކީ ބަލިވުމެއް ނޫން\nކ. މާލެ | 31 ޖެނުއަރީ 2017 | އަންގާރަ 21:50 | 4,326\nނާޒިމް: ނާޒިމް ބަންދުކޮށްފައި ހުންނަތާ މާޗް މަހު ދެ އަހަރު ވާނެ - ރާއްޖެއެމްވީ\nކުރީގެ ޑިފެންސް މިނިސްޓަރު ކާނަލް މުހައްމަދު ނާޒިމްގެ އެޕާޓްމެންޓުން ފިސްތޯލައެއް ފެނުނު ކަމަށް ބުނެ އުފުލި ދައުވާއާ ގުޅިގެން 11 އަހަރުގެ ޖަލު ހުކުމެއް އިއްވީ 2015 ވަނަ އަހަރުގެ މާޗް މަހުގެ 27 ވަނަ ދުވަހު އެވެ. ނާޒިމްގެ އެޕާޓްމެންޓުން ހަތިޔާރު ހޯދުމަށް ހިންގި އޮޕަރޭޝަނާއި، ހިންގި ޝަރީއަތްތަކުގައި ހުރި ފުށުއަރާ ކަންތައްތަކާއި ފުރިހަމަނުވާ އިޖުރާއަތްތަކުގެ ވާހަކަތައް މިވީ ދެ އަހަރެއްހާ ދުވަހުގެ ތެރޭގައި ތަފާތު އެކި ބޭފުޅުން ދައްކައިފި އެވެ. އެންމެ ފަހުން އދ. ގެ ވޯކިން ގްރޫޕް އޮން އާބިޓްރަރީ ޑިޓެންޝަނުން ވެސް މިވަނީ ހަމަ އެ ކަންތައްތައް ފާހަގަކޮށް ނާޒިމް މިނިވަންކުރުމަށް ގޮވާލާފަ އެވެ.\nނާޒިމްގެ އެޕާޓްމެންޓުން ފެނުނު ހަތިޔާރުތަކުގެ ތަހުގީގު ނިންމާލީ އެއް މަސް ދުވަހުގެ ތެރޭގަ އެވެ. ކްރިމިނަލް ކޯޓުން ނާޒިމްގެ މައްޗަށް ހުކުމްކުރީ ވެސް މަސް ދުވަހުގެ ޝަރީއަތަކުންނެވެ. ހަވާ ފަޓާސްބަރިއެއް ހެން ތަހުގީގު ހިންގައި، ހަމަ އެ ބާރުމިނުގައި ޝަރީއަތް ވެސް ނިންމާލިއިރު، ނާޒިމްގެ ފަރާތުން އަބަދުވެސް ބުނަމުން ދިޔައީ މިއީ ބަޔަކު ދީގެން އުޅޭ ލަނޑެއް ކަމަށެވެ. ނަމަވެސް ތަހުގީގުކުރި ފަރާތުން ވެސް، އަދި ޝަރީއަތުން ވެސް އެކަމަށް ރިއާޔަތްކުރަން ދެކޮޅު ހެދި އެވެ.\nނާޒިމްގެ މައްޗަށް ކުރި ދައުވާއިން ދިފާއުވުމަށް 50 ހެކިން ހުށަހެޅި އެވެ. ނަމަވެސް ކްރިމިނަލް ކޯޓަށް ހާޒިރުކުރީ އެންމެ ދިފާއީ ތިން ހެކިންނެވެ. ނާޒިމް އަށް މައްސަލައާ ގުޅޭ 26 ލިޔެކިޔުމެއް ދީފައެއް ނުވެ އެވެ. ދިފާއުވުމަށް އެކަށީގެންވާ މިންވަރަށް ވަގުތާއި ވަސީލަތްތައް ފޯރުކޮށްދީފައެއް ނުވެ އެވެ. މިއީ ކުރު ގޮތަކަށް ކްރިމިނަލް ކޯޓުގެ ޝަރީއަތް ކުރިއަށް ދިޔަ ގޮތެވެ. އެއަށް ފަހު ހައި ކޯޓުގައި އިސްތިއުނާފު ކުރުމުން، އެ ކޯޓުން ހިންގި ޝަރީއަތަށް އިތުރު 11 ހެއްކަކު ހާޒިރުކޮށްދީފައިވެ އެވެ. ނަމަވެސް، ކުރި ހުކުމުގައި ހެކިންގެ ހެކި ބަހަށް ރިއާޔަތްކޮށްފައެއް ނުވެ އެވެ.\nސުޕްރީމް ކޯޓުގައި މައްސަލަ އިލްތިމާސް ކުރުމުން އިބްތިދާއީ އަޑުއެހުމެއް ބޭއްވުމަށް ފަހު މައްސަލަ ބޭރުކޮށްލީ ހައި ކޯޓުގެ ހުކުމަށް ތާއީދުކުރުމަށް ފަހު އެވެ. ނާޒިމްގެ މައްޗަށް ދަށު ކޯޓުންނާއި ހައި ކޯޓުން ކުރި ހުކުމްތަކުގައި އެންމެ ބޮޑަށް ފާހަގަކޮށްފައިވަނީ، ފިސްތޯލަ އާއި ވަޒަނަކީ ނާޒިމްގެ އެއްޗެއް ނޫން ނަމަ އެ ހަތިޔާރަށް ޒިންމާވާންޖެހޭ އެހެން ފަރާތެއް ދެއްކިފައިނުވާ ކަމަށެވެ. ނާޒިމްގެ ހިޔާޒަތުގެ ދަށުގައިވާ ތަނަކުން ފެންނަ އެއްޗަކަށް ނާޒިމް ޒިންމާވާންޖެހޭ ކަމަށެވެ. އެހެންނަމަވެސް، ސުޕްރީމް ކޯޓުގައި އެ މައްސަލަ އޮއްވާ ހަތިޔާރަށް ޒިންމާވާންޖެހޭ ފަރާތް ހޯދުނެވެ. ނާޒިމްގެ އެޕާޓްމެންޓުން ފެނުނު ހަތިޔާރުން ނާޒިމާއި އާއިލީ ބޭފުޅެއްގެ ފިންގާޕްރިންޓެއް ވެސް ފެނިފައިނުވާއިރު، އެ ފިސްތޯލައިން އެއިރުގެ ޓޫރިޒަމް މިނިސްޓަރު އަދި ފަހުން ނައިބު ރައީސްކަމުގެ މަގާމު އަދާކުރެއްވި އަހުމަދު އަދީބުގެ ޑީއެންއޭ ފެނުނެވެ. އެކަން ހޯދީ ނާޒިމްގެ އާއިލާއަކުންނެއް ނޫނެވެ. ފުލުހުން އަމިއްލައަށް ކުރި ތަހުލީލުތަކުން ޑީއެންއޭ ފެނުނު ވާހަކަ ފުލުހުން ހާމަވެސް ކުރި އެވެ. ޑީއެންއޭ ރިޕޯޓް ޕްރޮސެކިއުޓާ ޖެނެރަލްއާ ވެސް ހިއްސާކުރި އެވެ. ސުޕްރީމް ކޯޓުން އަވަސް އަރުވާލައިގެން މައްސަލަ ބޭރުކޮށްލީ ޑީއެންއޭ ރިޕޯޓް ކޯޓަށް ޕްރޮސެކިއުޓާ ޖެނެރަލް ހުށަހަޅުއްވާފައިވަނިކޮށެވެ.\nސުޕްރީމް ކޯޓުން ޑީއޭންއޭ ރިޕޯޓަށް ރިއާޔަތްނުކޮށް މައްސަލަ ބޭރުކޮށްލުމުން ނާޒިމަށް އިންސާފު ލިބެން ހުރި ހުރިހާ މަގެއް މިވަނީ ބަންދުވެފަ އެވެ. އެއާއެކު ރާއްޖެއިން ލިބެން ހުރި ފަރުވާތައް ހުސްވި ކަމަށް ބަލައި، އެ މައްސަލަ ހުށަހެޅީ އދ. އަށެވެ. ސަރުކާރަށް ބާރުނުފޯރުވޭ ވަރުގެ ތަނަކުން އެ މައްސަލަ ބެލުމުން ފާހަގަވީ ނާޒިމް ފްރޭމް ކޮށްފައިވާކަމެވެ. ނުހައްގުން ބޮޑު އަދަބެއްދީ އަނިޔާކުރަމުންދާ ކަމެވެ. ގޮވާލީ އަވަހަށް ދޫކޮށްލާ ނާޒިމަށް ލިބުނު ގެއްލުމުގެ ބަދަލު ދިނުމަށެވެ.\nރާއްޖެ ސޮއިކޮށްފައިވާ ބައިނަލްއަގްވާމީ މުއާހަދާތަކަށް ބޯލެނބުމަކީ ގާނޫނު އަސާސީ އާއި ގާނޫނުތަކުން ލާޒިމްކުރާ ކަމެކެެވެ. ނާޒިމްގެ ދޫކޮށްލުމަށް އދ. އިން ގޮވާލާފައިވަނީ ބައިނަލްއަގްވާމީ މަދަނީ އަދި ސިޔާސީ ހައްގުތަކާ ބެހޭ މުއާހަދާ (އައިސީސީޕީއާރް) އާއި ޔުނިވާސަލް ޑިކްލަރޭޝަން އޮފް ހިއުމަން ރައިޓްސްއާ ހަވާލާދީ އެވެ. ނާޒިމްގެ މައްސަލައިގައި އެ މުއާހަދާތަކުން ކަށަވަރުކޮށްދޭ އަދި ގާނޫނު އަސާސީއާއި ގާނޫނުތަކުން ވެސް ކަށަވަރުކޮށްދޭ އެތައް ހައްގުތަކެއް ނިގުޅައިގަނެފައިވާތީ އެވެ. ނަމަވެސް، މި ހުރިހާ ކަމެއް މިހެން ހިނގައި ގޮސް، ނާޒިމަށް އިންސާފާއި މިނިވަންކަން ނުދޭން ދައްކާނެ އިތުރު ހުއްޖަތެއް ނެތް ހިސާބަށް ދިޔައިރު ވެސް ސަރުކާރާއި ޖުޑިޝަރީ އިން އަމިއްލަ ހެދި ގޯސް ގަބޫލުކުރާކަށް ބޭނުމެއް ނުވި އެވެ.\nއަޅުގަނޑުމެންގެ ތެރެއިން އެއްވެސް މީހަކީ ފުރިހަމަ މީހަކަށް ނުވާތީ އަޅުގަނޑުމެން އެންމެންްނަށް ވެސް ގޯސް ހެދެ އެވެ. ދުނިޔެ ހިނގާ މި އުސޫލުން އަޅުގަނޑުމެންގެ ތަހުގީގީ އިދާރާތަކުގައި ތިއްބަވާ ބޭބޭފުޅުންނާއި، ދައުވާ އުފުލުމުގެ މަސްއޫލިއްޔަތު އުފުއްލަވާ ބޭބޭފުޅުންނާއި އަދި އަޅުގަނޑުމެންގެ ފަނޑިޔާރުން ވެސް އިސްތިސްނާއެއް ނުވެ އެވެ. އަޅުގަނޑުމެންނަށް އޮތީ ހެދޭ ގޯސްތައް އިސްލާހުކޮށް، ތައުބާވެ، އެއްވެސް މީހެއްގެ ހައްގަކަށް އަރައިނުގަނެ ދުނިޔޭގައި ދުވަސްތައް ފާއިތުކުރުމެވެ. މިއީ އިސްލާމްދީން އުނގަންނައިދޭ ގޮތެވެ.\nނަމަވެސް ކުރާނީ ކީއްހެއްޔެވެ؟ ފާޅުގައި ބޮޑެތި ހެއްކާއެކު ނާޒިމް ފްރޭމްކޮށްފައިވާކަން ފެންނަން އޮތް އިރު ވެސް، އެ ހެދުުނު ގޯސް ދިފާއު ކުރައްވަނީ އެވެ. ސިޔާސީ އައްޑަނައާއެކު ނިކުމެވަޑައިގެން، ގައުމުގެ ސިޔާދަތު ގެއްލިދާނޭ، ބޭރުގެ ފަރާތްތަކަށް ރާއްޖޭގެ ފަނޑިޔާރުގެތަކާ ނުބެހެވޭނެއޭ ވިދާޅުވަނީ އެވެ. ދިވެހިންގެ ކަންކަމާ ބޭރުގެ ބަޔަކަށް ނުބެހެވޭޔޭ ގޮވަނީ އެވެ. އަމިއްލަ އަށް ހެދޭ ގޯސް ރަނގަޅުކުރުމަކީ ތިމާމެން މާކަޓު ބަޔަކަށްވެ، ބަލި ބަޔަކަށް ވެދާނެ ކަމަށް ގަބޫލުކުރެވޭތީ އެވެ. ނަމަވެސް، އެއީ އަސްލު ގަޓު މީހުންގެ ސިފައެވެ. އަމިއްލަ އަށް ހެދޭ ގޯހެއް ރަނގަޅުކޮށް މައާފަށް އެދުމަކީ ހަގީގީ މޮޅުވުމެވެ.


Hukuru Namaadhu Gai Qunooth Nukiyan Angaifi - Vaguthu\nހުކުރު ނަމާދުގައި ޤުނޫތު ނުކިޔަން އަންގައިފި\nމާލޭގެ މިސްކިތެއްގައި މީހަކު ދުޢާއެއް ކުރަނީ؛- ވަގުތު އިމޭޖަސް- މުހައްމަދު އަފްޒަލް\nހުކުރު ނަމާދުގައި ޤުނޫތުނާޒިލާ ނުކިޔަން އިސްލާމިކް މިނިސްޓްރީން ކައުންސިލްތަކަށް އަންގައިފިއެވެ.\nއިސްލާމިކް މިނިސްޓްރީން އިއްޔެ ފޮނުވި ސާކިއުލާއެއްގައި ހުކުރު ނަމާދުގައި ޤުނޫތުނާޒިލާ ނުކިޔަން އަންގާ ވިދާޅުވެފައި ވަނީ މިދުވަސްވަރުގެ ހާލަތާއި ގުޅޭގޮތުން ކިޔަން ޖެހޭ ދުޢާތައް ހުކުރު ހުތުބާގައި ހިމަނާފައި ވާތީ ހުކުރު ނަމާދުގައި ދުއާ ކިޔުމަކީ އިސްލާމިކް މިނިސްޓްރީން ބާރުއަޅާ ކަމެއް ނޫން ކަމަށެވެ.\nކޮވިޑް-19 ފެތުރެމުން ދާތީ މިސްކިތްތަކުގައި ޤުނޫތު ކިޔަން އިސްލާމިކް މިނިސްޓްރީން ކައުންސިލްތަކަށް އެންގީ މިއަހަރުގެ އޭޕްރީލް މަހުގެ 08 ވަނަ ދުވަހު އެވެ. އޭގެ ފަހުން ހުރިހާ މިސްކިތްތަކެއް ވެސް ފަރުޟު ނަމާދުތަކުގައި އަންނަނީ ޤުނޫތު ކިޔަމުންނެވެ. އަދި ބައެއް މިސްކިތްތަކުގައި ހުކުރު ނަމާދުގައި ވެސް ޤުނޫތު ކިޔައެވެ.\nދުނިޔޭގައި ބޮޑެތި ބަލިތައް ފެތުރެން ފެށުމުންނާއި ބައެއް ހަނގުރާމަތައް ފެށުމުން ވެސް ރާއްޖޭގެ މިސްކިތްތަކުގައި މީގެ ކުރިން ވެސް ޤުނޫތު ކިޔުމާއި ހާއްސަ ދުޢާތައް ކުރުން ކުރިއަށް ގެންގޮސްފައި ވެއެވެ.\nއުމްރާއަށް މީހުން ގެންދިއުމަށް އިތުރު ހަ ކުންފުންޏަކަށް ހުއްދަ ދީފި\nއޮކްޓޯބަރ 16, 2020 11:14\nޔާﷲ މިލާދީނީ ވެރިކަން ވައްޓާލައްވާންދޭވެ އާމީން\nމިއަދުގެ މި ޙާލަތުގައި އެންމެ ގިނަ މީހުން އެއްވާ ނަމާދުގައި ނޫންތޯ (ދީން ހުއްދަ ކުރާނަމަ) ޤުނޫތު ކިޔަންވީ!!!! އިސްލާމިކް މިނިސްޓްރީން ބާރު ނާޅަނީ ކޮން ހެތްކެއް، ޤަރީނާއެއް ނުވަތަ ދީނީ އަސާސެއްގެ މައްޗަށް ބިނާކޮށްގެންކަން ސާފުކޮށްދިންނަމަ މީސްތަކުންގެ ހިތްތަކުގައި ޝައްކު ނުއުފެދޭނެ!\nއޮކްޓޯބަރ 16, 2020 13:49\nހުކުރު ނަމާދަކީ މިހާރު ސިޔާސީ ހަރަކާތެއް\nއޮކްޓޯބަރ 16, 2020 14:26\nއެއްވެސް ނަމާދެއްގައި ކިޔާނެކަމެއްނެތް. ނަމާދުގައި ކިޔާ ދުޢާ ތަކުގައި ހުރިހާ ދުޢާ ތަކެއް ހިމެނޭ. ދެން ކީއކުރަންތޯ ވަކި އެހެން ނަމާދު ތަކުގައި ކިޔަން އަންގަނީ. އިސްލާމިކް މިނިސްޓްރީއަކީވެސް މިހާރު ސިޔާސީ ލާދީނީ ޖަގަހައެއް. މިއަދުގެ ޚުތުބާގައި ކީރިތިޤުރްއާންގެ އާޔަތެއް ބަޔާންކޮށްދެމުން ކީ ހަމައެކަނި އެއާޔަތުގެ ފުރަތަމަ ތަންކޮޅު. (ބެލުންތައް ތިރި ކުރާށޭ.) މިއާގުޅިގެން އޮންނަ އެންމެ މުހިންންމުބައި (ފަރުޖުތައް ރައްކާތެރިކުރާށޭ ޒީނަތްތެރިކަން ފާޅު ނުކުރާށޭ) އޮންނަ ބައެއް ނުހިމަނާ. ލާދީނީ މީހުން އެމީހުން ބޭނުންގޮތަކަށް ހެދުން އަޅާގެން އޮރިޔާން ނިވާނުވާގޮތަށް މަގުމަތީގައި އުޅެން ބޭނުންވާތީ ޚުތުބާގައި އެބައި ނުހިމެނުމަށް ޚުތުބާ ލިޔުނު ބޭފުޅާ އަށް މިނިސްޓްރީން ވަނީ އަންގާފާ.\nއޮކްޓޯބަރ 16, 2020 17:39\nކިރިޔާވެސް ހެޔޮއެއްޗެއް ކިޔެން އޮތަސް އެވެސް ހުއްޓާލެވޭތޯ ބަލާތި\nއޮކްޓޯބަރ 21, 2020 19:57\nއިސްލާމިކު މިނިސްޓްރީގެ ނަން ބަދަލް ކުރައްވާ އަވަހައް.މީހަކު ހޭބަލި ނުވިއްޔާ ރަގަނޅު


Andhalaa ge "joadehge saafu loabi" reethi | Mihaaru\nއަންދަލާގެ "ޖޯޑެއްގެ ސާފު ލޯބި" މާމުއިހާ ފޮނިކޮށް\n14 އެޕްރީލް 2019 - 10:353comments\nސައުންޑްކްލައުޑަށް ދޫކޮށްލި ލަވައިގެ ނަމަކީ "ޖޯޑެއްގެ ސާފު ލޯބި" އެވެ. މި ލަވަ ކިޔާފައި ވަނީ އަންދަލާ ހަލީމެވެ. ބެލެވޭ ގޮތުން "މާމުއި" ގެ ޕްރޮމޯޝަން ވެސް މިހާރު ކުރިއަށްދާތީ މާ ލަސްނުކޮށް މި ލަވައިގެ ވީޑިއޯ ވެސް ޑާކް ރެއިނުން ގެނެސްދޭނެ އެވެ.\nއެ ސްޓޫޑިއޯ ފާހަގަލޮށްލެވެނީ އަބަދުވެސް ފިލްމުތަކުގައި އަމިއްލަ ދިވެހި ރާގުތައް ހިމަނައިގެން އެ ލަވަތައް ވައިގައި ހިއްޕުވާލާ ސްްޓޫޑިއޯއެއްގެ ގޮތުގަ އެވެ. އެހެންވެ "ޖޯޑެއްގެ ސާފު ލޯބި" އަކީ ވެސް ގިނަ ބައެއްގެ މެދުގައި މަގުބޫލު ލަވައަކަށް ވާނެ އެވެ. ހާއްސަކޮށް ޒުވާން ލަވަކިޔުންތެރިޔާ އަންދަލާގެ ލަވަތަކަށް ލޯބިކުރާ މީހުންނަށް ލަވަ ގައިމު ވެސް ކަމުދާނެ އެވެ.\nListen to Joadehge Saafu Loabi by @AnyaHalym @DarkRainEnt #MaamuiOST #np on #SoundCloudhttps://t.co/iOKSbgEWaB\n— Dark Rain Ent (@DarkRainEnt) April 13, 2019\nއަންނަ ޖުލައި މަހުގެ 1 ގައި ސިނަމާ އަށް ގެންނަން ތާވަލުކޮށްފައިވާ "މާމުއި" ގެ ލަވަތަކުގެ ތެރެއިން މި ފަހަރު ޔަގީނުން ވެސް އެއް ލަވަ ވަރަށް ހާއްސަ ވާނެ އެވެ.\nMaamui Official trailer https://t.co/tiP7FIC8yN\n— Dark Rain Ent (@DarkRainEnt) April 1, 2019\nއެއީ ދިވެހިންގެ ތެރޭގައި ކުރިން މަގުބޫލުވި ބައެއް ވީޑިއޯ ލަވަތަކުގެ ސްޓެޕްތަކާއި ކޮސްޓިއުމްތަކުގެ ހަނދާންތަކުގެ ތެރެއަށް ގެނެސްދޭ ލަވަ އަދި ކުރިން އޯޑިއޯ އިއްވާލައިފައިވާ "އަރައިގެން އައި އިރާއޭ" އެވެ. އަމިއްލަ ރާގުގެ މި ލަވައިން ފެނިގެން ދާނީ "މާމުއި" ގެ ކާސްޓުންގެ ތެރޭގައި ހިމެނޭ ފުބޫ އާއި ނުޒޫ އެވެ.\n"މާމުއި" ގެ ލަވަތަކުގެ ތެރެއިން މި ފަހަރު ކުރީގެ މަޝްހޫރު ލަވައެއްގެ އާ ވާޝަނެއް ވެސް ހިމެނޭނެ އެވެ. އެއީ މަހުމޫދާ ޝަކީބު ކިޔާފައިވާ "ސެންޝުއަސް" ލަވަ "ރޭ ރޭ" އެވެ. އެ ލަވަ އަޑުވިގެން އަޝްރާގެ އަޑުންނެވެ.\nއަލީ (ޗިއްޕެ) ޝިފާއު ޑައިރެކްޓްކޮށްފައިވާ މި ކޮމެޑީއަކީ ބޮޑު ކާސްޓެއް ފެންނާނެ ފިލްމެކެވެ. ފިލްމުގެ ޓްރެއިލާ ވެސް ވަނީ ދައްކާލައިފަ އެވެ.\nއިތުރު ލިޔުންތައް ދިވެހި ފިލްމް އިންޑަސްޓްރީ ޑާކް ރެއިން އެންޓަޓެއިންމެންޓް\n"މާމުއި" ގެ "ރޭ ރޭ" ދައްކާލައިފި


Hulhule Dhekunu Neru Aadheetha Dhuvahu Bandhu Kuranee - Vaguthu\nހުޅުލޭގެ ދެކުނު ނެރު އާދީއްތަ ދުވަހު ބަންދު ކުރަނީ\n6 މަސް ކުރިން ( ޖުލައި 5, 2018 )\n2018 ޖުލައި 8 ވާ އާދީއްތަ ދުވަހުން ފެށިގެން ހުޅުލޭގެ ދެކުނު ނެރު ބަންދު ކުރުމަށް ނިންމާފައިވާ ކަމަށް މޯލްޑިވްސް ޓްރާންސްޕޯޓް އޮތޯރިޓީން ވިދާޅުވެއްޖެއެވެ.\nދާދި ދެންމެ އެ އޮތޯރިޓީން ކުރައްވާފައިވާ އިޢުލާނެއްގައި ބުނެފައިވަނީ، ހުޅުލޭގެ ދެކުނު ނެރު ބަންދު ކުރުމަށް ނިންމަވާފައިވަނީ ވެލާނާ އިންޓަރނޭޝަނަލް އެއަރޕޯޓް ތަރައްޤީކުރުމުގެ މަޝްރޫއުގެ މަސައްކަތާއި ގުޅިގެން ކަމަށެވެ.\n"ވެލާނާ އިންޓަރނޭޝަނަލް އެއަރޕޯޓް ތަރައްޤީކުރުމުގެ މަޝްރޫއުގެ މަސައްކަތާއި ގުޅިގެން، 8 ޖުލައި 2018 ވާ އާދިއްތަ ދުވަހުންފެށިގެން ހުޅުލޭގެ ދެކުނު ނެރު ބަންދުކުރުމަށް ވަނީހަމަޖެހިފައި" މޯލްޑިވްސް ޓްރާންސްޕޯޓް އޮތޯރިޓީގެ އިޢުލާނުގައި ބުނެފައިވެއެވެ.\nއެ އޮތޯރީޓީން ވިދާޅުވީ، އާދީއްތަ ދުވަހުގެ ހެނދުނު 06:00 އިން ފެށިގެން އުޅަނދުފަހަރު ހުޅުލެފަޅަށް ވަދެ ނިކުމެވުމަށް ބޭނުންކުރާނީ އަލަށް ހަދާފައިވާ ނެރު ކަމަށެވެ.\nވެލާނާ އިންޓަނޭޝަނަލް އެއާޕޯޓް ޒަމާނީ ފެންވަރަށް ތަރައްޤީ ކުރުމަށް ސަރުކާރުން ހިންގަމުންދާ ބިޔަ މަޝްރޫއުގެ ދަށުން މިހާރުވެސް އެއާޕޯޓަށް ބޮޑެތި ބަދަލުތަކެއް ގެނެސްފައިވާއިރު، އައު ރަންވޭގެ މަސައްކަތާއި، އައު ސީޕްލޭން ޓާމިނަލްގެ މަސައްކަތުގެ އިތުރުން އައު ފަސިންޖަރުންގެ ޓާމިނަލްއާއި އައު ފިއުލް ފާމްގެ މަސައްކަތްވެސް ބާރު ދުވެލީގައި ދަނީ ކުރެވެމުންނެވެ.\nޖުލައި 6, 2018 - 00:45\nރައީސް ޔާމިން ގެންނަވާ ތަރައްގީ ހަމަޔަގީނުންވެސް އެއްވެސް ރައީސް އަކަށް ނުގެނެ ވޭނެ ޝުކުރިއްޔާ ޕުރެޒިޑެންޓް.


Abdul Raheemah Dunya dhevvan oi javaabakee emoji eh?\nރިޕޯޓު - ދުންޔާ މައުމޫން\nއަބްދުއްރަހީމަށް ދުންޔާ ދެއްވަން އޮތް ޖަވާބަކީ އިމޯޖީއެއް؟\nދުންޔާއަށް ސަރުކާރު ގޯސްވީ އަމިއްލަ އެދުން ބޮޑުވުމުންކަމަށް އަބްދުއްރަހީމް ތުހުމަތުކުރައްވާ\nއެތުހުމަތުތަކަށް އެކަމަނާ އެކަށީގެންވާ ރައްދެއް ނުދެއްވާ\nކ. މާލެ 15 އޭޕުރިލް 2018 | އާދީއްތަ 17:20 14,441\nދުންޔާ މައުމޫން ބޭރުގައި އުޅުއްވި އިރު ރައީސް މައުމޫނާއިއެކު - ޓްވިޓަރ\nކުރީގެ ރައީސް މައުމޫން އަބްދުލްޤައްޔޫމްގެ ދަރިކަނބަލުން ދުންޔާ މައުމޫންގެ ސިޔާސީ ހަރަކާތްތަކާއި، އެކަމަނާ ކުރައްވާ ޓުވީޓްތަކަކީ މިހާރަކަށް އައިސް ވަރަށް ތަފާތު ގޮތަކަށް ރައްޔިތުން ބަލައިގަންނަ ކަންތައްތަކެކެވެ. ބައްޕާފުޅު އެކަށީގެންވާ ހެއްކެއް ނެތް މައްސަލައެއްގައި ޖަލުގައި ބަންދުކޮށްގެން އަމިއްލަފުޅު ބޮޑުބޭބެގެ ސަރުކާރުން ގެންގުޅޭއިރު އެކަން އެއީ ކަމުނުދާކަމެއްކަން ވިސްނިވަޑައިގަންނަވަން އެކަމަނާ މާގިނަ ދުވަސް ނެންގެވި ހިސާބުން އެކަމަނާގެ އިޚުލާސްތެރިކަމާއިއެކު މީހުން ސުވާލު އުފައްދަން ފެށިއެވެ. އެއްމާބަނޑު ބޭފުޅާ ޔުމްނާ މައުމޫން ބުރަކޮށް އިސްލާހީ މަސައްކަތުގައި އުޅުއްވާއިރު، ދުންޔާ މާ ދުރުދުރުން އުޅުއްވާތީ ގިނަ ބައެއްގެ ފާޑުކިޔުންތައް ދަނީ އަމާޒުވަމުންނެވެ.\nދުންޔާއަށް ފާޑުކިޔާ ފަރާތްތަކުން އެކަމަނާގެ ޓުވީޓުތައް ވަކިން ބޮޑަށް ފާހަގަ ކުރައްވައެވެ. ބައްޕާފުޅާއި ކޮއްކޯފުޅު އަދި ޅިޔަނު ޖަލުގައި ބަންދުކޮށްފައިވާއިރު، އެކަމަނާގެ ޓުވީޓުތައް އަދިވެސް ވައްތަރީ އަރާވަޑައިގަންނަވާނެ ކޮޅެއް ނޭނގިގެން އުޅުއްވާ ބޭފުޅަކު ކުރައްވާ ޓުވީޓުތަކާއިކަން ގިނަ ބަޔަކު ފާހަގަކުރެއެވެ.\nސަރުކާރުން ކުރާ ކަންތައްތަކަށް އެހެން ބޭފުޅުންނެކޭ އެއްގޮތަށް ފާޅުގައި ފާޑުވިދާޅުވާން ދުންޔާއަށް ކެރިވަޑައިނުގަންނަވަނީ ކީއްވެތޯ ގިނަ ބަޔަކު ސުވާލު އުފައްދައެވެ. "ދުންޔާއަށް ސަރުކާރު ގޯސްވީ އަމިއްލަ އެދުން ބޮޑުވުމުން" ކަމަށް ވިދާޅުވެ، ސަރުކާރު ހިންގާ ޕާޓީ ޕީޕީއެމްގެ ނައިބު ލީޑަރު އަބްދުއްރަހީމް ދެއްކެވި ވާހަކަފުޅަކާއި ގުޅޭ ޚަބަރެއް އޮންލައިން ނޫހަކުން ލިޔުނީމާ، އެޔަށް ދުންޔާ ދެއްވި ޖަވާބަކީ 'ތިންކިންގ ފޭސް' އިމޯޖީއެކެވެ. އަބްދުއްރަހީމް އެވިދާޅުވި އެއްޗެއް ވިސްނިވަޑައި ނުގެންނެވިނަމަ، ވިސްނިވަޑައި ނުގެންނެވި ސަބަބު ހާމަކޮށްދެއްވިނަމަ އަބްދުއްރަހީމް އެދެއްކެވި ވާހަކަފުޅުގައި ޤަބޫލުކުރަން ނުޖެހޭ ވާހަކައެއް އޮތްނަމަ، އެއީ ކޮން ވާހަކައެއްކަން އެނގޭނެއެވެ.\nފަހަރުގައި މީހަކު ދައްކާހާ ވާހަކަޔަކަށް ޖަވާބު ދޭން ނުޖެހިދާނެއެވެ. އެހެން ނަމަވެސް، ދުންޔާ ކަހަލަ ޕަބްލިކް ފިގަރ އަކަށް އަމާޒުވާ އެފަދަ ވާހަކަތަކަށް އެކަށީގެންވާ ރައްދެއް ނުދެވޭނަމަ އެކަން ޤަބޫލުކުރާނެ މީހުން ތިބޭނެއެވެ.\nދެންވެސް އޮތީ ހަމަ ދުންޔާގެ ޓުވީޓުތަކުގެ އެހެން ވާހަކައެކެވެ. ރައީސް މައުމޫން، ދުންޔާގެ ބަހުންނަމަ 'ޤައުމުގެ ބައްޕަ'، މިނިވަންކުރަން ގޮވާލައްވާ ދޭތެރެ ދޭތެރެއިން ދުންޔާ ޓުވީޓު ކުރައްވައެވެ. އެކަމަކު ކޮންމެ ޓުވީޓެއްގައިކަހަލަ ގޮތަކަށް ދުންޔާ ޓުވީޓު ކުރައްވަނީ ބައިނަލްއަޤްވާމީ މުޖްތަމައުގެ އޮފިޝަލުންނާއި މީޑިއާތަކެވެ. އެއީ އުޞޫލެއްގެ ގޮތުން މައްސަލައެއް ނޫނެވެ. އެކަމަކު އެއިން ޓުވީޓެއްގައި ސަރުކާރު އޮފިޝަލެއް ޓެގް ކޮށްލެއްވިިއްޔާ ކީއްތޯއެވެ؟ އަބްދުއްރަހީމް ނުވަތަ ނިހާން ފަދަ ބޭފުޅަކު ޓުވީޓު ކޮށްލައްވަން ކެރިވަޑައިނުގަންނަވަނީ ކީއްވެތޯއެވެ؟ ގައިމު ޕްރިންސް ޒައިދު ރާދު އަލް ހުސައިން ނުވަތަ ސުޝްމާ ސްވަރާޖް ނުވަތަ މަންގަލަ ސަމަރަވީރަ ނުވަތަ ޕްޓްރީޝިއާ ސްކޮޓްލެންޑް ޓެގް ކުރައްވައިގެން ނިކުން ނަތީޖާއަށް ވުރެ ރަނގަޅު ނަތީޖާއެއް ނިކުންނާނެއެވެ. ޕްރިންސް ޒައިދަށް ވަކި އިތުރަށް ކުރެވޭނީ ކީއްތޯއެވެ؟ އިންޑިއާއިން ނުވަތަ ލަންކާއިން ބުނާ ބަހެއް ދިވެހިން ނާހާއިރު، މަންގަލަ ސަމަރަވީރަ އަށް ނުވަތަ ސުޝްމާ ސުވަރާޖަށް ކުރެވޭނީ ކީއްތޯއެވެ؟ ދިވެހި ރާއްޖެއިން ކޮމަންވެލްތުން ވަކިވީމާ، ޕެޓްރީޝިއާ ސްކޮޓްލެންޑަށް ވަކި ކުރެވޭނީ ކީއްތޯއެވެ؟\nއެހެންވީމާ އަބްދުއްރަހީމަށް އިމޯޖީއަކުން ޖަވާބު ނުދެއްވާ ދުންޔާ ވެސް ކެރިވަޑައިގެން ސިޔާސީ މައިދާނަށް ނިކުންނަވަން ޖެހެއެވެ. ޔުމްނާ މައުމޫންގެ އެހެރަ ހިތްވަރާއި ކެރުން ނެތިއްޔާ ދުންޔާ ގޭގައި މަޑުކޮށްލެއްވުން މާރަނގަޅުވާނެ ނޫންތޯއެވެ؟\nދުންޔާ މައުމޫން ވަޑައިގެން ކޮންމެވެސް ކޮމިޝަނެއްގެ ބޭފުޅުންނާއި ބައްދަލު ކުރެއްވި ވާހަކަ އެއް އިރެއްގައި ނޫހަކުން ފެނުނު ހަނދާނެއް ވެއެވެ. އެކަމަނާ އެހެން ބޭފުޅުންނާއި ގުޅިވަޑައިގެން ނުގެން އެކަނި އެމަސައްކަތް ކުރައްވަނީ ކޮން ނަތީޖާއެއް ނިކުމެދާނެ ކަމަށްތޯއެވެ؟ ކުރީގެ ޚާރިޖީ ވަޒީރުންނަށް ވުރެ، ދުންޔާގެ ޑިޕްލޮމެސީ ވަރުގަދައީތޯއެވެ؟ އެހެން ކަމަށްވާނަމަ އެކަމަނާގެ ޑިޕްލޮމެސީ ބޭނުން ކުރައްވައިގެން ރައީސް މައުމޫން މިހާރު ހުންނަވާނީ ގޭގައެއެވެ. ގުޅިފައިވާ ޕާޓީތަކުން އެކުރައްވާ މަސައްކަތާއި އެކަމަނާ ގުޅިވަޑައިނުގެން، ބޭރުގެ ޑިޕްލޮމެޓުން ޓެގްކުރައްވާ މޮޅެތި ޓުވީޓުތައް ކުރެއްވުމަކުން ވާނެ މޮޅެއް އެބައޮތްތޯއެވެ؟


10 Mahah Fahu Lanka Ge Border Hulhuvaalaifi - Vaguthu\nކޮވިޑް-19 ފެތުރެން ފެށުމާއިއެކީ ބަންދު ކޮށްފައިވާ ލަންކާގެ ބޯޑަރުތައް ހުޅުވާލައިފިއެވެ.\nލަންކާގެ ބޯޑަރުތައް ހުޅުވާލާފައިވަނީ 10 މަހަށްވުރެ ގިނަ ދުވަހަށް ބަންދު ކުރުމަށްފަހުއެވެ.\nލަންކާގެ ވައިގެ ބަނދަރު ހުޅުވާލާފައިވާ ކަމަށް އެގައުމުގެ އޭވިއޭޝަން ސާވިސަސްއިން ވަނީ އިއުލާނު ކޮށްފައެވެ. އެގޮތުން މިއަދުން ފެށިގެން އެގައުމުގެ ބަންޑާރަނައިކެ އެއާޕޯޓާއި މައްތަލާ އެއާޕޯޓަށް ދަތުރު ކުރާނެ ކަމަށް ވަނީ ބުނެފައެވެ.\nކޮވިޑް-19 ގެ އުނދަގޫ ހާލަތަށް ފަހު ހާއްސަ ފިޔަވަޅު ތަކާއެކު ސްރީލަންކާ މިއަދު ދުނިޔެއަށް ހުޅުވައިލުމުން ފުރަތަމަ ޖައްސާފައި ވަނީ އޮމާން އެއާގެ ބޯޓެކެވެ. އެބޯޓުގައި ތިބީ ސްރީލަންކާގެ 49 ފަސިންޖަރުންނެވެ. އެ ހުރިހާ އެންމެންނަށްވެސް ވަނީ ކަރަންޓީނުވުމަށް އިލްތިމާސް ކޮށްފައެވެ.\nލަންކާ އެއާޕޯޓް މިއަދު ޓޫރިޒަމަށް ހުޅުވާލި އިރު ދަތުރުވެރިން ކޮންމެހެން ސަމާލުވާން ޖެހޭ ކަންތައްތަކަށް ވަނީ ވަރަށް ބޮޑަށް ހޭލުންތެރި ކުރުވާފަ އެވެ. މިހާރު ލަންކާއަށް އެތެރެވެ ތިބުމަށް ވަކި މުއްދަތެެއް އަދި ވަކި ގައުމެއް އިސްތިސްނާވެފައެއް ނެތެވެ. އިނގިރޭސީ ވިލާތުން ދާ މީހުންނަށް ވެސް ލަންކާއަށް ވަދެވޭ އުސޫލުތަކެއް ވަނީ ހަދާފައި ވެއެވެ.\nއެގޮތުން މީގެ ކުރިން 100 އިން މައްޗަށް ފައްސިވެފައިނުވާއިރު، މިހާރު އެގައުމުން ފައްސިވާ މީހުންގެ އިންސައްތަ އުޅެނީ 200 އާއި 500 އާއި ދެމެދުގައެވެ.


އޭދަފުށީ ކޮވިޑް ފެސިލިޓީގައި ފަރުވާދެމުންދިޔަ މީހަކު ނިޔާވެއްޖެ | Sandhaanu\nއޭދަފުށީ ކޮވިޑް ފެސިލިޓީގައި ފަރުވާދެމުންދިޔަ މީހަކު ނިޔާވެއްޖެ\nބ. އޭދަފުށީގައި ހުންނަ ކޮވިޑް ސެންޓަރުގައި ފަރުވާދެމުންދިޔަ އުމުރުން ދުވަސްވީ އަންހެނަކު ނިޔާވެއްޖެ އެވެ.\nއަތޮޅު ހޮސްޕިޓަލުން ބުނީ މި އަންހެންމީހާ އަކީ އުމުރުން 91 އަހަރުގެ މީހެއްކަމަށާ އޭނާ ނިޔާވީ ރޭދަންވަރު 01:05 ހާއިރުކަމަށެވެ.\nއެ މީހާއަކީ މި މަހުގެ 17 ވަނަ ދުވަހުން ފެށިގެން އޭދަފުށީގައި ހުންނަ ކޮވިޑް ފެސިލިޓީގައި ފަރުވާދެމުން އައި މީހެކެވެ.\nމިއީ އޭދަފުށީ ކޮވިޑް ފެސިލިޓީގައި ފަރުވާދެމުން ދަނިކޮށް ކޮވިޑްގައި ނިޔާވި ދެ ވަނަ މީހާ އެވެ.\nމިއާއެކު މިބަލީގައި ނިޔާވި މީހުންގެ އަދަދުވަނީ 217އަށް އަރާފައެވެ. މީގެ ތެރޭގައި ހިމެނެނީ 198 ދިވެހިންނާއި 19 ބިދޭސީންނެވެ. މިބަލީގައި އެންމެ ފަހުން މީހަކު ނިޔާވެފައިވަނީ މިމަހުގެ 16 ވަނަ ދުވަހުއެވެ.\nކޯވިޑްއިން ރައްކާތެރިވުމަށް އެޅި ހަރުކަށި ފިޔަވަޅުތަކާއެކު ޕޮޒިޓިވްވާ ކޭސްތަކުގެ މިހާރުވަނީ ވަރަށް މަދުކުރެވިފައިވާއިރު މިހާރު ގިނަ ކޭސްތައް ފެންނަނީ އަތޮޅުތަކުންނެވެ.\nވޭތުވެދިޔަ 24 ގަޑިއިރުގެ ތެރޭގައި 140 މި ބައްޔަށް ޕޮޒިޓިވް ވެފައިވާއިރު މީގެތެރޭގައި ހިމެނެނީ މާލެ ސަރަޙައްދުން ޕޮޒިޓިވްވި 59 މީހަކާއި އަތޮޅުތަކުން ޕޮޒިޓިވްވީ 74 މީހެކެވެ.\nޢީދު ބަންދާ ދިމާކޮށް މިދުވަސްވަރު ގިނަ ބަޔަކު އަތޮޅުތެރެއަށް ދަތުރުކުރަމުންދާއިރު ރައްކާތެރިކަމަށްޓަކާ ސަމާލުވުމަށް އެޗްޕީއޭއިންވަނީ އިލްތިމާސްކުރައްވާފައެވެ. އަދި ގައިޑްލައިންތަކާ ހިލާފުނުނުމަށްވެސް އެޗްޕީއޭން އިލްތިމާސް ކުރެއެވެ.


ޖޯޖު ފްލޮއިޑުގެ މަރުގެ މައްސަލައިގައި4ފުލުހެއްގެ މައްޗަށް ދަޢުވާ އުފުލައިފި ޖޯޖު ފްލޮއިޑުގެ މަރުގެ މައްސަލައިގައި4ފުލުހެއްގެ މައްޗަށް ދަޢުވާ އުފުލައިފި\nޖޯޖު ފްލޮއިޑުގެ މަރުގެ މައްސަލައިގައި4ފުލުހެއްގެ މައްޗަށް ދަޢުވާ އުފުލައިފި\nފުލުހުންގެ އިޙުމާލުން ޖޯޖު ފްލައިޑު މަރުވުމުން އެމެރިކާގައި ކުރަމުންދާ މުޒާހަރާތަކުގެ ތެރެއިން - ފޮޓޯ: ރޮއިޓަރސް\nމިދިޔަ މަހުގެ 25ވަނަ ދުވަހު އެމެރިކާގެ މިނިއަޕޮލިސްގައި ކަޅު ނަސްލުގެ މީހެއް ހައްޔަރުކުރުމުގައި ފުލުހުން އަނިޔާވެރިކޮށް ޢަމަލުކުރުމުގެ ސަބަބުން އޭނާ މަރުވި ހާދިޘާގައި ބައިވެރިވި ހުރިހާ ފުލުހުންގެ މައްޗަށް ދަޢުވާ އުފުލައިފިއެވެ.\nއުމުރުން 46 އަހަރުގެ ޖޯޖު ފްލޮއިޑު މަރުވެފައިވަނީ އޭނާގެ ކަރުމައްޗަށް ދޮން ނަސްލުގެ ފުލުހެއް9މިނެޓުވަންދެން ކަކުލުން އަރާހުރުމުން ނޭވާހާސްވެގެންނެވެ. އޭނާ ހިފެހެއްޓުމުގައި އިތުރު ތިން ފުލުހުން ބައިވެރިވެފައިވެއެވެ. އެ ހަތަރު ފުލުހުންވެސް ވަޒީފާއިން ވަކިކޮށްފައިވީނަމަވެސް ފުރަތަމަ ދަޢުވާކޮށްފައިވަނީ ފްލޮއިޑުގެ ކަރުމައްޗަށް އަނިޔާވެރިކަމާއެކު އެރި ޑެރެކް ޗައުވިންގެ މައްޗަށް އެކަންޏެވެ. އެއީ ގަސްދަކާ ނުލައި މީހަކު މަރާލުލުމުގެ ތުހުމަތާއި ތިންވަނަ ދަރަޖައިގައި މީހަކު މަރާލުމުގެ ތުހުމަތުގައެވެ. އެ ހާދިޘާގައި ބައިވެރިވި އިތުރު ތިން ފުލުހުންގެ މައްޗަށް އޭރު ދަޢުވާކޮށްފައެއް ނުވެއެވެ.\nފްލޮއިޑުގެ މަރާ ގުޅިގެން އެމެރިކާގައި ވަރުގަދަ މުޒާހަރާތަކެއް ކުރިއަށްދާތާ ހަފުތާއަކަށްވުރެ ގިނަ ދުވަސްވެފައިވަނިކޮށް ޑެރެކް ޗައުވިންގެ މައްޗަށް އުފުލާފައިވާ މަރުގެ ދައުވާވަނީ ތިންވަނަ ދަރަޖައިން ދެވަނަ ދަރަޖައަށް މަތިކޮށްފައެވެ. އެ ކުށުގެ އަދަބަކީ ތިންވަނަ ދަރަޖައިގައި މީހަކު މަރާލުމުގެ ޙުކުމަށްވުރެ 15 އަހަރު ދިގު ޙުކުމެކެވެ. އަދި އަނެއް ތިން ފުލުހުންގެ މައްޗަށް ގަސްދުގައި މީހަކު މަރާލުމަށް އެހީތެރިވިކަމުގެ ދައުވާވަނީ އުފުލާފައެވެ. ދެވަނަ ދަރަޖައިގައި ގަސްތުގައި މީހަކު މަރާލުމަށް އެހީތެރިވުމުގެ ޙުކުމަކީ ގިނަވެގެން 40 އަހަރަށް ޖަލަށްލުމެވެ.


ޙަޤީޤީ ޙާދިސާ: ޢުމުރުން ދުވަސްވަންދެންވެސް ބަލި މަންމަ ބަލަން ބޭނުންވާތީ ކައިވެނިނުކޮށް ހުރި އަންހެނަކަށް ލިބުނު ބޮޑު އުފާވެރިކަމުގެ ވާހަކަ-\nއަޅުގަނޑުގެ ޢާއިލާގައި އެއްބަނޑު އެއްބަފާ5އަންހެން ކުދިން ތިބެއެވެ. އަޅުގަނޑަކީ ޢުމުރުގެ ގޮތުން މެދަށްހުރި ކުއްޖާއެވެ. އަޅުގަނޑުމެންގެ ބައްޕަ ވަނީ ނިޔާވެފައެވެ. މަންމައަކީ ވަރަށް ބަލި މީހެކެވެ. އެހެންކަމުން މަންމަގެ ގާތުގައި އަބަދުވެސް އެއް ކުއްޖަކަށް ހުންނަން ޖެހެއެވެ. މަންމަ ކަމަކު ބޭނުންވާއިރު ދަރިއަކު ގާތުގައި ނެތް ނަމަ ރޯންފަށާތީއެވެ.\nދޮށީ ދެދައްތަ ކައިވެނިކޮށްގެން ގެއިން ނުކުތީ އެމީހުންވެސް އަމިއްލަ ދިރިއުޅުމެއް ފަށަނަ ބޭނުންވާތީއެވެ. އެ ހިސާބުން މަންމަ ބަލަހައްޓަމުން އައީ ހަގަށް ތިބި3ބެއިންނެވެ. ކޮއްކޮމެން ކައިވެނިކުރަން ބޭނުންވުމުން އަޅުގަނޑާއި މަޝްވަރާ ކުރިއެވެ.\nއަޅުގަޑު ބުނީމެވެ. "ދައްތައަށް ނުބަލާށެވެ! ކޮއްކޮމެން ކައިވެނިކުރާށެވެ! ފިރިމީހާ ރުހޭނަމަ ގޭގައި މަޑުކުރާށެވެ! ފިރިމީހާ ބޭނުންވަނީ ގެންދަންނަމަ އެކުގައިދާށެވެ! ދައްތަ ގަދަވެ ސަލާމަތުން ހުރިހާ ދުވަހަކު މާތް ﷲ ވާގިފުޅާއިއެކު މަންމަ ބަލާނަމެވެ. ދައްތަ ކައިވެނިކުރާނީ އަދި ތަންކޮޅެއް ފަހުންނެވެ."\nހަގު2ކޮއްކޮވެސް ހަމަ ވަރަށް ގާތްގާތުގައި ކައިވެނިކޮށްގެން ގެއިން ނުކުމެގެން ދިއައީއެވެ. އެކަމުގައި ކޮއްކޮމެންގެ އެއްވެސް ކުށެއް ނެތެވެ. ކައިވެނިކުރުމަށްފަހު އޮންނާނީ ފިރިމީހާ ބޭނުންވާ ގޮތެއް ކަމުގައިވާތީއެވެ.\nއެހިސާބުން އަޅުގަނޑު ދުޢާކުރުން ގިނަކުރީމެވެ. އެކަނި މަންމަ ބެލުމުގެ ކޫޅަދާނަކަން ދެއްވެވުން އެދިއެވެ. އަދި މަންމައަށް ޚިދުމަތްކުރުމުގައި ސާބިތުވުމުގެ ކުޅަދާނަކަން ދެއްވެވުން އެދިއެވެ. އެކަންކަން ހިންމަވައި ދެއްވެވިއެވެ. މަންމަ ނިޔާނީ އަޅުގަނޑު އެކަނިހެން މަންމަ ބަލަމުން ގެންދާތާ4ވަނައަހަރުއެވެ. ދައްތަމެން ހަގު ކޮއްކޮމެންގެ އެހީތެރިކަން ނުލިބޭ ވާހަކައެއް ނޫނެވެ. ނަމަވެސް އަބަދުހެން މަންމަ ގާތު ހުންނަން ލިބުނީ އަޅުގަނޑަށެވެ.\nމަންމަ ނިޔާވިއިރު އަޅުގަނޑުގެ އުމުރުން 38 އަހަރެވެ. އެހިސާބަށް އުމުރު މަތިވުމުން ކައިވެނިކުރާނެ ރަނގަޅު ފިރިހެނަކު ލިބޭނެ ކަމަކަށް އުންމީދެއް ނުކުރަމެވެ. ހީކޮށްގެންހުރީ ކައިވެނިކުރަންޖެހޭނީ ދަރިންތަކެއްގެ ބައްޕައަކާ ކަމަށެވެ. ޙަޤީޤަތުގައި އެއީ އަޅުގަނޑު އެންމެ ކުރަން ބޭނުން ނުވާ ކަންތަކެވެ. މިފަދަ ވިސްނުމެއްގައި ހުރެވުނީތީ ކައިވެނިކުރުމާއިމެދަކު ނުވެސް ވިސްނަމެވެ.\nކަންކަން މެދުވެރިވީ ވަރަށް ތަފާތު ގޮތަކަށެވެ. މަންމަ މަރުވިތާ މަސްދުވަސްވީތަނާ އަޅުގަނޑަށް ފިރިހެނަކު ގުޅާފައި ބުނީ އޭނާއަކީ އެއިގެ3އަހަރުކުރިން އަޅުގަނޑުގެ މަންމަ ހޮސްޕިޓަލުގައި ބާއްވައިގެން އުޅުނު ދުވަސްތަކެއްގައި ހަމައެވޯޑުގައި އޭނާގެ މަންމަވެސް ބާއްވައިގެން އުޅުނު މީހެއް ކަމަށެވެ. އަޅުގަޑާއި ވާހަކަ ދައްކައި އެއިރު އެކުވެރިކަމާއިއެކު އުޅުނު މީހެއް ކަމަށެވެ. އަދި މަންމަ ބެލެހެއްޓުމުގެ ކަންކަން އަޅުގަނޑު ކުރަމުން އަންނަ ގޮތް ކިޔައިދެވިފައިވާ މީހެއްކަމަށާއި އަޅުގަނޑުގެ ކަންކަން އެނގޭ މީހެއް ކަމަށެވެ. އަދި އެއިރުން ފެށިގެން އޭނާ ހުރީ އަޅުގަނޑަށް ފާރަލައިގެން ކަމަށާއި ކައިވެނިކުރަން ބޭނުން ކަމަށެވެ.\nއަޅުގަނޑަށް އޭނާއަކީ ކާކުކަން ހަނދާންވީވެސް ފޯނުކަޑާލާފައި ވީޑިއޯ ކޯލެއް ކުރުމުންނެވެ. އަޅުގަނޑު، އަޅުގަނޑުގެ ޝަރުޠުތައް ހުށަހެޅީމެވެ. އެއީ ދިރިއުޅެން މަސައްކަތްކުރާ މީހަކަށްވުމާއި ފަރުޟު ނަމާދުތައް ކުރާ މީހަކު ކަމުގައިވުމާއި އަޚްލާޤް ރަނގަޅު މީހަކު ކަމުގައި ވުމެވެ.\nދެމީހުން ބައްދަލުކޮށް އުޅެން ފެށުމުން އޭނާ ދައްކާ ވާހަކަތަކަށް އިތުބާރު ކުރެވި ކައިވެނިކުރީއެވެ. ކައިވެނިކުރިއިރުވެސް އޭނާއަކީ ތަނަވަސް މީހަކު ކަމަކަށް ނުބުނެއެވެ. އެކަން އެނގުނީ ކައިވެނިކުރި ފަހުންނެވެ.\nކައިވެންޏަށް މިހާރު7އަހަރުވެއްޖެއެވެ.3ދަރިން ވެސް ވަނީ ލިބިފައެވެ. ފިރިމީހާއަކީ އަޅުގަނޑު ހުށަހެޅި ޝަރުޠުތައް ވަރަށް ފުރިހަމައަށް ހުރި މީހެކެވެ. ދިރިއުޅެމުން މިދަނީ ވަރަށް އުފަލުގައެވެ.\nމިއަދުނޫހުގެ ކިޔުންތެރިން ގާތު ބުނެލަން ބޭނުންވަނީ ލިބޭނެކަމަށް އަޅުގަނޑު އުންމީދުވެސް ނުކުރާ ވަރުގެ ފިރިއަކު އަޅުގަނޑަށް ލިބުނު ސަބަބު ދެނެވޮޑިގެންވާނީ ﷲ ތަޢާލާއެވެ. އަޅުގަނޑު ޤަބޫލުކުރަނީ މަންމައަށް ކުރި ޚިދުމަތުން ކަމަށެވެ. ނޫންނަމަ ޢުމުރުން އެހައި ދުވަސްވާފަހުން އަޅުގަނޑު އެންމެ ކުޑައިރުންސުރެ އުންމީދުކުރި ފަދަ ފިރިއަކާ އަލަށް ކައިވެނިކުރަން ލިބުމަކީ މިފަދަ ޒަމާނެއްގައި ހަމަ ވަރަށް ނާދިރުކަމެއް ނޫންތޯއެވެ؟\nކިޔުންތެރިން ވިސްނައިލާށެވެ! އަޅުގަނޑުގެ ޙަޔާތުގައި ދިމާވި ކަންކަމުން ޢިބްރަތެއް ލިބޭނަމަ ޙާޞިލުކުރާށެވެ! ދައްތަމެންނާއި ކޮއްކޮމެންނާ އަޅުވާ ކިޔާކަށް ނެތީމެވެ. ނަމަވެސް ބުނެލަން ޖެހެނީ އެންމެފަހުން ކައިވެނި ކުރި ނަމަވެސް އެންމެ އުފަލުގައި މިއުޅެނީ އަޅުގަނޑު ކަމަށެވެ. އަދި މިއަދު4ބެއިންގެ މަންމައަކީވެސް ބައްޕައަކީވެސް އަޅުގަނޑު ކަމަށެވެ. މިއަށްވުރެ ބޮޑު އުފަލަކީ ކޮބައިތޯއެވެ؟\nއެންމެ ވާހަކައެއް އިތުރަށް ބުނެލާނަމެވެ. އަޅުގަނޑު ޚިދުމަތްކުރީ މަންމަ ކަމަށްވީތީ ﷲ އަށްޓަކައެވެ. އެކަލާނގެ ރަޙްމަތަށް އެދިގެންނެވެ. މިބުނީ ވަރަށް ގިނަ ވާހަކައެވެ. ވިސްނާށެވެ!\n- މަޢީޝާ/ މިއަދުނޫހުގެ ކިޔުންތެރިއެއް


އޮފީސް ޢިމާރާތެއްގެ ގޮތުގައި ބޭނުންކުރުމަށް 1000 އަކަފޫޓައް ވުރެ ކުޑަނޫން ޖާގައިގެ ޢިމާރާތެއް ކުއްޔަށް ހިފުން\nޕްރޮޖެކްޓް ނަމްބަރ: PC-171/2019/W-L233\nމި ސަރވިސްގެ ބޭނުމަށް 1000 އަކަފޫޓަށް ވުރެ ކުޑަ ނޫން ޖާގައިގެ ޢިމާރާތެއް، އޮފީހެއްގެ ގޮތުގައި ބޭނުންކުރުމަށް ކުއްޔަށް ހިފަން ބޭނުންވެއެވެ. ވީމާ މިއަށް ބީލަން ހުށަހެޅުމުގެ ދަޢުވަތު މިކަމަށް ޝައުޤްވެރިވެލައްވާ އެންމެހައި ފަރާތްތަކަށް ހުޅުވާލަމެވެ.\n3. ބީލަމުގައި ރަޖިސްޓްރީ ވެވޭނެ އެންމެ ފަހުވަގުތަކީ 18 ނޮވެމްބަރ 2019 ގެ 16:00 އެވެ. ބީލަމަށް ރަޖިސްޓްރީ ކުރަން ދެވިފައިވާ ގަޑީގެ ފަހުން ލިބޭ އެއްވެސް ފޯރމެއް ބަލައި ނުގަނެވޭނެ ވާހަކަ ބީލަންވެރިންގެ މަޢުލޫމާތަށްޓަކައި ދަންނަވަމެވެ.\n4. ޕްރީބިޑް އޮންނާނީ ތިރީގައި ބަޔާންކޮށްފައިވާ ވަގުތާއި ތާރީހުގައި މި ސަރވިސްގެ އިސްކަންދަރު ކޮށި1 ގައެވެ.\n5. ބީލަން ހުޅުވުން އޮންނާނީ 21 ނޮވެމްބަރ 2019 ވާ ބުރާސްފަތި ދުވަހުގެ 13:30 ގައި މި ސަރވިސްގެ އިސްކަންދަރު ކޮށި1 ގައެވެ. ބީލަންތައް ހުންނަަން ވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށްދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަގުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ. ގަޑި ޖެހުމަށްފަހު ހުށަހަޅާ ބީލަންތައް ބަލައި ނުގަނެވޭނެ ވާހަކަ މަޢުލޫމާތަށްޓަކައި ދަންނަވަމެވެ.\n8. ޕްރޮޖެކްޓާއި ގުޅޭ ގޮތުން އެއްވެސް ސުވާލެއް ވާލެއް ވާނަމަ 19 ނޮވެމްބަރ 2019 ވާ އަންގާރަ ދުވަހުގެ 12:00 ގެ ކުރިން ތިރީގައިވާ އެޑްރެހަށް އީ-މެއިލް ކުރަންވާށެއެވެ.\n9.އިތުރު މަޢުލޫމާތު ތިރީގައިވާ އެޑްރެހުން ލިބިވަޑައިގަންނަވާނެއެވެ.\nސުންގަޑި: 18 ނޮވެންބަރު 2019 1600


ބަޣާވާތާއި، އަނިޔާކުރުމާއި ދެކޮޅަށް ޒުވާނުން ސުލްހަވެރި ހިނގާލުމެއް ބާއްވައިފި – Maldivian Democratic Party\nބަޣާވާތާއި، އަނިޔާކުރުމާއި ދެކޮޅަށް ޒުވާނުން ސުލްހަވެރި ހިނގާލުމެއް ބާއްވައިފި\n7 ފެބްރުއަރީގައި ސިފައިންނާއި ފުލުހުންގެ ބަޔަކު ހައްލާލައިގެން ރާއްޖޭގެ ބައެއް މަހުޖަނުންނާއި، ސިޔާސީ ބައެއް ފަރާތްތަކުން ރާއްޖެއަށް ގެނައި ނުރައްކާތެރި ބަޣާވާތާއި، އެ ބަޣާވާތަށް ފަހު ވެރިކަމާ އަމިއްލައަށް ހަވާލުވި ބަޣާވާތުގެ އިސް ލީޑަރު، ރާއްޖޭގެ އިންތިޚާބީ ރައީސުލްޖުމްހޫރިއްޔާގެ ނައިބު ޑރ. މުޙަންމަދު ވަޙީދު ޙަސަން މަނިކުގެ ބާޣީ ސަރުކާރުގެ އަނިޔާވެރިކަމާ ދެކޮޅަށް ޒުވާނުން މިއަދު ސުލްހަވެރި ހިނގާލުމެއް ބާއްވައިފިއެވެ.\nމާލޭގައި ހަރަކާތްތެރިވާ ގިނަ ޢަދަދެއްގެ ކްލަބްތަކުން އިސްނަގައިގެން މާލޭގެ ބޮޑެތި މަގުތަކުގައި ސުލްހަވެރިކަމާއި އެކު އަޑު އުފުލައި ބޭއްވި މިމުޒާހަރާގައި ދެޖިންސުގެ ޒުވާނުންވެސްވަނީ ބައިވެރިވެފައެވެ.\nމާލޭގައި ހަރަކާތްތެރިވާ ގިނަ ޢަދަދެއްގެ ކްލަބްތަކުން އިސްނަގައިގެން މާލޭގެ ބޮޑޮތި މަގުތަކުގައި ސުލްހަވެރިކަމާއި އެކު އަޑު އުފުލައި ބޭއްވި މިމުޒާހަރާގައި ދެޖިންސުގެ ޒުވާނުންވެސްވަނީ ބައިވެރިވެފައެވެ.\nޒުވާނުންގެ މުޒާހަރާގައި މައިގަނޑުގޮތެއްގައި ޑިމާންޑް ކޮށްފައިވަނީ ބާޣީން ރައްޔިތުންނަށް މިހާރު ކުރަމުންގެންދާ އަނިޔާތައް ކުރުން ހުއްޓާލުމަށާއި އެމްޑީޕީން އެދެމުންދާ އަވަސް އިންސާފުވެރި އިންތިހާބަށް ދިއުމަށެވެ. އަދި ޒުވާނުން ބޭނުންވަނީ އަނިޔާ ނުކުރާ ސަރުކާރެއްކަމަށާއި ޒުވާނުންގެ ހިއްސާއާއިއެކު ރައްޔިތުންގެ ވޯޓުން ހޮވާ ވެރިއެއްކަމަށްވެސް ޒުވާނުންވަނީ މުޒާހަރާގައި ގޮވާލާފައެވެ.\nޒުވާނުންގެ މުޒާހަރާ ކުރިއަށް ދިޔައިރު މަޖީދީ މަގުން ނަލަހިޔާ ހޮޓެލް ކުރިމަތިން އޯކިޑްމަގަށް ނުވަދެވޭގޮތަށް ބާޣީ ސަރުކާރުގެ ފުލުހުންވަނީ މަގުތައް ބަންދުކޮށްފައެވެ. މިއީ ބާޣީ ވަހީދު ދިރިއުޅޭ ހިލާލީ ގޭދޮށަށް ޒުވާނުން އެއްވެ މުޒާހަރާކޮށްފާނެތީ ބާޣީން ބިރުންކުރިކަމެއްކަމަށް މުޒާހަރާގައި ބައިވެރިވި ޒުވާނުން ބުނެއެވެ.


Baeh Sheikhunnakee Dhuvahu Kuyyah Negey Mududhaaru Baeh - Inthi - Vaguthu\nމާފަންނު އުތުރު ދާއިރާގެ މެންބަރު އިމްތިޔާޒް ފަހްމީ (އިންތި) - ފޮޓޯ: މަޖިލިސް\nބައެއް ޝެއިޙުންނަކީ ދުވަހު ކުއްޔަށް ނެގޭ މުޑުދާރު ބައެއް ކަމަށް ބުނެ، ރައްޔިތުންގެ މަޖިލީހުގެ މާފަންނު އުތުރު ދާއިރާގެ މެންބަރު، އިމްތިޔާޒް ފަހްމީ (އިންތި)، ރާއްޖޭގެ ބައެއް ދީނީ ޢިލްމުވެރިންނަށް ފާޑުކިޔައިފިއެވެ.\nދިވެހިރާއްޖޭގެ ޑިމޮކްރެޓިކް ޕާޓީ، އެމްޑީޕީގެ އިސް ސަފުން ޒަމާނުއްސުރެން އެންމެ ޙަރަކާތްތެރިކޮށް ފެނިގެންދާ އެކެއް ކަމަށްވާ އިންތި، މިގޮތަށް ވިދާޅުވެފައިވަނީ މިއަދު އޭނާ ކުރެއްވި ޓްވީޓެއްގައެވެ. ކޮމާކޯޅި އެއްގެ ތެރޭގައި ޝެއިޙުން ޖަހާފަ، އިންތި ވިދާޅުވީ ބައެއް ޝެއިޙުންނަކީ ދުވަހު ކުލީގެ އިތުރުން، މަހު ކުއްޔަށްވެސް ނަގާލެވޭ މުޑުދާރު ބައެއް ކަމަށެވެ.\nއަދި ބައެއް ޝެއިޙުން ކުއްޔަށް ނެގޭތީ، ދިވެހިން އެމީހުން ބަލައި ނުގަންނަތާ ކިތަންމެ ޒަމާނެއްވެއްޖެ ކަމަށާއި، އެމީހުން ވާދަކުރި އިންތިޚާބުތަކުގައި ޖެހުނީ ސުމެއް ކަމަށްވެސް އިމްތިޔާޒްގެ ޓްވީޓުގައި ފާހަގަކޮށްފައިވެއެވެ. "ދުވަހު ކުއްޔަށް" ބައެއް ޝެއިޙުން ނެގެނީ ކޮން މަސައްކަތެއް ކުރަން ކަމެއް އިންތިގެ ޓްވީޓުގައި ބުނެފައެއް ނެތެވެ. އަދި އެއީ ކޮން ޝެއިޙުންނެއް ކަމެއްވެސް ބުނެފައެއް ނެތެވެ.\nރާއްޖޭގައި "ދީނީ ޢިލްމުވެރިންގެ ތާކިހާ" އަޅުއްވައިގެން ތިއްބަވާ ބައެއް ބޭފުޅުން "އަމިއްލަ ސިޔާސީ ފައިދާ އަކަށްޓަކައި" އެބައިމީހުންގެ މަސައްކަތްތައް ކުރާ ކަމަށް ތުހުމަތުކޮށް، އެމްޑީޕީގެ އިތުރުން ރާއްޖޭގެ ބައެއް އެހެން ސިޔާސީ ޕާޓީތަކުގެ ބޭފުޅުންވެސް ވަރަށް ފާޅުކަން ބޮޑު ގޮތެއްގައި މީގެ ކުރިންވެސް އެ ވާހަކަ ދައްކާފައިވެއެވެ.\nދާދި ފަހުން ރާއްޖޭގައި ޙަރަކާތްތެރިވާ އަމިއްލަ ޖަމިއްޔާއެއް ކަމަށްވާ، މޯލްޑިވްސް ޑިމޮކްރެޓިކް ނެތްވޯކް، އެމްޑީއެން އިން އިސްލާމްދީނަށް ކުޑައިމީސްކޮށް ރިޕޯޓެއް ނެރުނު މައްސަލަ ފެންމަތި ވުމާއެކު، ރާއްޖޭގެ ގިނަ ބަޔަކު އެ ޖަމިއްޔާ އުވާލަން ގޮވާލުމާއި ގުޅިގެން އެންމެ ފަހުން ސަރުކާރުން ވަނީ ވަގުތީ ގޮތަކަށް އެ ޖަމިއްޔާ ސަސްޕެންޑު ކޮށްފައެވެ. އަދި މިހާރު އޮތީ އެ ޖަމިއްޔާ އުވާލުމުގެ މަރުޙަލާގައެވެ. އެމްޑީއެން އުވާލުަމށް ގޮވާލާ ރާއްްޖޭގެ ގިނަ އަދަދެއްގެ އިލްމުވެރިން ވަނީ އަޑުއުފުލާފައެވެ.\nބޮޑުފިނޮޅު މައްސަލަ އިތުބާރުހިފޭ ފުރިހަމަ ތަޙްޤީޤެއް ހިންގުމަށް ގޮވާލަން - އިންތި\nލިބޭ ކުޑަކުޑަ ލޯވަޅަކުން ޤާނޫނު އަސާސީ އިސްލާހުކުރުމަކީ ސުވާލު އުފެދޭ ކަމެއް: އިންތި\nޑިސެމްބަރު 11, 2019 09:54\nޝޭހް އިމްރާން، އިލްޔާސް، ޒައިދު، އިޔާޟް ގެ ވާހަކަ ދޯ. އެއީ ޝޭހުންގޮތުގައި އަހަރުން ނުގުނަން. އެމީހުންނަކީ ކަލޭމެންގެ ޔަހޫދީ ގުއިރޯނުގަ ޖެހި ހަލާކުވެފަ ތިބި ބަޔެއް.\nޑިސެމްބަރު 11, 2019 15:54\nރީނދޫ ބާގައިން އެންމެ ބޮޑު އަގުގަ ކުއްޔަށް ނެގި ހަތަރު "އާލާތް" ތިބުނީ. އެ ހަތަރު އެތީގެ ވާހަކަ އެންގްރީބާރޑްވެސް އެދައްކަނީ.\nޑިސެމްބަރު 11, 2019 10:02\nމި އިންތިގޭދޮށުގައި ބޮޑުވި މީހެއް އަހަރެން މީ. ދުވަހަކުވެސް ނުދެކެން އީދެއް ހައްޖެއް ހުކުރެއް މިކަލޭގެ އަލިވާގޭ ގެ ކައިރީގައި ހުރި މިސްކިތަށް އެރި ތަނެއް. ދީނީ އިލްމުވެރިންގެ އަބުރު ކަތިލުމުގެ އެންމެ ކުރީސަފުގައި މިރާއްޖޭގައި ހުރި އެކަކު މީ.\nޑިސެމްބަރު 11, 2019 10:06\nދަރިޔާ ޝޭހުންނާ އަޅައިގަނެ ނެޓެން ނޭގިގެން މިއުޅެނީ ކީވެބާ؟\nޑިސެމްބަރު 11, 2019 13:43\nމީ އޭގެ ސޮރެއް\nޑިސެމްބަރު 11, 2019 14:43\nޢިސްލާމް ދީން ގަބޫލު ނުރާތީ އެމީހުނަށް އެވަރަށް އެތިވަރު އެގޮ ވަނީ ލާދީނީ އިންތި\nޑިސެމްބަރު 11, 2019 10:11\nމީނަ ކިޔެވި ފޮތްހޯދަން ވީ އަސްލުގަވެސް އެފޮތުގެ މައްސަލައެއް އެބައުޅޭ އޭނަގެ މައްސަލައެއް ހެން ހީއެއްނުވޭ އަހަރެމަން ފޮތުގަ ނެތް ތިގޮތައް އިލްމުވެރިން ނަށް ބަދުބަސް ބުން އަބަދުވެސް މީނަގެ ސިފައިގަ ހުންނަނީ މިސިފަ ވެދާނެ އޭނަ ކިޔެވި ފޮތުގެ މައްސަލަ އަކަށް\nޑިސެމްބަރު 11, 2019 10:25\nއެން ޑީ އެން އުވާލާ. އެން ޑީ ޕީ އުވާލާ. ސެއިހުން ނަކީ މަލާއިކަތުން ފަދަ ބައެއް. ސެއިހުން ނާ ބެހުމަކީ އައިޖަނު ފާފައެއް. ސެހުންނައް ހެޔޮ ދުއާކުރުމުގަ ގިނަވަގުތު ތިބުމައް ސުކޫލް ތަކުގަ ބާރު އަޅަން ވީ.\nޑިސެމްބަރު 13, 2019 13:54\nޝެއިހުންނަކީ މަލާއިކަތުންނަ އެއްފަދަ ބައެއް ނޫން، އަވަހަށް ތައުބާ ވޭ\nޑިސެމްބަރު 11, 2019 10:27\nކޮބައި ހީވޭތަކަމެއް ކޮބައި ތިޔަވިދާޅުވާ ރީދޫ ޕާޓީއައް ވެރިކަމަންގެނާ ދީނީ އަދި ދަންނަބޭކަލުން؟؟ މިހާރު ޝޭހުންނައްކުރާ ފުރައްސާރަ ކަންފަތައް ނުވަތަ ލިޔެކިއުމުން ކުރާތީހިތާމަކުރަން މިއީ ހަމަ ލާދީނީ ބައިގަޑެއް ކެނެރީގޭ ނަޝީދުމެން އިސްލާމްދީނާނަފުރަތުކަން މިހާރުއެގޭނެ ކޮބނައޝޭހުން؟؟\nޑިސެމްބަރު 11, 2019 10:38\nޢެހެންވިއިރު އިންތިމެން ހުރިހައި ސަެހުންތައްގަ.ެލަބަލަ؟ ލާރިއަށް ވިކޭ ބައެއްނޫންވީމ ތި ވާހަކަތިދައްކނީ\nޑިސެމްބަރު 11, 2019 10:43\nފޮޓޯގައި އޭނީ އެންމެ ތާހިރު މީހާތަ؟ ކާފަރު ޑިމޮކުރަސީއަށް މުނިކާފަ ވިދާޅުވާ ބޭފުޅެއްތަ؟\nޑިސެމްބަރު 11, 2019 10:44\nތީ މާ ތާހިރު މީހެއްތަ! ޢަހަރުމެން ކަލޭ ފެނިފަ ހޮޑު ލަވާ!\nޑިސެމްބަރު 11, 2019 10:46\nކަލޭ ތީ ލާދީނީ ޝައިޠާނެއް\nޑިސެމްބަރު 11, 2019 10:48\nދިވެހި ރާއްޖޭއްގެ އެއްމެ ހަޑި މުޑުދާރު ނަޖިސްބަޔަކީ އައްޔިތުން މަޖިލީހުގެ މެންބަރުން އެމީހުންގެ ލޭވެސް ވަނީ ނަޖިސްވެފާ\nޑިސެމްބަރު 11, 2019 10:53\nމަޖްލިސް މެންބަރުންނަކީ މާ މުޑުދާރު ބައެއް އިނގޭތޯ...\nޑިސެމްބަރު 11, 2019 10:55\nއަބޫޖަހުލުގެ ޒަމާނުގައި އުޅުނު ޖާހިލުންނެކޭ، މިޒަމާނުގެ ޑިމޮކްރަސީވެގެން އުޅޭ ޖާހިލުންނެކޭ ވަކި ތަފާތެއްނެތެވެ.މިޖާހިލުން އެންމެ ޖެހިލުންވަނީ ޢިލްމުވެރިންދެކެއެވެ.އެއީ މިޖާހިލުންގެ ޢަމަލުތައް އެބައިމީހުންނަށް އެގޭތީއެވެ.ތިމާމެން ޢިއްޒަތްތެރިކަމުގެ ލަޤަބު ގަނެގެން ނަމުގެ ކުރިޔަށް ޢިއްޒަތް ނިސްބަތް ކުރިޔަސް ، ޙަޤީޤީ ޢިއްޒަތް ލިބިގެންވަނީ މާތްﷲއާއި އެކަލާންގެ ރަސޫލާ އާއި މުއުމިނުންނަށް ކަން މިބައިމީހުންނަށް ނޭގެއެވެ.އަދި މާތްﷲ ދެކެ ބިރުވެތިވާކަންކަށަވަރީ ޝަރުޢީ ޢިލްމުލިބިގެން ތިބި ޢިލްމުވެރިންނެވެ.އެކަމަކު މިޖާހިލުންނަކަށް ނޭގެއެވެ.އަދި ހުރިހާ ޒަމާނެއްގައިވެސް މާތްﷲގެ ޝަރީޢަތާއި ޖާހިލުން ދެކޮޅުވާނެކަން އެއީ އެގޭކަމެކެވެ.\nޑިސެމްބަރު 11, 2019 10:58\nޗަކޮއިމެން ތިޔަތިބީ އުމުރަށް ކުއްޔަށް ހިފާފަ އިންޑިއާ އިން. އެވަރުން ނުވެގެން ދީން ވެސް ވިއްކާލީ\nސަތޭކަ ޕަސެންޓް ތެދެއް! އިލްޔާސް ، ޢިމްރާނު ، މައުމޫނު ، ޙުސެންރަޝީދު އަޙްމަދު ، އިޔާޒް ، ޒައިދު މި މީސްމީހުންގެ ކިބައިން ވަރަށް ސާފުކޮށް އެމަންޒަރު އެބަ ފެނޭ!\nޑިސެމްބަރު 11, 2019 10:59\nމިވަރުގެ ޖާހިލު ބައެއް ދުވަހަކުވެސް ދުށިންތޯ..\nޑިސެމްބަރު 11, 2019 11:01\nޖާހިލުން ގިނަވެއްޖެ ތަނެއްގަ އިލްމުވެރިންގެ ބަހެއް ނުވިކޭނެ.\nޖާހިލު ކަލޭގެ ކީކޭތަ ހީކުރަނީ\nﷲ ގެ ކޯފާއަށް ބިރުވެތިވޭ\nޑިސެމްބަރު 11, 2019 11:03\nއިންތިހާބައް އަގުދީފާ ޝޭޚުން ނަގަނީ ލާދީނީ އިންތި ގެ ލާދީނީ އެމް ޑީ ޕީ އިން\nޑިސެމްބަރު 11, 2019 11:06\nއެންމެ ހަޑި މުޑުދާރު ބަޔަކީ ރައްޔިތުންގެ މަޖުލީހުގެ މެންބަރުން. ޚާއްސަކޮށް ދިވެހި ރާއްޖޭގެ މަޖުލީސް މެންބަރުން\nޑިސެމްބަރު 11, 2019 11:25\nތިޔަ ބުނި ބަސް އެންމެ ބޮޑަށް ރައްދުވަނީ ސިޔާސީ މީހުންނަށް. އަލީ ވަހީދު މާލެ އިން ހައެއްކަ ގޯތި ގަނެލުން އެއީ ތިކަމުގެ ފެށުން.\nމުރުތައްދު ހިމާރު. ކަލެޔައް ވުރެން މުޑުދާރު ލާދީނީ މީހުން ކަލޭމެން ކަލޭގެ ނަފްސު ގަނެގެން ތިވާހަކަދައްކަނީ އެމީހުން ކަލެޔައް ދިން ލާރިން.\nޑިސެމްބަރު 11, 2019 11:26\nބައެއް އެންޕީން ނަކީ ހަނގަހަޑިކަމުން މާ މުޑުދާރުބައެއް އަދި އިސްލާމް ދީނާއި ބެހޭނަމަ މިކަހަލަ މީހުން އަނގަ މާހަޑި، މިފަދަ މީހުން އަބަދުވެސް ދިފާޢުކުރަނީ ލާދީނިއްޔަތުގެ އުސޫލުތައް ލަދުން ބޯފަޅާއިގެންދާވަރުވޭ\nޑިސެމްބަރު 11, 2019 11:27\nޢިންތި އަމިއްލައައް ވެސްތިޔަވިދާޅުވިކަންތަކުގައަމަލުކުރަނީ ތިޔަވިދާލޅުވިގޮތައް ތިމައްނަހިމެނޭގުރޫޕްމީހުންކުރާހުރިހާކަމެއްވެސްރަގަޅު\nޑިސެމްބަރު 11, 2019 11:31\nބަސްބުނާ މީހާއަށް ނުބަލާށެވެ. ބުނި ބަހަށް ބަލާށެވެ. އެންޕީން ވާހަކަދެއްކުމުގައި އަދުލުވެރިވުން ދޫރައްކާތެރިކުރުން މާ ޤައުމަށާއި ދިނަށް މުހިއްމު!\nޑިސެމްބަރު 11, 2019 11:34\nއިންތިމެންނަކީވެސް ވަކި ތާހިރު ބައެއް ނޫން. އެކަމަކު އިންތި ތިބުނި ވާހަކަވެސް މުޅިއަކުން ދޮގެއް ނޫން.\nޑިސެމްބަރު 11, 2019 11:39\nމީނަޔަށް ވޯޓު ދިން މީހުނަށްވެސް މަ ހިތަށް އަރާ އެއްޗެއް ބޮވިފަ ބާއޭ ތިބީ....\nޑިސެމްބަރު 11, 2019 16:06\nނޫން އޭނަޔަށް ވޯޓު އަހަރެމެން ދީނީ ހަގީގަތަށް ވާހަކަ ދައްކަން.އެ ވިދާޅުވީ ދޮގެއް ތޯ؟؟؟؟؟؟؟؟؟\nޢިލްމުވެރިއަކު އެއްޗެއް ބުނެފިއްޔާ މި އަނގަހަޑި އެންޕީއަށް ލޮލަށް ނިދިނައިސްގެން ބޭހަކަށް ވަނީ މީނަގެ ހުތުރު ބަހުރުވައިން ލާދީނިއްޔަތު ފެތުރުން\nޑިސެމްބަރު 11, 2019 11:44\nއިންތި އާއި އަންނި އަކީ ކުފުރުގެ އަހުލުވެރިން\nޑިސެމްބަރު 11, 2019 11:46\nތިޔަބުނީ ނުލާހިކު ގޯސް ބަހެއް ތިހަ ހިސާބުން ތިއޮތީ ހަލާކުވެގެންފަ އެމީހަކު އިސްކުރި ކަމެއް އެމީހަކަށް ލިބޭނެ. ހަޑި މުޑުދާރު މީހެއްގެ ލަގަބް އަމިއްލަ އަށް ތިޔަ ލިބިގަތީ،\nޑިސެމްބަރު 11, 2019 12:00\nއާން ބައެއް ޝޭހުންގެ ހާލު އެއީ ހަމަ. ޢިންތި އެބުނީ ހަމަ ތެދެއް.\nޑިސެމްބަރު 11, 2019 12:10\nއަނގަ ފުޅާކޮށްލުމުގެ ކުރިން އެންމެ ފުރަތަމަ ކަލޭގެ އަނގައިން މުޑުދާރު ޝަރުބަތު ވަސް ކަނޑުވާބަލަ!\nމުހައްމަދު އަހުމަދު/ ގައްދޫ\nޑިސެމްބަރު 11, 2019 12:12\nއިންތި އެކިޔަނީ އަދާލަތު ޕާޓީއަށް ނިސްބަތްވާ މިސަރުކާރުގެ އިސްލާމިކު މިނިސްޓަރުގެ ވާހަކަ. އޭނާ މިފަހަރު ރައްޔިތުންގެ މަޖިލީހަށް ކުރިމަތިލައިގެން ވަނީ ފެއިލްވެފަ.\nޑިސެމްބަރު 11, 2019 12:14\nދުވަހުކުއްޔަށް ނުލިބޭ އެންމެބައެއް ރާއްޖޭގަ އުޅެނީ. އެއީ މަޖުލީހަށް ހޮވާމީހުން.\nޑިސެމްބަރު 11, 2019 12:39\nކަލޯ ކަލޯމެން މުޅިދުނިއޭގެ އެތަން މިތަނުން ބޭސްކުރެވޭއިރުވެސް ބޭސްނުކޮއް ލާރިޔާގެންތިތެޅެނީ ތިހެންނޫޅެ ގޮސް ސިކުނޑިޔައް ބޭސްކޮއްލަބަލަ މިހާރުތިހުރީ ސިކުނޑި ހަލާލާފަ އޭ. ޢަސްލު ލާދީނީ ވިސްނުން ތިއަންނަނީ ސިކުނޑިޔައް ފެންއެޅުނީމައޭ ކަލެޔާ ކެނެރީދާއްބަޔައް ތިވަނީ ވ ބޮޑުވަރުވެފަ ލާރިގަނޑު ބަނޑުފުޅު އަޅުއްވައިގެން ނުފޭރިގޮސް ބޭސްކޮއްބަލަ ސިކުނޑިޔައް\nޑިސެމްބަރު 11, 2019 12:46\nކަލޭމެންގެ ސަރުކާރުގައި ހިމެނޭ ހުރިހާ މިލްކް ޝެއިޚްތައް ދުވަހު ކުއްޔައް ނެގޭނެކަން އެއީ އެންމެން ދަންނަ ބޮޑު ހަގީގަތް\nޑިސެމްބަރު 11, 2019 13:07\nތިބުނާ ޝޭޚެއް އިންތިޚާބުގައި ދުޢާ\nދަންމަވައިދޭން ކަލޭމެނާއެކު އުުނީ.\nޑިސެމްބަރު 11, 2019 13:35\nއެމްޑީޕީންވެސް އެފަދަ ޝޭޚުން ކުއްޔަށް ނަގާތީތަ އެކަން އެހާ ރަގަޅަށް އެކަން ތި އެނގެނީ..\nޝަހިންދާާގެ ފިރިހެން ވަައްތަރު ދޯ؟\nޑިސެމްބަރު 11, 2019 13:55\nޝޭހް އިމްރާން، އިލްޔާސް، ޒައިދު، އިޔާޟް ގެ ވާހަކަ ދޯ. އެއީ ޝޭހުންގޮތުގައި އަހަރުން ނުގުނަން. އެމީހުންނަކީ ކަލޭމެންގެ ޔަހޫދީ ގުއިރޯނުގަ ޖެހި ހަލާކުވެފަ ތިބި ބަޔެއް.މިމީހުންގެ ވައުދެއްމީ ދީނީ މީހުންގެ އަގުވައްޓާލުން އަދި ގިނަމިސްކިތެއް ހަދަންކިޔާފަ ބަންދު ކޮއްފަ ބެހެއްޓުން އެއިރައް އިންޑިޔާ ގެރިތައް ހިންހަމަޖެހޭނީ........\nޑިސެމްބަރު 11, 2019 14:08\nއޭގެ ޝޭޚެއްތަ ކެނެރީގެ ނަޝީދު އާ އަދި ތި އިމްތިއަކީވެސް. މިހާރުވެސް އިންޑިޔާއިން ނަޝީދު ސްޕާރީއަކަށް ގަނެގެން އެއުޅެނީ. އިންޑިޔާއަށް ވިކުނުއިރު ޗައެނާއަށް ސޫޕް ތައްޓަކަށް ވިކިފައޮށްވާ ބަލާނުލާ ގަނެވިގެން އިންޑިޔާއިން އެއުޅެނީ ނަޝީދުގެ މިލްކުވެރިކަން ސާބިތުނުކުރެވިގެންދޯ؟ މިހާރު ހެކިންވެސް ގޮވާގެންގޮސް ރައްޔަތުންގެ ފާސާކޮޅު ތަޅާބުރުވާ ޤައިމުމު ދަރުވާލަނީ.\nޑިސެމްބަރު 11, 2019 14:36\nބައެއް ސެއިހުންނަކީ ކަލޭ ކަހަކ ޖަނަވާރެއް ނޫން\nޑިސެމްބަރު 11, 2019 14:41\nލާދީނީ މީހުންނަށް ކަމުދާނީ އެންމެ ސޭކެ އެއީ ކެނެރީގޭ ބުއްޅަބެ. މިވެސް ބުއްޅަބެގެ ބޯއީއެއް. ބުޅައްބެ ބުނާ ހުރިހާވާހަކައެއް މި މީހުން ޤަބޫލްކުރާނެ. އިންޑިޔާ ގޮއްސަ ވެސް ހަމައެކުރީ އެންމެރަނގަޅު ކަންތަށް. ދެން އަތްޖަހާ.\nޑިސެމްބަރު 11, 2019 14:48\nމި މީހުންނަށް އެންމެރަނގަޅަށް އެންގޭނީ މި މީހުންވިއްޔަށް ވެރިކަމާ ތޮޅެން ސޭކު އިކްލްޔާސް މާމޮޅު އިލްމުވެރިޔަކަށް ހަދައިގެން ގެންގޮސް ސްޓޭޖަށް އަރުވާފަ ދުއާކުރުވަނީ. މާދީންވެރި ބައެއްކަން މީހިންނަށް ދައްކަންވެގެން. މީ ވަރަށް ނުލަފާ ލާދީނީ ބައެއް.\nޑިސެމްބަރު 11, 2019 15:10\nޝެއިހުން ކުއްޔަށް ނަގާމީހުންނަށް ތިކަން އިނގޭނީ.\nއަހަރުމެން ޝޭހަކުން އަދި ތިކަހަލަ މެމްބަރަކުންވެސް ކުރާނެ ކަމެއްނެތް.\nޑިސެމްބަރު 11, 2019 15:14\nމީހަމަ މުނާފިޤެއް މީޙަޤީޤަތް ލާދީނީ މުނާފިގެއް\nޑިސެމްބަރު 11, 2019 15:21\n"ޓުޑޭ އައި އީޓް ރިހާކުރާއި ގަރުދިޔަ، ތެލުލި ހިކި މިރުސް" އެއްދުވަސްވަރެއްގަ ޓީވީ އިން ގެނެސް ދިން ލަވަ ޕޮރޮގްރާމެއްގަ ވަރަށް އެމެރިކަން އކްސެންޓުން ވާހަކަ ދައްކާ އުޅުނީ މިސޮރުތަ!؟\nޣިނަ މަޖިލިސް މެމްބަރުންނަކީ ކަސްބީ އަންހެނުންތަކެއްފަދަ ބައެއް. ޜީލޯޑް ކުރާވަރަކަށް ދީނީ އީލްމުވެރިންގެ އަގުވައްޓަން ތެޅިގަންނާނެ\nޑިސެމްބަރު 11, 2019 15:59\nދެން މަޖިލިސް ބެމްބަރުންނޯ ކޮންމެ5އަހަރަކުން ހަމަ ރައްޔިތުން ގުބޯ ހައްދަނީ ކިހާތާހިރު ބައެއް. އަހަރެން ހިތައްއަރާ މިއިންތި ދުވަހަކުވެސް ފެންވެރި ބާއޭ\nޑިސެމްބަރު 11, 2019 16:20\nރިޝްވަތުގެ ވޯޓުން މެމްބަރުކަން ހޯދީ. ހަތިމުގައި އަތްލާފަ ހުވާކުރަން ކެރޭނެބާ.\nއެމްޑީޕީގެ ޕާލިމެންޓު މެމްބަރުންނައް އިނގެނީ ޣައިރު މުސްލިމުންގެ މަގުބަރާއައް ގޮސް ކަލޭމެންގެ ލާދީނީ ޝޭހު އިމާމުވެހުރެ ދުއާކުރާތަން ބަލަން ތިބެން. ފުރަތަމަ ޝަރުއީ ހިނެއުމަކުން ހިނައިގަންނަން ދަސްކޮއްބަލަ ޝޭހުން ގާތުން އޮޅުން ފިލުވައިގެން. ތި ތިބެނީ ޓިސޫކޮޅަކުން ގުއި ފޮހެލައިވެން މޫނުމަތީގަ ފުއްޖަހާ މޭކަޕުކޮއް ކޯޓު ފަޓުލޫނުލާފައި ތިބޭ ނަޖިސް ކާފަރުން ތިބޭގޮތައް..\nޑިސެމްބަރު 12, 2019 03:52\nމިމީހުން ޝޭހުން ބެހަނީ ތިން ބަޔަކަށް:\n1- ގަނެވޭ ޝޭހުން ، އެޢީ ބެސްޓް.\n2- ކުއްޔަށް ނެގޭ ޝޭހުން ، ވަގުތަށް ބަލާފަ އޯކޭ.\n3- ނުވިކޭ ޝޭހުން ، އެއީ ސީދާ ހައްދުފަހަނަ އަޅާފައިވާ ޓެރަރިސްޓުން.\nޑިސެމްބަރު 12, 2019 07:43\nމިބަސް ށޭހުމްމައް ނިސްބަތެއްނުރެވުނީސް ށޭހުން ށޭހުންގެ ގޮތުގަ ސިޔާސީނުވެތިބިމަމަ މިބަހުން ށޭހުން ދިފާއުކުރުމައް ބުނެދޭނެ ބަހެއްނެއް\nޑިސެމްބަރު 22, 2019 20:39\nދީނީ ޢިލްމްވެރިންނަކީ މާތްވެގެންވާ އިސްލާމްދީން އުނގަންނަވައިދެއްވާ، މާތް ނަބިއްޔާގެ ދައުވަތު ބިންމަތީގައި ފަތުރުއްވަން މަސައްކަތްކުރާ ބައެކެވެ. ޑިމޮކްރަސީގައި ތިބޭނީ ސިޔާސީ އެކްޓިވިސްޓުންނެވެ. އެމީހުންނަކީ އިސްލާމް ދީނުގައި މަނާކުރައްވާފައިވާ ހުރިހައިކަމެއް ކުރާ ބައެކެވެ. އަދުގެ މީޑިޔާ ބައްލަވާލެއްވީމާ އިތުރަށް ސާފްކޮށްދޭން ޖެހޭނެ އެއްޗެއް ނޯންނާނެ.


Masveringe Union In Ihavandhoo Ge Ijthimaaee Harakaaithakah Maalee Eheedheefi | Thiladhun\nމަސްވެރިންގެ ޔޫނިއަންއިން އިހަވަންދޫގެ އިޖްތިމާއީ ހަރަކާތްތަކަށް މާލީ އެހީދީފި\nމަރްޔަމް ސިމާނާ ޑިސެމްބަރ 11, 2019\nއިހަވަންދޫގެ މަސްވެރިންގެ ޔޫނިއަން އިން އެރަށުގެ އިޖުތިމާއީ ހަރަކާތްތަކަށް މާލީ އެހީތެރިކަން ދީފިއެވެ.\nއިހަވަންދޫ ކައުންސިލް އިދާރާގައި ބޭއްވި ހާއްސަ ރަސްމިއްޔާތެއްގައި ވަނީ 227،000 ރުފިޔާގެ އެހީ ދެއްވާފައެވެ. މިއީ އިހަވަންދޫ މަސްވެރި ދޯނިތަކާއި ގުޅިގެން އުފައްދާފައިވާ ފެއާރޓްރޭޑް ޔޫނިއަނަށް މިހާތަނަށް ލިބިފައިވާ ބަޖެޓުން 2019 އިން 2020 އަށް ކަނޑައަޅާފައިވާ ހަރަކާތްތައް ހިންގުމަށް ޕްރޮޕޯސަލް ހުށައެޅުމަށް ހުޅުވާލި ފުރުސަތަށް އިޖާބަދީ ޕްރޮޕޯސަލް ހުށަހެޅި ފަރާތްތަކަށް ދީފައިވާ އެހީއެކެވެ.\nއިހަވަންދޫގެ ދެ މުއައްސަސާއެކުންނާއި ދެ ޖަމްއިއްޔާއަކުން ވަނީ ފެއާރޓްރޭޑް ޔޫނިއަން ހިންގުމަށް ކަނޑައަޅާފައިވާ ހަރަކާތްތައް ހިންގުމަށް ޕްރޮޕޯސަލް ހުށައަޅާފައެވެ. އެއީ، އިހަވަންދޫ ކައުންސިލް އިދާރާ، އާމިނާދިޠ ސިއްހީމަރުކަޒު، އިހަވަންދޫ މަސްވެރިންގެ ގުޅުން އަދި ކްލަބް ޕޯލްސްޓަރއެވެ.\nމީގެ ކުރިންވެސް ފެއާރ ޓްރޭޑް ޔޫނިއަންުން ވަނީ އެކިއެކި މުއައްސަސާތަކަށާއި ޖަމުއިއްޔާތަކަށް މާލީ އެހީތެރިކަން ފޯރުކޮށްދީފައެވެ. އެގޮތުން އެންމެ ބޮޑު މާލީ އެހީތެރިކަމެއް ދީފައިވަނީ އިހަވަންދޫ މިސްކިތްތަށް މަރާމާތު ކުރުމަށެވެ އެގޮތުން އެކަމަށް ވަނީ 70،000 ރުފިޔާ ކައުންސިލާއި ހަވާލުކޮށްފައެވެ. އޭގެ އިތުރުން ރަށުގެ ގޮނޑުދޮށް ސާފުކުރުމުގެ ބޮޑު ހަރަކާތެއް ހިންގުމަށްވެސް 20،000 ރުފިޔާގެ މަލީ އެހީތެރިކަމެއްވ ވަނީ ކައުންސިލްއާއި ހަވާލުކޮށްފައެވެ. އަދި، ސްކޫލް ބެލެނިވެރިންގެ ހިޔަލެއް ހެދުމަށް 15،000 ރުފިޔާގެ އެހީތެރިކަމެއް ދީފާއިވާއިރު، ރަށުގެ އެކި ހިސާބުތަކުގައި ޑަސްޓްބިން ބެހެއްޓުމަށް 20،000 ރުފިޔާވެސް ވަނީ ހަވާލުކޮށްފައެވެ.\nމި އަހަރު ހަވާލުކޮށްފައިވާ އެހީތެރިކަމުގެ ތެރެއިން، އާމިނާދިޔޯ ސިއްހީމަރުކަޒަށް ހަވާލުކޮށްފައިވާ 15000 ރުފިޔާއަކީ ދުޅަހެޔޮ ޕްރޮގްރާމް ހިންގުމަށް ހަވާލުކުރެވުނު ފައިސާގެ އެހީތެރިކަމެވެ. އަދި ތިމާވެއްޓަށް ހޭލުންތެރި ޕްރޮގްރާމް ހިންގުމަށް 12،000 ރުފިޔާ އެހީތެރިކަމެކެވެ. ކްލަބް ޕޯލްސްޓާރއަށް ހަވާލުކޮށްފައިވަނީ ދެޖިންސަށް ކުޅިވަރުގެ ހަރަކާތް ހިންގުމަށް 15،000 އާއި ތައުލީމީ ހަރަކާތްތައް ހިންގުމަށް 10،000 ރުފިޔާގެ އިތުރުން އެންވެރިކަމާއި މަސްވެރިކަމަށް އިތުރު ތަމްރީނު ދިނުމަށް 20،000 ރުފިޔާގެ އެހީއެވެ. އިހަވަންދޫ މަސްވެރިންގެ ގުޅުމަށް ހަދިޔާ ކޮށްފައިވަނީ މަސްވެރިންނަށް ތަމްރީން ޕްރޮގްރާމް ހިންގުމަށް 20،000 ރުފިޔާ އަދި ދީނީ ދަރުސް ޕްރޮގްރާމް ހިންގުމަށް 10،000 ރުފިޔާ އެވެ.


Kudahuvadhoo cluster: Atholhuge ehen rashakun mihaathanah meehaku positive eh nuvey - One Online\nދ. ކުޑަހުވަދޫ: އެ ރަށުން ކޮވިޑަށް ޕޮޒިޓިވްވި މީހުންގެ އަދަދު ވަނީ 20 އަށް އަރާފައި --- ފޮޓޯ: ދިވެހިޕޯސްޓް\nކުޑަހުވަދޫ ކްލަސްޓާ: އަތޮޅުގެ އެހެން ރަށަކުން މިހާތަނަށް މީހަކު ޕޮޒިޓިވެއް ނުވޭ\nމިދިޔަ މަހުގެ 26 ވަނަ ދުވަހުން ފެށިގެން ދ. ކުޑަހުވަދޫން އެހެން ރަށަކަށް ދަތުރުކުރި މީހުންގެ ތެރެއިން މިހާތަނަށް ެޓެސްޓުގެ ނަތީޖާ ލިބުނު އެއްވެސް މީހަކު ކޮވިޑަށް ޕޮޒިޓިވް ނުވާ ކަމަށް ދ. އަތޮޅު ހޮސްޕިޓަލުން ބުނެފި އެވެ.\nކުޑަހުވަދޫގައި އޮންނަ ދ. އެއާޕޯޓުގެ މުވައްޒަފުންތަކެއް ޕޮޒިޓިވް ވެ، އެ ރަށުގައި ބަލިފެތުރުމާ ގުޅިގެން، މިދިޔަ މަހުގެ 26 ވަނަ ދުވަހުގެ ފަހުން އެ ރަށުން ފުރި މީހުން އަންގަން ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ވަނީ އެދިފަ އެވެ. އަދި އެ މުއްދަތުގައި ކުޑަހުވަދޫއަށް ދަތުރުކޮށް 14 ދުވަސް ހަމަ ނުވާ މީހުން، ޓެސްޓު ކުރުމަށްފަހު 14 ދުވަހުގެ ކަރަންޓީނު ފުރިހަމަ ކުރަން ޖެހޭނެ ކަމަށް ވެސް ބުންޏެވެ.\nކޮވިޑުގެ އެންމެ ފަހުގެ މައުލޫމާތު ހިއްސާކުރަމުން ދ. އަތޮޅު ހޮސްޕިޓަލުން މިއަދު ބުނީ މިހާތަނަށް އެ އަތޮޅުގެ ފަސް ރަށަކުން ކުޑަހުވަދޫ އަށް ދިޔަ ބަޔަކު ކޮވިޑަށް ޓެސްޓް ކޮށްފައިވާ ކަމަށެވެ. ނަމަވެސް އެއްވެސް މީހަކު މިހާތަނަށް ކޮވިޑަށް ޕޮޒިޓިވް ވެފައިނުވާ ކަމަށް އެ ހޮސްޕިޓަލުން ވަނީ ބުނެފަ އެވެ.\nކުޑަހުވަދޫގެ ކޭސްތަކާއި ގުޅިގެން އެ އަތޮޅު ބައެއް ރަށްތަކުން ގިނަ އަދަދެއްގެ މީހުން ވަނީ ހޯމް ކަރަންޓީނު ކޮށްފަ އެވެ. އެގޮތުން އެ އަތޮޅު މާއެނބޫދޫން އެކަނިވެސް 216 މީހަކު ވަނީ ކަރަންޓީނު ކޮށްފަ އެވެ.\nދ. އެއާޕޯޓުގެ ހަ މުވައްޒަފަކު ކޮވިޑަށް ޕޮޒިޓިވްވުމުން އެއާޕޯޓު އޮންނަ ކުޑަހުވަދޫން މިހާތަނަށް 260 އަށްވުރެ ގިނަ ސާމްޕަލް ނަގާފައިވާ އިރު، އޭގެ ތެރެއިން 20 މީހަކު މިހާތަނަށް ކޮވިޑަށް ޕޮޒިޓިވް ވެފައިވެ އެވެ. އަދި ނަތީޖާ ނުލިބޭ ބައެއް ސާމްޕަލްތައް ހުރިއިރު އަނެއްބައި ސާމަޕްލަތައް ނަގައި މާލެ ފޮނުވުމުގެ މަސައްކަތް ކުރަމުން އަންނަ ކަމަށް ވެސް ކުޑަހުވަދޫ ހޮސްޕިޓަލުން ވަނީ ބުނެފަ އެވެ.\nގުޅޭ ޓެގު ދ. ކުޑަހުވަދޫ ދ. މާއެނބޫދޫ ކޮވިޑް 19


ކީރިތި ޤުރުއާނުގެ ބަގީޗާ: ސޫރަތުލް ޤުރައިޝް – Ilm\nކީރިތި ޤުރުއާނުގެ ބަގީޗާ: ސޫރަތުލް ޤުރައިޝް\n• އަޅާއަށް ވާޖިބްވެގެންވަނީ ނިޢްމަތްތަކަށް ޝުކުރުވެރިވުންކަމާއި އެކަލާނގެ ރުއްސަވާގޮތެއްގައި މެނުވީ ނިޢްމަތްތަކުގެ ބޭނުން ހިފައިގެންނުވާނެކަން މި ސޫރަތުގައި ބަޔާންވެފައިވެއެވެ. ނިޢްމަތްތަކުގެ ބަދަލުގައި ހެޔޮ ޢަމަލުތައް ގިނަ ކުރަން ޖެހޭނެކަން ބަޔާންކުރައްވައިފައިވެއެވެ.\n• ބިރުވެރިކަމަށްފަހު އަމާންކަން ލިބުން އަދި ބަނޑު ހައިހޫނުކަމަށްފަހު ކާބޯތަކެތި ލިބުމަކީ މާތްﷲގެ އެންމެ ބޮޑެތި ނިޢްމަތްތަކުގެ ތެރޭގައި ހިމެނޭ ކަންކަމެވެ.\n• ޤުރައިޝްވަންހައިގެ މާތްކަމުގެ ތެރޭގައި އެތުގެ އަހަރުގައި މާތް ﷲ އެބައިމީހުންނަށް ރައްކާތެރިކަން ދެއްވުން ހިމެނެއެވެ. އޭރު އެބައިމީހުން ތިބީވެސް ކާފިރުންގޮތުގައެވެ.\n• މީގެ އިތުރުން އެބައިމީހުންގެ ތެރެއިން އެންމެ ފަހުގެ ނަބިއްޔާ ފޮނުއްވެވުމާއި މުސްލިމުންގެ އަމީރު އިސްކުރުމުގައި ޤުރައިޝުންނަށް އިސްކަން ދިނުން ހިމެނެއެވެ.\n• މުޅި މިސޫރަތަކީ މާތްވެގެންވާ ގެފުޅުގައްޔާއި ބިރުވެރިކަމުން އަމާންކަން ދެއްވުމުގައްޔާއި ހައިހޫނުކަމުން މުއްތިކުރެއްވުމުގައި ޤުރައިޝް ވަންހައިގެ މީހުންނަށް މާތް ﷲ ދެއްވި ނިޢުމަތްތައް އެބައިމީހުންނަށް ހަނދާންކޮށްދިން ހަނދާންކޮށްދިނުމެކެވެ.\nއެކަލާނގެއަށް ކިޔަމަންވުންމަތީ ދެމިތިބުމާއި އެކަލާނގެއަށް ޝުކުރުވެރިވުމަކީ މިދެއްވެވި ނިޢްމަތްތަކުގެ މުޤާބިލުގައި ކުރުން ވާޖިބުކަމެކެވެ.\nމާނައީ : “ޤުރައިޝު ވަންހައިގެ މީހުން އެކުވެރިކުރެއްވި ކަމަށްޓަކައެވެ.  އާދައިގެ މަތިން ފިނި މޫސުމާއި ހޫނު މޫސުމުގައި އެބައިމީހުން ކޮށްއުޅޭ ދަތުރަށްޓަކައެވެ. \n﴿إِيلَاف﴾ގެ މާނަ އަކީ ޖަމާކުރުމާއި އެއްކުރުމެވެ. އާޔަތުގައި އެލަފުޒުގެ މުރާދަކީ އެބައިމީހުން ފިނިމޫސުމާއި ހޫނު މޫސުމުގައި ކޮށްއުޅުނު ވިޔަފާރިއެވެ. ފިނި މޫސުމުގައި އެބައިމީހުން ދަނީ ޔަމަނަށެވެ. އެއީ އެތަނުގައިވާ ގޮވާމުގެ ބާވަތްތައް ހޯދުމަށެވެ. ހޫނު މޫސުމުގައި އެމީހުން ކުރިމަތިލަނީ ޝާމްކަރައަށް ދިއުމަށެވެ. އެހެނީ ޢާންމު ގޮތެއްގައި މޭވާ އާއި އެހެނިހެން ބާވަތްތަކުގެ ވިޔަފާރިތައް ކުރެވެނީ ހޫނު މޫސުމުގައެވެ. އެއީ މިދެ ދަތުރުގައި އެބައިމީހުންނަށް ﷲ ތަޢާލާ ދެއްވި ނިޢުމަތެކެވެ. އަދި އެވިޔަފާރިތަކުން ބޮޑުވެގެންވާ ނަފާ ލިބެމުންދެއެވެ. ﷲ ސުބުޙާނަހޫ ވަތަޢާލާ އެބައިމީހުންނަށް އަމުރުކުރެއްވީ މިގެފުޅުގެ ވެރި ރައްބަށް އަޅުކަން ކުރުމަށެވެ.\nفَلْيَعْبُدُوا رَ‌بَّ هَـٰذَا الْبَيْتِ ﴿٣﴾\nމާނައީ : “ފަހެ، މިގެފުޅުގެ ވެރި ރައްބަށް އެބައިމީހުން އަޅުކަންކުރާހުށިކަމެވެ.”\nއެނިޢުމަތް ދެއްވިކަމަށްޓަކައި އެފަރާތަށް ޝުކުރުވެރިވުމަށްޓަކައެވެ.\nއަޅުކަމަކީ ލޯބިވުމާއި މަތިވެރިކުރުމުގެ ގޮތުން ﷲގެ ޙަޟްރަތަށް ނިކަމެތިވެގަތުމެވެ. އިންސާނާ ﷲއަށް އަޅުކަންކުރުމެވެ. އެއީ އަޑުއަހާ ކިޔަމަންގަތުމާއެކު އެކަލާނގެ ޙަޟްރަތަށް ނިކަމެތިވުމެވެ. އެމީހަކަށް ﷲ އާއި އެކަލާނގެ ރަސޫލާގެ އަމުރުފުޅެއް އަތުވެއްޖެނަމަ ތިމަންނާ އަޑުއަހާ ކިޔަމަންވެއްޖައީމުއޭ ބުނުމެވެ.\nއެމީހަކަށް ޚަބަރެއް ފޯރައިފިނަމަ އޭނާގެ ބަހަކަށް ވާންޖެހޭނީ އަޑުއަހާ އީމާންވެއްޖައީމުއެވެ. ލޯތްބާއި މަތިވެރިކުރުމާއި އެކުގައެވެ. އެލޯބީގެ ސަބަބުން އިންސާނާ އޭނާގެ މައްޗަށްވާ އަމުރުތައް ތަންފީޒުކުރުމަށް ތެދުވެއެވެ. އަދި ނަހީކުރެވިގެންވާ ކަންތައް, އެއިލާހުގެ މަތިވެރިކަމަށް ބިރުވެތިވުމުގެ ސަބަބުން ދޫކޮށްލައެވެ. މިއީ އަޅުކަމުގެ މާނަތަކުގެ ތެރެއިން މާނައެކެވެ. ޝައިޚުލްއިސްލާމް އިބްނުތައިމިއްޔާ رحمه الله އަޅުކަން މާނަކުރައްވައި، ވިދާޅުވެފައިވެއެވެ.\nإنَّ العبادةَ اسْمٌ جَامِعٌ لِكُلِّ مَا يُحِبُّهُ اللَّهُ وَيَرْضَاهُ مِنَ الْأَقْوَالِ وَالْأَعْمَالِ الظَّاهِرَةِ وَالْبَاطِنَةِ.\n“އަޅުކަމަކީ ސިއްރާއި ފާޅުގައި ކުރެވޭ ޢަމަލުތަކާއި ބުނެވޭ ބަސްތަކުގެ ތެރެއިން ﷲ ތަޢާލާ ލޯބިވެވޮޑިގެންވާ އަދި ރުހިވޮޑިގެންވާ އެންމެހާ ކަމެއް ޝާމިލުވެގެންވާ ނަމެކެވެ.”\nﷲ ތަޢާލާގެ މިބަސްފުޅު : ﴿رَ‌بَّ هَـٰذَا الْبَيْتِ﴾ އެބަހީ: މަތިވެރިވެގެންވާ ކަޢުބާއެވެ. އަދި ﷲ ތަޢާލާވަނީ ގެފުޅު އެކަލާނގެއަށް ނިސްބަތްކުރައްވާ ވަޙީކުރައްވާފައެވެ.\n﴿وَطَهِّرْ بَيْتِيَ لِلطَّائِفِينَ وَالْقَائِمِينَ وَالرُّ‌كَّعِ السُّجُودِ﴾ [سورة الحخ ٢٦]\nމާނައީ: “އަދި ޠަވާފްކުރާ މީހުންނަށާއި، ޤާއިމްވެތިބޭ މީހުންނަށާއި، ރުކޫޢުކޮށް ސަޖިދަކުރާ މީހުންނަށްޓަކައި، ކަލޭގެފާނު ތިމަންއިލާހުގެ ގެފުޅު ޠާހިރު ކުރައްވާށެވެ.”\n(ޤުރައިޝް ސޫރަތުގެ ތިންވަނަ އާޔަތުގައި) ﴿رَ‌بَّ هَـٰذَا الْبَيْتِ﴾ ކާއިނާތުގެ ވެރިރައްބަށް ގެފުޅު ނިސްބަތްކުރައްވާފައިވަނީ އެގެފުޅު މަތިވެރިކުރައްވާ، ޝަރަފުވެރިކުރެއްވުމުގެ ގޮތުންނެވެ. އެހެންވީމާ އެއް އާޔަތުގައި ގެފުޅު ނިސްބަތްކުރައްވާފައި އެވަނީ އެއިލާހުގެ ރައްބުވަންތަކަމެވެ. އަދި އަނެއް އާޔަތުގައި އެއިލާހުގެ ޒާތުފުޅަށެވެ. އެއީ އެތަން މަތިވެރިކުރައްވާ ޝަރަފުވެރިކުރެއްވުމުގެ ގޮތުންނެވެ.\nއެއިލާހުގެ ރަސްކަންފުޅު ޢާންމުވެގެންވާކަން ބަޔާންކުރެވުނު ސަބަބަކީ މުޝްރިކުން ﷲއީ ހަމައެކަނި އެރަށުގެވެރި އިލާހު ކަމަށް ބުނެދާނެ ކަމަށްޓަކައެވެ. ނަމަވެސް މިތަނުގައި މިއީ (ގެފުޅު) މަތިވެރިކުރުމުގެ ޙާލަތަކެވެ. އެހެންކަމުން އެއިލާހަށް ވަކިން ނިސްބަތްކުރައްވާ ޒިކުރުކުރުމަކީ މުނާސަބުގޮތެވެ.\nމާނައީ: “އެއިލާހީ، ބަނޑުހައި ހޫނުކަމުގައި ވަނިކޮށް އެބައިމީހުންނަށް ކާންދެއްވައި، އަދި ބިރުވެރިކަމުގައި ވަނިކޮށް އެބައިމީހުންނަށް އަމާންކަންދެއްވި އިލާހެވެ.”\n﴿الَّذِي﴾ ނިސްބަތްވެގެން ވަނީ ﷲ ސުބުޙާނަހޫ ވަތަޢާލާއަށެވެ. އެހެންކަމުން އެންމެ މަތިވެރިގޮތަކީ އެތަނަށް ވަޤުފުކުރުމެވެ.(ހުއްޓުމެވެ). އެތަން ކިޔާނީ ﴿فَلْيَعْبُدُوا رَ‌بَّ هَـٰذَا الْبَيْتِ﴾ އެއަށްފަހު ﴿الَّذِي أَطْعَمَهُم﴾ އެހެނީ އެތަން ގުޅުވައިގެން ﴿رَ‌بَّ هَـٰذَا الْبَيْتِ الَّذِي أَطْعَمَهُم﴾ ކިޔަވައިފިކަމުގައި ވާނަމަ އަޑުއަހާ މީހާއަށް ހީވާނީ ﴿الَّذِي﴾ ނިސްބަތްވެގެންވަނީ ކަޢުބާއަށް ކަމުގައެވެ. އެއީ އާޔަތުގެ އަޞްލު މާނައާ މުޅިން ދުރު ގޮތެކެވެ. އަދި އޭރުން މާނަ ހަމައެއް ނުޖެހޭނެއެވެ.\n﴿الَّذِي أَطْعَمَهُم مِّن جُوعٍ وَآمَنَهُم مِّنْ خَوْفٍ﴾ މިއާޔަތުގައި ބަޔާންކުރައްވާފައި އެވަނީ އެބައިމީހުންނަށް ދެއްވި ނިޢުމަތްތަކުގެ ވާހަކައެވެ. ސިއްރާއި ފާޅުގައިދެއްވި ނިޢުމަތްތަކެވެ. ފަހެ ބަނޑުހައި ހޫނުކަމުން މުއްތިކުރައްވައި ކާބޯތަކެތި ދެއްވުމަކީ ފޮރުވިގެންވާ ކަމަކުން ރައްކާތެރިކުރެއްވުމެވެ.\n﴿وَآمَنَهُم مِّنْ خَوْفٍ﴾ ފާޅުވެ ބަޔާންވެގެންވާ ބިރުވެރިކަމަކުން ރައްކާތެރިކުރެއްވުމެވެ. އެހެނީ ބިރަކީ ފާޅުވެގެންވާ ކަމެކެވެ. ޢަދާވަތްތެރިން ރަށުގެ ވަށައިންވާނަމަ އެރަށެއްގެ އަހުލުވެރިން ބިރުގަނެ، އެރަށުން ނުކުތުމުން މަނާވެގަނެގެން އެބައިމީހުންގެ ގެތަކުގައި ތިބެއެވެ. އެހެންކަމުން ﷲ ތަޢާލާ އެބައިމީހުންނަށް ދެއްވި މިއަމާންކަމުގެ ނިޢުމަތް ހަނދުމަކޮށްދެއްވިއެވެ. ﴿وَآمَنَهُم مِّنْ خَوْفٍ﴾ ބިން އެބައިމީހުންނަށް އަމާންވެގެން ދިޔައެވެ. އެއީ މައްކާއެވެ. އަދި އެރަށުގައި ލޭ އޮހޮރުވުން މަނާވެގެންވެއެވެ. މައްކާގެ ޙަރަމްގައި ގަސްކެނޑުން އެކީއެކަށް ޙަރާންވެގެންވެއެވެ. މައްކާގެ ޙަރަމްގައި ޝިކާރަކުރުން ޙަރާމްވެގެން ވެއެވެ.\nގަސްގަހާގެހިވެސް ވަނީ އަމާން ލިބިގެން ރައްކާތެރިވެގެންނެވެ. ޝިކާރަކުރެވޭ އެއްޗިހިވެސް ވަނީ އަމާންވެ ރައްކާތެރިވެގެންނެވެ. މި ޚާއްޞަކަން އެހެން އެއްވެސް ބިމަކަށް ދެއްވާފައެއް ނުވެއެވެ.


Fuvahmulah Islam kurehvvi AbudhuNaibu Kaleygefaanuge vaahaka - One Online\nއަލްހާފިޒު އަބުދުނައިބު ކަލޭގެފާނުގެ ޒިޔާރަތޭ ކިޔާތަން ކޮނުމަށްފަހު އެތަނުގައި ތަރައްގީކުރި މިސްކިތް --- ވަން ފޮޓޯ\nފުވައްމުލައް އިސްލާމް ކުރެއްވި އަބުދުނައިބު ކަލޭގެފާނުގެ ވާހަކަ\nފުވައްމުލައް އިސްލާމް ކުރެއްވި ބޭފުޅަކީ އައްޑޫ އަތޮޅަށް ނިސްބަތްވާ ޢިލްމުވެރިއެއް ކަމަށްވާ އަބްދުނާއިބު ކަލޭގެފާނު ކަމުގައި ބުނެވެއެވެ. ތާރީޚުގެ ބޭނުމަށް އަބުދު ނާއިބުކަލޭގެފާނަކީ ކޮންރަށެއްގެ ކާކުތޯ ދެނެގަންނަން ޖެހެއެވެ. މި ލިޔުމުގައި އަލިއަޅުވައިލެވޭތޯ މަސައްކަތް ކޮށްފައިވާނީ ފުވައްމުލައް އިސްލާމް ކުރެއްވި އަބްދުނާއިބު ކަލޭގެފާނާ ބެހޭގޮތުންނެވެ.\nއަލްމަރުޙޫމް އަލްއުސްތާޒު މުހައްމަދު ލުތުފީ ލިޔުއްވަނީ އަބްދުނައިބު ކަލޭގެފާނުގެ ބައްޕާފުޅު ޔޫސުފު ނައިބު ކަލޭގެފާނަކީ ފުވައްމުލަކު ދަރިއެއް ކަމުގައެވެ. ފުވައްމުލަކު އަސްރަފީގޭ އަލްމަރުޙޫމް އިބުރާހިމް ސަޢީދު މޫސާ ވިދާޅުވަނީ އެއީ އިންޑިޔާގެ ގުޖުރާތު ސްޓޭޓްގެ ސޫރަތުއަށް ނިސްބަތްވާ ޢާއިލާކުން ފެށުނު ފުވައްމުލަކަށް ނިސްބަތްވާ އާއިލާއެއް ކަމުގައެވެ. މީގެ އިތުރުން، އައްޑު އަތޮޅާއި ފުވައްމުލަކުގެ ތާރީޚު ވެސް ދިރާސާ ކުރައްވާ އައްޑު އަތޮޅު މީދޫ ކަޅިހާރި މުޖުތަބާ ވިދާޅުވާ ގޮތުން އަބުދު ނާއިބުކަލޭގެ ފާނަކީ ސޫރަތު ސުލައިމާނު ޤާދިރު ކަލޭގެފާނުގެ ސޫރަތު ޤާދިރު ކަލޭގެފާނުގެ ޢީސާ ޤާދިރު ކަލޭގެފާނުގެ އަލްފަޤީޙު އަލްޙާފިޒު އައްނާއިބު ޔޫސުފު ނައިބުކަލޭގެފާނުގެ ޔަހްޔާ ނައިބު ކަލޭގެފާނުގެ އަލްޙާފިޒު އައްނާއިބު އަބުﷲ އަބުދު ނައިބު ކަލޭގެފާނެވެ. ޢަބުދު ނައިބު ކަލޭގެފާނުގެ މަންމާފުޅަކީ ހޯދަޑު ދޮންބުޅަލި ކަނބުލޭގެފާނެވެ. ޔޫސުފު ނައިބު ކަލޭގެފާނު އައްޑުއަތޮޅު މީދޫ ކަޅިހާރި މީހަކާ ކާވެނި ބެއްލެވިއެވެ. އެމީހާގެ ނަމަކީ ހައްވައެވެ. މި ޙައްވަ އަކީ މީނާ އިސްލާމް ވުމުން ދެވުނު ނަމެވެ. މީދޫކަޅިހާރި ޢާއިލާ އަކީ މި ދެމަފިރިކަނބަލުންގެ އާއިލާއެވެ. ޔޫސުފް ނައިބު ކަލޭގެފާނު އައްޑު އަތޮޅަށް ބަދަލުވުމުގައި ދެ ސަބަބެއް މެދުވެރިވެދާނެއެވެ. ފުރަތަމަ ސަބަބަބީ އެ ދުވަސްވަރު ފުވައްމުލަކުގައި ބަލިމަޑުކަމެއް ފެތުރުމުން، ފުވައްމުލަކާ އެންމެ ކައިރީގައި އޮންނަ އައްޑު އަތޮޅު މީދޫއަށް އާންމުކޮށް މީހުން ދާ އުސޫލުގެ ތެރެއިން މި އާއިލާ މީދޫއަށް ދިޔުމެވެ. އަނެއް ގޮތަކީ، ދޮންބުޅަލިކަލޭގެފާނު ނިޔާވުމުން މި އާއިލާ މީދުއަށް ބަދަލުވުމެވެ.\nއަލްހާފިޒު އަބޫބަކުރު ނައިބު ކަލޭގެފާނުގެ ޒިޔާރަތް ---\nއަލްއުސްތާޛު މުޙައްމަދު އިބުރާހިމް ލުޠުފީ ލިޔުއްވާފައިވާ ގޮތުން ޔޫސުފު ނައިބު ކަލޭގެފާނުގެ ހަތަރު ދަރިކަލުން ތިއްބެވިއެވެ. އެއީ ފިރިހެން ތިން ކުދިންނާއި އަންހެން ކުއްޖެކެވެ. އެއީ ޙަސަން ޚަތީބު ކަލޭގެފާނާއި އަބުދު ނައިބު ކަލޭގެފާނާއި އަބޫބަކުރު ނައިބު ކަލޭގެފާނައި ދޮންއައިސަ އެވެ.\nޔޫސުފު ނައިބު ކަލޭގެފާނުގެ ޢާއިލާ ރާއްޖެ އާއި ރާއްޖެ އިން ބޭރުގައި އޮތްއިރު ޚާއްޞަކޮށް އައްޑޫ ފުވައްމުލަކުގެ މުހިއްމު ޢާއިލާތަކެއްގެ ފެށުމަކީ ޔޫސުފު ނައިބު ކަލޭގެފާނެވެ. ޔޫސުފު ނައިބު ކަލޭގެފާނާއި އެ ޢާއިލާގެ ގިނަ ބެއިފުޅުންގެ ނަމުގައި ނައިބު ހިމަނާފައި ވަނީ ދައުލަތުން ނައިބުކަން ދެއްވައިގެންކަން ޤަބޫލު ކުރަންޖެހެވެ. ޔޫސުފު ނައިބު އަވަހާރަވެފައި ވަނީ ވެސް މީދު އަށެވެ. ވަޅުލާފައި ވަނީ މީދޫ ކޯގަންނު ޤަބުރުސްތާނު ގައެވެ.\nމި ވާހަކަތަކަށް ބަލާއިރު ޔޫސުފު ނައިބަކީ އިންޑިޔާގެ ގުޖުރާތު ސްޓޭޓުގެ އައްސޭރިގައި އޮންނަ ސޫރަތުގެ ބޭކަލެއްކަމާއި އޭނާ ފުވައްމުލަކު ހޯދަޑު ދޮންބުޅަލި ކަނބުލޭގެފާނާ ކާވެނި ބައްލަވައިގެން އުފެދުނު ޢައިލާ ފުވައްމުލަކުން އައްޑުއަތޮޅަށް ހިޖުރަކޮށް މީދޫގައި ވަޒަންވެރި ވީކަން އެގެއެވެ. މީދޫ ކޯގަންނު ހުންނަ މެދު މިސްކިތުގައި ހުންނަ ޒިޔާރަތަކީ ޔޫސުފު ނައިބުގެ ޒިޔާރަތެވެ. އެހެންކަމުން، އަބުދުނައިބު ކަލޭގެފާނާއި އަބޫބަކުރު ނައިބުކަލޭގެފާނަކީ އިންޑިޔާގެ ސޫރަތު ކިޔާރަށުގެ ޔޫސުފު ނައިބު ކަލޭގެފާނާއި ހޯދަޑު ދޮންބުޅަލި ކަބުލޭގެފާނުގެ އާއިލާ ކަމަށް ބަލަން ޖެހެއެވެ.\nފުވައްމުލަކު ގެންމިސްކިތް ---\nފުވައްމުލަކަށް އިސްލާމްދީން ފެތުރުމަށް ދީނަށް ގޮވައިލެއްވުމަށް ފުރަތަމަ ވަޑައިގަތީ ޔޫސުފު ނައިބުގެ ދަރިކަލުން އަލްޙާފިޒު އަބުދު ނައިބު ކަލޭގެފާނެވެ. އޭނާ ދުރުވެ ދީނަށް ގޮވައިލެއްވުމުގެ މަސައްކަތުގައި އުޅުއްވަނިކޮށް ކޮންމެވެސް މީހަކު ވަނީ ކޮޅު ފޭއްސާފައި އޮތް ލޮންސި ފާޑުގެ އެއްޗަކުން ހަމަލަދީ ޢަބުދު ނައިބު ޝަހީދުކޮށްފައެވެ. ޢަބުދު ނައިބު ވަޅުލާފައި ވަނީ މިހާރު ފެންނަން ހުރި ދިގުވާނޑު މިސްކިތް ހިމެނޭ ސަރަޙައްދުގައި އޮތް ޤަބުރުސްތާނުގައި ކަމަށާއި އެމަޤްބަރާ ހުރީ ދިގުވާނޑު އަލިމަނިކާގެ ހުރި ހިސާބުގައި ކަމަށާއި ފަހުން ކޮނެގެން ނަގައި ދިގުވާނޑު މިސްކިތު ޤަބުރުސްތާނުގައި ވަޅުލީ ކަމުގައި ވެސް ވާހަކަ ދެކެވެއެވެ. އަބްދުނައިބު ކަލޭގެފާނު ޝަހީދުކުޅައީ މި ހިސާބުން ހިންގަވައިފައި ވަޑައިގަންނަވަނިކޮށެވެ.\nއަޅުގަނޑު 1388، ގައި މަދަރުސާ އަށް ދިޔައިރު ޢަލި މަނިކާގެ ލުބޯމާގޭ ގޯތީގައި ހުންނަ ބޮޑު މޫނިމާ ގަހެއްގެ ކައިރީގައި ވަށައިގެން ގައު ޖަހާފައި އެތެރޭގައި ދޮންވެލި ބިސްތާނެއް ގޮތަށް ހަދާފައި ހުންނަ ތަނެއް ދުށް ހަނދާން ވަރަށް ރީތިކޮށް އެބަހުއްޓެވެ. އަދި އެ ތަނަކީ އަބުދު ނައިބު ކަލޭގެފާނުގެ މަހާނަ ކަމުގައި ފުވައްމުލަކު ކަޅުވަލިގޭ ޢަލީ މުޙައްމަދު (ކެއުޅުގެއަލިބެ) ވާހަކަ ދެއްކި އަޑު ވެސް އަޅުގަނޑަށް ވަނީ އިވިފައެވެ. އަދި ވަރަށް ޔަޤީންކަމާއިއެކު އޭނާ ދިގުވާނޑު މިސްކިތު ޒިޔާރަތު ގައި ޢަބުދު ނާއިބު ކަލޭގެފާނުގެ ކަށި ނެތް ކަމަށް ވެސް ވަނީ ބުނެފައެވެ. މީނާ ނިޔާވީ 13 ޖޫން 1981 ގައި ޢުމުރުން 110 އަހަރު ގައި ކަމަށް އޭނާގެ ފިރިހެން ދަރިފުޅު ބާށާނޑު އަޙްމަދު ރުޝްދީ މަޢުލޫމާތު ދެއެވެ. ނަމަވެސް މަޝްހޫރު ގޮތަކީ ދިގުވާނޑު މިސްކިތުގައި ހުރި ޒިޔާރަތަކީ އަބުދު ނައިބުގެ ޒިޔާރަތް ކަމުގައި ދެކެވޭ ވާހަކައެވެ.\n04 ސެޕްޓެންބަރ 1997 ގައި ދިގުވާނޑު މިސްކިތް ބޮޑު ކުރަންވެގެން އެމިސްކިތުގެ ކުރިމަތީގައި ހުރި ކުރިން ދެންނެވި ޒިޔާރަތް ކޮނުނީ އަޅުގަނޑުގެ ބެލުމުގެ ދަށުންނެވެ. މަސައްކަތް ކުރީ ދަޑިމަގު މަލިކުރުވާގޭ އަބުދުލްޣަފޫރު އާއި ދިގުވާނޑު ބިހުގޭ ޢަލީ އާއި ދެމީހުންނެވެ. އެދުވަހު ރަށުގެ ހަރު ބެއިފުޅެއް ކަމުގައިވާ ދިގުވާނޑު ބަގީޗާގޭ އަލްމަރުޙޫމް އިބުރާހީމްދީދީ ވަޑައިގެން ވިދާޅުވި ބަސް ފުޅަކީވެސް މިހާރު ވެސް ހަނދާން ހުރި އިބާރާތެކެވެ. ވިދާޅުވިއެވެ "ކަލޭމެން ތި ތަން ތި ކޮންނަނީ ތި ތާގައި ބުޅަލެއް އޮތްކަމުގައިހޭ ތި ތާގައި އޮތީ ތިމަންނަގެ ކާފައޭ" އަލްމަރުޙޫމް އިބުރާހިމް ދީދީ އަކީ މަޝްހޫރު އެދުރައްކާނުގެ އިބުރާހިމްދީދީއެވެ. އެ އެދުރު ތައްޚާނަކީ ދިގުވާނޑު ދިގުވާނޑިގޭ އަލްމަރުޙޫމް މުހައްމަދު ތައްޚާނު އެވެ. އަދި އިބުރާހިމްދީދީ އަކީ މި މުޙައްމަދު ތައްޚާނުގެ ޙަސަން ތައްޚާނު ދަރިކަލެކެވެ.\nކޮންމެއަކަސް ޒިޔާރަތް ކޮނެ އެތަނުގައި ހުރި އެއްޗެއް ހޯދައި ބެލުމުގެ މަސައްކަތަކީ ވަރަށް ފަރުވާތެރިކަމާއެކު ކުރެވުނު މަސައްކަތެކެވެ. ކޮންމެ ފަކީރާއެއްގެ ފަސް ހުސްކޮށް އޭގައި އެއްވެސް ކުލައެއް ހުރި އެއްޗެއް ހުރިތޯ ވަކިވަކިން ހޯދައި ބަލަމުން ދިޔައީީ ސީދާ އަޅުގަނޑު އަމިއްލައަށެވެ. މިގޮތަށް މަސައްކަތް ކުރަމުން ދަނިކޮށް އެތަނުން ކުޑަ ކުއްޖެއްގެ ކަށި ފެންނަން ފެށުމުން ކުރިއަށްވުރެ ސަމާލުވީމެވެ. ސަބަބަކީ އަބުދު ނައިބުގެ ކަށި އެތާގައި ހުރިކަމުގެ އަޑު އިވިފައި ވާތީއެވެ. ނަމަވެސް ކުޑަ ކުއްޖެއްގެ ކަށި ފެނުމުގެ ފަހުން އެއްވެސް ކަހަލަ ކައްޓެއް އަދި ޝައްކު އުފެދޭ ފަދަ އެއްޗެއް ވެސް ނުފެނި ފެނުނީ އަލްމަރުޙޫމް މުޙައްމަދު ތައްޚާނު (އެދުރުތައްޚާނުގެ) ސަންދޯކެވެ. ސަންދޯކުގެ ފިލާ އަކީ ބަނބުކެޔޮ އާރު (ލަކުޑި) ގެ ފިލައެވެ. ސަންދޯކުގެ ކޮޅުފިލާ ބަނދެފައި ހުރި ރޯނުފަށް ވެސް ފީ ނުވެ ހުއްޓެވެ. ކޮންމެއަކަސް އެހިސާބުން އެ ނޫން ޤަބުރެއް ނުވަތަ ޤަބުރެއްގެ ކަށި ވެސް އެތާގައި ނެތްކަން އަޅުގަނޑަށް ޔަޤީންވީއެވެ. ފަރުވާތެރި ކަމާއެކު އެކަށިތައް ނަގައި އަރުއްފަންނު ޤަބުރުސްތާނުގައި ވަޅުލީއެވެ.\nތިޔަފެނިވަޑައިގަންނަވާ ފެންޑާ އެހުރީ އަބުދުނައިބު ކަލޭގެފާނުގެ ޒިޔާރަތް ހުރިތަނުގައި ---\nއެހެންކަމުން، ޢަބުދު ނައިބު ކަލޭގަފާނުގެ ކަށި އެޒިޔާރަތުގައި ނެތް ކަމީ އެއްވެސް ޝައްކެއް ނެތި އަޅުގަނޑަށް ޔަގީންވާ ކަމެކެވެ. ޢަބުދު ނައިބުގެ ކަލޭގެފާނުގެ ކަށި ކުރިން އެތަން ކޮނުނުއިރު ނެގިފައިވަނީ ކަމަށްވެސް ވެދާނެއެވެ. ނުވަތަ ދޫދޫ މަތިން ކިޔަމުން އައިގޮތަށް ޢަލިމަނިކާ ގޭގައި ހުރި މީހަކަށް ޢަބުދު ނައިބު ކަލޭގޭފާނު ހުވަފެނުން ފެނިގެން ޢަބުދު ނައިބު ކަލޭގެފާނުގެ ކަށި ނަގައި ވަޅުލައި ޒިޔާރަތް ހެދި ވާހަކަ އަކީ ޙަޤީޤީ ވާހަކައަކަށް ނުވުމީވެސް ނުވުމަށްވުރެ ވުން ގާތް ގޮތެކެވެ.\nއަޅުގަނޑު މަތީގައި ދެންނެވި ބިސްތާނެއް ގޮތަށް ހަދާފައި ހުރި ގާގަނޑުގެ ކައިރީގައި ހުރި މޫނިމާ ގަހަކީ ޢަބުދު ނައިބު ކަލޭގެފާނުގެ މަހާނަ ފާހަގަ ކުރަން ޖެހި ދަނޑިއެއް ކަމުގައި ދެކެވޭ ވާހަކަ އަކީ މިހާރު ވެސް އެހިސާބުގައި މަޝްހޫރު ވާހަކައެކެވެ. ކުރިން ދެންނެވި މޫނިމާގަސް 1972 ގައި ކަނޑައި އެތަން ކޮނުނުއިރު އެތާގައި އިންސާނެއްގެ ކަށި ހުރި ކަމަށާއި އެ ކަށި ހުރި ދިމާލުން ފާރުގެ އެތެރެ ފަރާތުގައި ޢަލި މަނިކާގޭ (ލުބޯމާގޭ) ފާރު ކައިރީގައި ވަޅުލީ ކަމުގައި ސޭޑީޔާޑު ޢަބްދުއްރަހީމް އަޅުގަނޑު ކައިރީގައި ބުންޏެވެ. ފުވައްމުލަކު ތާރީޚުގައި މިހާ މުހިއްމު ޝަޚުސިއްޔަތަކު ވަޅުލި ތަން ނޭނގުމީ ވަރަށް ދެރަ ކަމެކެވެ. އަބުދުއްރަޙީމް އެބުނާ ކަށިން އެއީ ކާކުކަން ހޯދުމީ މިއަދުގެ ދުނިޔޭގައި އުނދަގޫ ކަމެއްނޫނެވެ.\nކުރީ ކިޔާ ގޮތަށް އަލިމަނިކާގެ ގޯތިން އަލްހާފިޒު އަބުދުނައިބު ކަލޭގެފާނު ޒިޔާރަތް ހުރި ސަރަހައްދު ---\nކޮންމެއަކަސް ޢަބުދު ނައިބު ކަލޭގަފާނު ޝަހީދުވި ޚަބަރު އައްޑުއަތޮޅަށް ލިބުމުން ޔޫސުފު ނައިބު ކަލޭގެފާނާއި ހޯދަޑު ދޮންބުޅަލި ކަނބުލޭގެފާނުގެ ދެވަނަ ދަރިކަލުން އަލްޙާފިޒު އަބޫބަކުރު ނައިބު އެދުރު ކަލޭގެފާނުގެ ވެރިކަމުގައި އިތުރު ބަޔަކު ފުވައްމުލަކަށް ވަނީ ފޮނުއްވައިފައެވެ. އަލްޙާފިޒު އަބޫބަކުރު ނާއިބާއިއެކު ދޮންއައިސާގެ ދަރިކަލުން މުޙައްމަދު އަޑަފި އެދުރުކަލޭގެ ފާނުވެސް ފޮނުއްވެވިއެވެ. މި ދެބެއިންނަށް އައްޑުއަތޮޅު މީދޫ މީހުން ކޮއްކިރި ދެބެއިންގެ ނަމުން މުޚާޠަބު ކުރާ ކަމަށް ވެސް އަޅުގަނޑުގެ އަޚު ކަޅިހާރި މުޖުތަބާ ވިދާޅުވެއެވެ. އެހެން ކަމުން މިދެބެއިން ކޮއްކިރި ކިޔާ ސަރަޙައްދުގައި ވަޒަންވެރި ވެގެން އުޅުއްވި ކަމަށް ބެލެވިދާނެއެވެ. ދޫދޫމަތިން ކިޔާގޮތުން ކޮއްކިރި މިސްކިތުގެ ޒިޔާރަތަކީ މުޙައްމަދު އެދުރު ކަލޭގެފާނުގެ ޒިޔާރަތެވެ. މިހާރު މިތަންތަން ވަނީ ވީރާނާވެ ނެތިގެން ގޮސްފައެވެ. ކޮންމެ އަކަސް އެފަހަރު އައީ ހަނގުރާމަ ކުރަން ޖެހުނަސް އެކަން ވެސް ކުރާގޮތަށެވެ. އަބޫބަކުރު ނައިބު ކަލޭގެފާނު ފައިބައި ވަޑައިގަތީ މަންމަގެ އާއިލާ ކައިރި އަށް ހޯދަޑު އަވަށު ހޯދަޑިގެއަށެވެ. އަލްޙާފިޒު އަބޫބަކުރު ނައިބު އެދުރުކަލޭގެފާނަށް ނިސްބަތްވާ ހަރުދަނާ އާއިލާތައް ފުވައްމުލަކު ގައި އެބައޮތެވެ.\nޢަބުދު ނައިބު ކަލޭގެފާނު ޝަހީދުވުމުގެ ކުރިން އެކަލޭގެފާނުގެ ގޮވައިލެއްވުމަށް ރަށުގެ އެކިހިސާބުން މަދުމަދުން މީހުން އިސްލާމްވި ނަމަވެސް މުޅި ސަރަޙައްދުގެ ހުރިހާ އެންމެން ފުރަތަމަ އިސްލާމްވީ ހޯދަޑު އަވަށުންނެވެ. އަލްޙާފިޒު އަބޫބަކުރު ނައިބު އަވަހާރަވުމުން ވަޅުލާފައި ވަނީ ގެންމިސްކިތު ގޯތި ތެރޭގައި ހުރި ޒިޔާރަތުގައެވެ. އައްޑު އަތޮޅު އިސްލާމްވީ ހިޖުރީ ތާރީޚުން 540 އާއި 542 އާއި ދެމެދުގައި ކަމަށް އެއަތޮޅުގެ ތާރީޚާއި ފުވައްމުލަކުގެ ތާރީޚު ދިރާސާ ކުރައްވާ ބެއިފުޅެއް ކަމަށްވާ އަޅުގަނޑުގެ އަޚު ކަޅިހާރި މުޖުތަބާ ވިދާޅުވެއެވެ. ފުވައްމުލަކު ރައްޔިތުން އާންމުކޮށް އިސްލާމްވީ ކަމަށް ބެލެވެނީ އެއިގެ އެގާރަ ވަރަކަށް އަހަރުގެ ފަހުން 555 ކަމަށް ބެލެވިދާނެއެވެ. ފުވައްމުލައް އިސްލާމްވި ތާރީޚު ރަސްމީކޮށް އެނގޭކަށް ނެތެވެ. އިސްލާމް ވުމުގައި ހޯދަޑު ރައްޔިތުން އިސް ނެގުމުގެ ސަބަބުން އޭރުގެ އާދަކާދައިގެ ދަށުން ނާއިބުފަތް ކިޔައިދޭން ފަށަނީ ހޯދަޑުންނެވެ. އަދި އޭރު ކިޔަމުން އައި ރައްޔިތުންގެ މާލޫދު ކިޔާއިރު ދުން މޭށިގަޑު ބަހައްޓަނީ ހޯދަޑު ސަރުދާރެވެ. އެކި އަވަށް ވަކިން މިކަން ކުރި ނަމަވެސް އިސްކަންދެނީ ހޯދަޑު އަވަށަށެވެ. ވެރިކަމުގެ ފަރާތުން ރައްޔިތުންނާ ބައްދަލު ކުރުމުގައި ވެސް އެ އަވަށަށް އިސްކަން ދެމުން އައި ނަމަވެސް މިހާރު އެ އާދަތައް ވަނީ ހުއްޓިފައެވެ.\nގުޅޭ ޓެގު ޏ. ފުވައްމުލައް ދީން އާދަކާދަ އާއި ސަގާފަތް ފުވައްމުލައް ސިޓީ ދިވެހިރާއްޖޭގެ ތާރީޚު


Sheihk Shameem India ge Airport akun hifahattai fonuvaalanee | Mihaaru\nޝެއިހް ޝަމީމް އިންޑިއާގެ އެއާޕޯޓަކުން ހިފަހައްޓައި ފޮނުވާލަނީ\n12 އޮކްޓޯބަރ 2018 - 18:01 122 comments\nއިންޑިއާގެ އެއާޕޯޓަކުން ޝައިހް އާދަމް ޝަމީމް މިއަދު ހިފަހައްޓައި، އެ ގައުމަށް އެތެރެވިޔަނުދީ، އަނބުރާ ރާއްޖެ ފޮނުވާލަން ނިންމައިފި އެވެ.\nއިންޑިއާގައި ހުންނަ ދިވެހި ރާއްޖޭގެ ސަފީރު އަހުމަދު މުހައްމަދު(އަންޑޭ) ވިދާޅުވީ ސަލާމަތީ ސަބަބުތަކަކަށްޓަކައި ކަމަށް ބުނެ ޝަމީމް ޓްރިވެންޑްރަމްގެ އެއާޕޯޓުން މިއަދު ހެނދުނު ހިފެހެއްޓުމަށް ފަހު މިވަގުތު ހުރީ އެ ގައުމުގެ އިމިގްރޭޝަންގެ ބެލުމުގެ ދަށުގައި ކަމަށެވެ. ޝަމީމްއާ، ޓްރެވަންޑްރަމްގައި ތިބޭ ފޮރިން މިނިސްޓްރީގެ ދިވެހި މުވައްޒަފުންނާ ބައްދަލުވުމުގެ ފުރުސަތު ވެސް ނުލިބުނު ކަމަށް އޭނާ ވިދާޅުވި އެވެ.\nޓްރިވެންޑްރަމްގެ އެއާޕޯޓުން އެންމެ އަވަހަށް ރާއްޖެ ފުރާ ފްލައިޓަކުން ޝަމީމް ފޮނުވާލަން އިންޑިއާ އިން ވަނީ ނިންމައިފަ އެވެ. އެކަމަކު އެއީ، ޑީޕޯޓްކުރުން ނޫން ކަމަށް ސަފީރު ވިދާޅުވި އެވެ.\nއޭނާ ވިދާޅުވި ގޮތުގައި ޝަމީމް އިންޑިއާ އަށް އެތެރެވުމުގެ ހުއްދަ ނުދިން ސަބަބެއް އިންޑިއާ އިން އޮޅުންފިލުވައެއް ނުދިނެވެ. ހަމައެކަނި ދިން ޖަވާބަކީ އެއީ، އިންޑިއާގެ ގައުމީ ސަލާމަތަށް ޓަކައި އެޅި ފިޔަވަޅެއް ކަމަށް އޭނާ ވިދާޅުވި އެވެ.\n"އަންދަލުސް" ދަރުސް އިން 2013 ގައި މަޝްހޫރުވި ޝަމީމު މިއަދު ހެނދުނު ފްލައިޓުން އިންޑިއާ އަށް ދިޔައީ އޭނާގެ ބޭބެއާއެކު ބައްޕަ ޑޮކްޓަރަށް ދެއްކުމަށެވެ. ޝަމީމަށް ހުއްދަ ނުދިނަސް އަނެއް ދެ މީހުން އިންޑިއާއަށް އެތެރެވުމުގެ ހުއްދަ ވަނީ ދީފަ އެވެ.\nޕީޕީއެމްގެ ޕާލަމެންޓްރީ ގުރޫޕުގެ ލީޑަރު އަހުމަދު ނިހާން ހުސައިން ވެސް މިއަހަރު ބޭސްފަރުވާއަށް އިންޑިއާ އަށް ވަޑަިއގަތުމުން އެތެރެވުމުގެ ހުއްދަ ނުދީ އަނބުރާ ފޮނުވާލި އެވެ. ވަކި ސަބަބެއް ނުބުނެ އެވެ.\nއިތުރު ލިޔުންތައް ޓެރަރިޒަމް އިމިގްރޭޝަން ފޮރިން މިނިސްޓްރީ ރާއްޖެ-އިންޑިއާ


ޢުމަރަކީ އަބަދުވެސް ދޮގު ވާހަކަތައް ފަތުރާ މީހެއް: ރޮޒެއިނާ - DhiDaily\nޢުމަރަކީ އަބަދުވެސް ދޮގު ވާހަކަތައް ފަތުރާ މީހެއް: ރޮޒެއިނާ\nކުރީގެ ހޯމް މިނިސްޓަރު ޢުމަރު ނަޞީރަކީ އަބަދުވެސް ދޮގު ވާހަކަތައް ފަތުރުއްވަވާ ބޭފުޅެއްކަމަށް އައްޑޫ މީދޫ ދާއިރާގެ މެންބަރު ރޮޒައިނާ އާދަމް ވިދާޅުވެއްޖެެއެވެ.\nއިންޑިއާގެ އެހީތެރިކަމާއެކު އުތުރު ތިލަފަޅުގައި ބަނދަރަކާއި ޑޮކްޔާޑެއް އަޅަން ދިވެހި ސަރުކާރާއި އިންޑިއާ ސަރުކާރާ ދެމެދު ޤާއިމުކުރި އެއްބަސްވުމުގެ ކޮޕީއެއްކަމަށް ބުނާ ލިޔުންތަކެއް ޢުމަރު ވަނީ ޢާންމުކުރައްވާފައެވެ.\nޢުމަރު ވަނީ އެ އެއްބަސްވުން މަޖިލީހާއި ހިއްސާކުރަން ގޮވާލައްވާފައެވެ.\n”ތި ދެ ބޭފުޅުން އެގްރީމަންޓް ޢާންމުކޮށްފިން ނޫންތޯ. އެއީ އަދި އޭއްޗެއް ނޫންތޯ. އަބަދު ދޮގު ވާހަކަ ޢުމަރު ފަތުރަނީ.“ ކުރީގެ ޚާރިޖީ ވަޒީރު ދުންޔާ މައުމޫނާއި ޢުމަރަށް ޢިޝާރަތްކުރައްވައި ރޮޒެއިނާ މިރޭ ކުރެއްވި ޓްވީޓެއްގައި ވިދާޅުވިއެވެ.\nމީގެ އިތުރުން ރޮޒެއިނާ ވިދާޅުވީ ކުރީގެ ރައީސް ޔާމިން ޢަބްދުލްޤައްޔޫމާއި ގުޅޭ ގޮތުން ދެއްކެވި ވާހަކަތައް ވެސް މަޖިލީހުގައި ސުވާލުކުރުމުން އެއީ ސިޔާސީ ވާހަކައެއްކަމަށް ޢުމަރު ވިދާޅުވި ކަމަށެވެ. ހަމައެހެންމެ އަނެއްކާ ވެސް ސިޔާސީ ގޮތުން ރެލެވެންޓްވޭތޯ ވެސް ރޮޒެއިނާ ވަނީ ސުވާލުކުރައްވާފައެވެ.\nޢުމަރު ހެދި ދޮގެއް ރޮޒޭ ތަފުސީލުކޮށް ބުނެދީ.\nއަހަންނަށް ބުނެވިދާނެ މިވެނި މީހަކު ތިހަދަނީ ދޮގެކޭ. އެކަމަކު ބުނެދޭކަށް ނޭނގޭ.\n* ތިޔަ ރޮޒޭ މެން ބޮޑެތި ވެފައި ތިތިބީ ކިހިނެއްކަން މިގައުމުގެ މީހުންނަށް އޮޅިފަނެތް.\nރޮޒައިނާގެ ކޮރަޕްޝަން ފަޅާއެރީމަ މަތިޖަހަން މިހާރުމާތެދުވެރި މީހެއްކަން ދައްކަންވެގެން އެއުޅެނީ .މިއޮއްހުރިހާދުވަހު އޮތީނިދާފަ. ފައިސާ ފައިސާ ފައިސާ . މި މީހުންގެ ތިޖޫރީފުރުނަސް ހިތެއްނުފުރޭނެ. އައްޑޫގައި ނެތީތަ މެމްބަރުކަން ކުރެވޭނެ އެހެންބަޔަކު .\nRozai naayakee nulafaa jaahilu anheh minayah vuredhogu hadhaa meehaku nuhunnaae meena hithah naaraa ehendhuniyeh oy kameh mee chohpatey.\nImaadhu dhieenuge milkiyaathu\nRozeynaayakiee Alagahamun keyunirenufalhaane firimaayakiee\nDhiriulhun halaakolimieehaa saythaanu\nUmaru vidhaalhuvee dhogeh kamugai vaanama eganjaa 19 laadheenee sarukaaru baigandu meehun nah kereykamah vaanama dhivehi rahyyithunnah egreementu dhahkkaabala hamahilaa nukereyne dhivehi rahyyithunnah egreementu dhahkkaakah varahsaafu ingeythoa\nރޮޒޭނާތީ އަލިފަކައްވުރެ ތެދު މީހެއް.ދޮގަކީ ކިހިނެޢް އޮންނަ އެއްޗެއްކަންވެސް ނުއެގޭނެ. ރޮޒޭނާ ދޮގޭ ކިޔައިގެން އަގަ ހުޅުވަން ލަދުގަންނަން ޖެހޭ.ެއެވެ.ރޮޒޭނާއަށްވުރެ ގިނައިން ދޮގުހަދާ މީހަކު އުޑު ބަޅު ކުރެއްވި ހިސާބަކު ނެތެވެ.


ހައިލަމް ހިންގީ އިންސާނީ ކަރާމާތަށް އަރައިގަތުމުގެ އަމަލެއް - DhiDaily\nހައިލަމް ހިންގީ އިންސާނީ ކަރާމާތަށް އަރައިގަތުމުގެ އަމަލެއް\nރައީސް އިބްރާހިމް މުހައްމަދު ސޯލިހް އާއި ކުރީގެ ރައީސް މުހައްމަދު ނަޝީދުގެ ކަރުގައި ޗޭނެއް ޖަހާފައިވާތަން ފެންނަ ކުރެހުމެއް ކްރިމިނަލް ކޯޓުގެ ގާޒީ އަހުމަދު ހައިލަމް ހިއްސާ ކުރެއްވުމަކީ އިންސާނީ ކަރާމާތް ގެއްލޭފަދަ އަމަލެއް ކަމަށް މަޖިލީހުގެ ހިއުމަން ރައިޓްސް އެންޑް ޖެންޑަރ ކޮމިޓީން ބުނެފިއެވެ.\nހައިލަމް މި ފޮޓޯ ހިއްސާކުރެއްވީ ކްރިމިނަލް ކޯޓުގެ ވައިބަ ގްރޫޕަކަށް ފޮނުވި މެސެޖެއްގައެވެ. ހައިލަމް ވަނީ އެ ފޮޓޯ ޕޯސްޓު ކުރެވުނީ ބަލަންޖެހޭ ވަރަށް ނުބަލާ ކަމަށާއި އެކަމަށްޓަކާ މައާފަށް އެދޭ ކަމަށް ވިދާޅުވެފައެވެ. އެ ފޮޓޯއާ ގުޅިގެން ޖުޑީޝަލް ސާވިސް ކޮމިޝަން (ޖޭއެސްސީ) އިން ވަނީ ހައިލަމް ސަސްޕެންޑް ވެސް ކޮށްފައެވެ.\nމަޖިލީހުގެ ހިއުމަން ރައިޓްސް އެންޑް ޖެންޑަރ ކޮމިޓީން މިރޭ ނެރުނު ބަޔާނެއްގައި ބުނީ ހައިލަމް ހިއްސާ ކުރެއްވި ފޮޓޯއިން އިންސާނީ ކަރާމާތައް އުނިކަން އަންނަ ކަމަށާއި ލާއިންސާނީ އަނިޔާވެރި އަމަލުތަކަށް ވެސް އެކަމުން ހިތްވަރު ލިބޭކަމަށެވެ.\nއަދި ހައިލަމްގެ މި އަމަލީ އދ. ގެ އަނިޔާ ހުއްޓުވުމާއި ބެހޭ ކޮންވެންޝަނުގެ އުސޫލުތަކާއިވެސް ހިލާފުކަމެއް ކަމަށާއި މީގެ އިތުރުން ރާއްޖޭގެ އެންޓި ޓޯޗަރ ޤާނޫނާއި ވެސް ހައިލަމްގެ މިއަމަލު ހިލާފުވާ ކަމަށްވެސް ކޮމިޓީގެ ބަޔާނުގައިވެއެވެ.\nހައިލަމް ސަސްޕެންޑްކޮށްފައިވާއިރު އޭނާ އަކީ ކުރީގެ ރައީސް އަބްދުﷲ ޔާމީންގެ މައްޗަށް އުފުލާފައިވާ މަނީ ލޯންޑަރިންގެ ދައުވާގެ މައްސަލަ ބައްލަވާ ފަނޑިޔާރު ވެސް މެއެވެ. ހައިލަމް ސަސްޕެންޑް ކުރީ އެ މައްސަލައިގެ ހުކުމް އިއްވުމުގެ އަޑުއެހުން އޮތް ދުވަހުއެވެ.


Resort hadhan alah dhey rahthakuge aguthah varah bodah vattaalaifi | MBS NEWS\nރިސޯޓު ހަދަން އަލަށް ދޭ ރަށްތަކުގެ އަގުތައް ވަރަށް ބޮޑަށް ވައްޓާލައިފި\n17 January 2022, 11:30\nއަލަށް ރިސޯޓު ހަދަން ހުޅުވާލި 18 ރަށަށް ހުށަހަޅަން ޖެހޭ އެންމެ ދަށް އަގާ އެކު، އެ ރަށްތަކުގެ ބިޑް ޑޮކިއުމެންޓް ޓޫރިޒަމް މިނިސްޓްރީން އާންމުކޮށްފި އެވެ.\nއެ މިނިސްޓްރީ ކުރިއާލައި، ބިޑް ޑޮކިއުމެންޓް އާންމު ކުރީ އިންވެސްޓަރުންގެ ޝައުގުވެރިކަން އިތުރު ކުރުމުގެ ގޮތުންނެވެ. ބިޑް ޑޮކިއުމެންޓް އާންމު ކުރުމުން، ރަށްތަކުގެ ތަފްސީލާއި އަގުތައް އިންވެސްޓަރުންނަށް އިތުރު ސާފު ވާނެ އެވެ. ނަމަވެސް މިއީ މީގެ ކުރިން އަމަލުކުރާ އުސޫލެއް ނޫނެވެ.\nޓޫރިޒަމް މިނިސްޓްރީން އާއްމުކުރި ބިޑް ޑޮކިއުމެންޓްގައިވާ ގޮތުން، އެ ރަށްތަކުގެ މަސަައްކަތް ތިން އަހަރުގެ ތެރޭގައި ނިންމަން ޖެހޭނެ އެވެ.\nމިދިޔަ އޮކްޓޫބަރު މަހު ހުޅުވާލި އާ ރަށްތަކަށް ޖުމްލަކޮށް ހުށަހަޅަން ޖެހޭ އަގުތައް އެ މިނިސްޓްރީން ވަނީ ވަރަށް ބޮޑަށް ދަށްކޮށްފަ އެވެ. އެ އަގުތައް ދަށްކުރި ސަބަބެއް އެ މިނިސްޓްރީން ނުބުނެ އެވެ. ނަމަވެސް، މިދިޔަ އަހަރުގެ އެޕްރީލްގެ ތެރޭގައި ޓޫރިޒަމުން ހުޅުވާލި 23 ރަށަށް ވެސް އިންވެސްޓަރުންގެ ތާއީދު ލިބިފައެއް ނުވެ އެވެ. އޭގެ ތެރެއިން ވިކިފައި ވަނީ އެންމެ ރަށެކެވެ.\nމި ރަށްތަކުގެ ތެރެއިން އެންމެ ބޮޑު އެކިއުޒިޝަން ކޮސްޓެއް ހުށަހަޅަން ޖެހެނީ މ. މާއުސް ފުއްޓަށެވެ. އެ ރަށަށް އެންމެ ދަށް ވެގެން 1.5 މިިލިއަން ޑޮލަރު (23 މިލިއަން ރުފިޔާ) ހުށަހަޅަން ޖެހެ އެވެ.\nދެވަނަ އެންމެ ބޮޑު އަގެއް ދައްކަން ޖެހޭ ގއ. މާރެހާ އަށް 1.4 މިލިއަން ޑޮލަރު (21 މިލިއަން ރުފިޔާ) ދައްކަން ޖެހެ އެވެ. މިއީ މިދިޔަ އަހަރު ފަހުކޮޅު ހުޅުވާލި ރަށްތަކުގެ ތެރެއިން އެންމެ ބޮޑު އެއް ރަށެވެ. ތިިން ވަނައަށް އެންމެ ބޮޑު އަގެއް ދައްކަން ޖެހެނީ ށ. ކުޑަޅައިމެންދޫއަށެވެ. އެ ރަށުގެ އެކުއިޒިޝަން ކޮސްޓްގެ ގޮތުގައި އެންމެ ދަށްވެގެން އެއް މިލިއަން ޑޮލަރު (15 މިލިއަން ރުފިޔާ) ހުށަހަޅަން ޖެހޭނެ އެވެ.\nރާއްޖޭގެ 10 އަތޮޅަކުން ހުޅުވާލި މި 18 ރަށުގެ ތެރެއިން އެންމެ ކުޑަ އަގެއްގައި ދޫކުރަނީ ހދ. ކުޑަފަރުފަސްގަނޑެވެ. އެ ރަށުގެ އެކުއިޒިޝަން ކޮސްޓަކީ ދެ ލައްކަ ޑޮލަރު (ތިން މިލިއަން ރުފިޔާ) އެވެ. ދެން އެންމެ އަގު ހެޔޮކޮށް އުޅެނީ ރ. އެއްތިގިލި އާއި ފ. އެނބުލުފުށި އާއި ފ. އެނބުލުފުއްޓެވެ. މި ރަށްތަކުގެ އަގު އުޅެނީ ގާތްގަނޑަކަށް ތިން ލައްކަ ޑޮލަރު ނުވަތަ (4.6 މިލިއަން ރުފިޔާ) ގަ އެވެ.\nބާކީ ހުރި ރަށްތަކުގެ އަގުތައް އުޅެނީ ފަސް ލައްކަ އާއި އަށް ލައްކަ ޑޮލަރާ ދެމެދުގެ އަގުތަކެވެ. މިއީ ވެސް ނިސްބަތުން ވަރަށް ދަށް އަގުތަކެވެ. ޓޫރިޒަމް މިނިސްޓްރީން އަލަށް ހުޅުވާލި މި ރަށްތަކަކީ މިހާރު ޓޫރިޒަމް އެހާ ބޮޑަށް ތަރައްގީވެފައި ނެތް ސަރަހައްދުތަކެވެ.\nރަށްތައް ވިއްކުމުގައި 60 ޕަސެންޓް ޕޮއިންޓް ކަނޑައަޅާފައި ވަނީ އެންމެ ބޮޑު އަގު ހުށަހަޅާ ފަރާތަކަށެވެ. އަދި ތިމާވެށީގެ ކަންކަމާއި މުވައްޒަފުން ތަމްރީނު ކުރުމާއި އިޔާދަކުރަނިވި ހަކަތަ އަށް އިސްކަންދޭ ވަރަށް ވެސް ޕޮއިންޓް ދޭނެ އެވެ.\nމި ރަށްތަކަށް ބީލަށް ހުށަހެޅުމަށް އަންނަ މަހުގެ ނިޔަލަށް ފުރުސަތު އޮންނާނެ އެވެ.\nއަލަށް ބިޑަށް ހުޅުވައިލާ ރަށްތައް:\nރާއްޖެ މިއަދު ރިސޯޓު ވިޔަފާރި ޓޫރިޒަމް ޓޫރިޒަމް މިނިސްޓްރީ\nއެއާރޕޯޜޓްއަޅާށޭ\t3 months ago\nދިގުވެލިދޫ ގައި އެއާރޕޯރޓް އާއި އެކު ރިސޯރޓް އަޅަން ރައީސް ޔާމީން ނިންމާފައި ވަނި ކޮށް ހަނި ހަނި ތިން ފިނޮޅުގައި ރިސޯރޓް ހަދަން ސަރުކާރުން ހުޅުވާލި ނަމަވެސް ތިޔާ3ފިނޮޅުގައި ރިސޯރޓް ނެހެދޭނެއޭ 10 ހެކްޓަރު ފުޅާ މިނުގައި ހުންނަަ ވަރަށް ތިޔާ ފިނޮޅު ތައް ނުހިއްކާ އެހެން ވެއްޖެނަމަ ތިޔާ ތިން ރަށް ނަގައިގެން މީހަކު ރިސޯރޓް ނަހަދާނެއޭ ށ. އަތޮޅަކީ އަދި ޓޫރިޒަމް ޑިމާންޑް އޮތް އަތޮޅަކަށް ނުވާއިރު ޓޫރިޒަމް މަރާލަނީއޭ ތިޔާ ތިން ރަށުގެ ސަބަބުން އެެއާރޕޯރޓް އަޅާށޭ ދިގުވެލިދޫގައި އެއާރޕޯރޓް އަޅާށޭ ދިގުވެލިދޫ\nއަހުމަދު\t3 months ago\nމި ދުވަސްވަރަކީ އިތުރު ރަށްތައް ނެރެންޖެހޭ ވަގުތެއް ނޫން. މުޅި ދުނިޔެ މިއޮތީ ހުއްޓިފައި. މިކަން މިކުރަނީ ކަންކަން ރަނގަޅުވާންވާއިރަށް ހުރިހާ ރަށްތައް ޕާޓީ ސަޕޯޓަރުންގެ އަތްދަށަށް ގެންދާންވެގެން. އެމީހުންނަށް ތިބެވޭނެ ރަށްނަގައިގެން ކުލިވެސް ނުދައްކާ އިންވެސްޓަރަކު އަންނަހާ ދުވަހެއް ވާންދެން.\nމުންޖިޗޭ\t3 months ago\nބަޔަކަށް ނާޖާއިޒު މަންފާ ހޯދައިދޭންކަން ޔަގީނުންވެސް އެނގޭކަމެއްތީ. ރިސޯޓުތައް ހަދާ ރަށްތަކުގެ ޑިމާންޑް ދަށެއްނުވޭ. ވީއިރު އަގުދަށްކުރުނާ ބެލެވެނީ ނާޖާއިޒު މަންފާ ހޯދަންކުރާ ކަމެއްކަމަށް.\nލލ\t3 months ago\nވިޔަފާރިވެރިން ނަށް ހިބައިން މިރަތްތަށް ދޭންވެގެން ކުރާ ކަންކަން، މާލިއްޔަތު ލޫޓުވާ ސިޔާސީ ވަފާތެރި ކެހިވެރި ޗޯރުން ހައްތާހާވެސް މިއުޅެނީ !